IAC ge Loaibba Eku Campaign ah 4.7 Million Rufiyaa ge bodu tharuheebeh!\nއައިއޭސީގެ ލޯތްބާއިއެކު ކެމްޕޭނަށް4މިލިއަނަށްވުރެގިނަ ރުފިޔާގެ ބޮޑު ތަރުހީބެއް!\nބަރަކާތްތެރި ރަމަޟާން މަހާއި ދިމާކޮށް އިންޓަނޭޝަނަލް އެއިޑް ކެމްޕޭން (އައިއޭސީ) އިން ކުރިޔަށް ގެންދިޔަ ލޮތްބާއިއެކު 2020 ޕެންޑެމިކް ރިލީފް ކެމްޕޭން ކާމިޔާބު ކަމާއިއެކު ނިންމާލައިފިއެވެ.\nޖުމުލަ 4.7 މިލިއަން ރުފިޔާގެ އެހީ ލިބިފައިވާ ލޮތްބާއިއެކު ކެމްޕޭން ކާމިޔާބުކަމާއި އެކު ނިންމާލާފައިވަނީ ޝައްވާލް މަހުގެ6ރޯދައަށް ފަހުއެވެ. އައިއޭސީއިން މަޢުލޫމާތުދޭގޮތުގައި ޑޮނޭޝަންގެ ގޮތުގައި 4.7 މިލިއަން ރުފިޔާ ލިބިފައިވަނީ ދުނިޔޭގެ6ސަރަހައްދެއްގެ ނިކަމެތިންނަށް އެއް މަސް ދުވަހައަށް ވާވަރަށް ކާބޯތަކެތީގެ އެހީ ދިނުމަށާއި ރަމަޟާން މަހުގެ ތެރޭގައި އިފްތާރު ޕެކޭޖް ދިނުމަށެވެ.\nމި ކެމްޕޭން ކުރިޔަށް ދިޔަގޮތުގެ މަޢުލޫމާތު ހިއްސާކުރައްވަމުން އައިއޭސީގެ އިންޓަނޭޝަނަލް ރިލޭޝަން ހެޑް މުހައްމަދު އަލީ ވިދާޅުވީ ލޮތްބާއިއެކު 2020 ކެމްޕޭން ކުރިޔަށް ގެންގޮސްފައިވަނީ6ޤައުމެއްގައި ކަމަށާއި އަދި އެ6ޤައުމަކީ ޔުގެންޑާ، ފަލަސްތީނު، ސީރިޔާ، ޔަމަން، ނޭޕާލްގެ އިތުރުން ބަންގްލަދޭޝްގައެވެ.\nއެގޮތުން އައިއޭސީއިން އެހެން އަހަރުތަކޭ އެއްގޮތަށް ރަމަޟާން މަހާއި ދިމާކޮށް ކުރިޔަށް ގެންދާ ކާބޯތަކެތި ހަދިޔާ ކުރުމުގެ ކެމްޕޭނުގެ އިތުރުން، މި އަހަރުގެ ޕެންޑެމިކް ހާލަތާއި ގުޅިގެން ކާބޯތަކެތީގެ ޕެކޭޖްތަކާއިއެކު މި ހާލަތާއި ގުޅުންހުރި ތަކެތި ހަދިޔާ ކުރެވިފައިވާކަން އައިއޭސީގެ އިންޓަނޭޝަނަލް ރިލޭޝަން ހެޑް ހާމަކުރެއްވިއެވެ. މުހައްމަދު އަލީ ފާހަގަކުރެއްވި ގޮތުގައި ޔުގެންޑާއާއި، ފަލަސްތީނުގެ ގާޒާގެ އިތުރުން ނޭޕާލާއި ސީރިޔާގައި އައިއޭސީގެ ފަރާތުން ޢީދު ފާހަގަކުރިއެވެ. އެގޮތުން ޢީދު ފާހަގަކުރި ސަރަހައްދުތަކުގައި ޢީދު ހަދިޔާގެ ގޮތުގައި ހެދުން ހަދިޔާ ކުރުމުގެ އިތުރުން ޢީދުގައި ކެއްކެމަށް ކާބޯތަކެތި ބަހާފައިވެއެވެ. މީގެއިތުރުން ލުބުނާނުގެ ބޯޑަރު ސަރަހައްދުގައި ތިބި ސީރިޔާގެ ރައްޔިތުންނާއި ފަލަސްތީނު މީހުންނަށް ޢީދު ފާހަގަކުރުމަށް ވަރަށް ތަފާތު ކަންކަން ކޮށްފައިވެއެވެ. އެގޮތުން ބީއެމްއެކްސް ބައިކް ސްޓަންޓް ޝޯ އަކާއި އަދި ބައެއް ސަރަހައްދުތަކުގައި ކުޑަކުދިންނަށް ކުޅެވޭނެ ގޮތަށް ބާސްކެޓް ބޯޅަ ހޫޕް ހަރުކުރެވިފައިވެއެވެ.\nއައިއޭސީގެ އިންޓަނޭޝަނަލް ރިލޭޝަން ހެޑް މުހައްމަދު އަލީ ވިދާޅުވި ގޮތުގައި މި ކެމްޕޭނަކީ ޖުމުލަކޮށް ވަރަށް ކާމިޔާބު ކެމްޕޭނެކެވެ.6ޤައުމެއްގެ މީހުންނަށް އަމާޒުކޮށްގެން ފެށި މި ކެމްޕޭން ވަރަށް ބޮޑަށް ފުޅާވެގެން ދިޔަ ކަން ފާހަގަކުރައްވަމުން މުހައްމަދު އަލީ ވިދާޅުވީ މި ކެމްޕޭނުގެ ތެރެއިން މެލޭޝިއާގައި ތިބި ރޮހިންޔާ ދަރިފަސްކޮޅުގެ ރައްޔިތުންނަށްވެސް އެހީވެވުނު ކަމަށެވެ. މީގެއިތުރުން މިޔަންމާގެ ރަހީން ސްޓޭޓްގެ ނިކަމެތި ރައްޔިތުންނަށް ކާބޯތަކެތީގެ އެހީ މި ކެމްޕޭންގެ ތެރެއިން ފޯރުކޮށްދެވުންކަން މުހައްމަދު އަލީ ވަނީ އުފަލާއެކު ފާހަގަކޮށްފައެވެ. ބަންގްލަދޭޝްގައި ތިބި ރޮހިންޔާ ދަރިފަސްކޮޅުގެ މީހުންނަށް އެހީވުމުގެ ތެރެއިން ބަންގްލަދޭޝްގައި އަނދައިގެންދިޔަ ކޭމްޕެއްގައި ތިބި ފަރާތްތަކަށް ރާއްޖޭގެ ކުންފުންޏެއްގެ ހެޔޮއެދުމާއިއެކު ކާބޯތަކެތި ހަދިޔާ ކުރެވިގެންދިޔައެވެ.\nލޮތްބާއިއެކު 2020 ކެމްޕޭނުގެ ތެރެއިން ރެފިއުޖީ ކޭމްޕާއި، ސްލަމް ސަރަހައްދުތަކުގައާއި އަދި އެކި ގޮތްގޮތުން ހާލުގައި ޖެހިފައިވާ ގާތްގަނޑަކަށް 35,000ނިކަމެތިންނަށް އެހީވެވިފައިވާކަން އައިއޭސީއިން ހާމަކުރެއެވެ.\nއައިއޭސީއިން އުންމީދުކުރިވަރަށް ވުރެ މި ކެމްޕޭނަށް ދިވެހި ރައްޔިތުންގެ ފަރާތުން ބޮޑު ތަރްޙިބެއް ލިބިފައިވާކަން އެ ފަރާތުން ވަނީ އުފަލާއިއެކު ފާހަގަކޮށްފައެވެ. އެގޮތުން ބައިނަލްއަގްވާމީ ގޮތުން ފަންޑު ހޯދުމުގެ މަސައްކަތާއި އެކު ކުރިޔަށް ގެންދިޔަ ކެމްޕޭނެއް ނަމަވެސް މި ކެމްޕޭނަށް ލިބިފައިވާ 99 އިންސަތަ އެހީ އަކީ ދިވެހި ރައްޔިތުންގެ ފަރާތުން ލިބިފައިވާ އެހީތެރިކަމެއް ކަން އައިއޭސީއިން ހާމަކުރެއެވެ.\nއިންޓަނޭޝަނަލް އެއިޑް ކެމްޕޭނުން ވަނީ ލޮތްބާއިއެކު ކެމްޕޭނުގައި އެހީތެރިކަން ފޯރުކޮށްދިން ވޮލަންޓިއަރުންނަށް ވަރަށް ބޮޑަށް ޝުކުރު އަދާކޮށްފައެވެ. މީގެއިތުރުން އައިއޭސީއިން ހާމަކުރާގޮތުގައި އައިއޭސީއާއިއެކު މި ކެމްޕޭނުގައި ޝާމިލްވި އިންޓަނޭޝަނަލް ޕާޓްނަރުންވެސް މި ކެމްޕޭނުގެ ކާމިޔާބީ ފާހަގަކޮށް ޝުކުރު އަދާކޮށްފައިވެއެވެ.\nއިންޓަނޭޝަނަލް އެއިޑް ކެމްޕޭނުން ކާމިޔާބުކަމާއި އެކު ނިންމާލާފައިވާ ލޮތްބާއިއެކު 2020 ކެމްޕޭނަށް ފަހު އެ ފަރާތުން ރާވާފައިވާ ކަންކަމާއި ގުޅޭގޮތުން މަޢުލޫމާތު ހިއްސާކުރަމުން އައިއޭސީއިން ބުނީ އެ ފަރާތުން މިހާރު އަންނަނީ ޕެންޑެމިކް ރިލީފް ޕްރޮޖެކްޓް އިތުރަށް ކުރިޔަށް ގެންދެވޭނެ ގޮތަށް މަޝްވަރާކުރަމުންނެވެ. މީގެއިތުރުން، އިތުރު ފަހި ގޮތަކާއިއެކު ސަދަޤާތް ޖާރިޔާ ޕްރޮޖެކްޓް އިއުލާން ކުރުމުގެ މަސައްކަތް ކުރަމުން އަންނަކަމަށެވެ. އަދި އަމްފަން ސައިކްލޯންގެ ސަބަބުން ހާލުގައި ޖެހިފައިވާ ފަރާތްތަކަށް އެމެޖެންސީ ރިލީފް ފޯރުކޮށްދިނުމާއި ގުޅޭގޮތުން އައިއޭސީގެ ޕާޓްނަރުންނާއި އެކު މަޝްވަރާ ކުރަމުން އަންނަކަން އައިއޭސީއިން ފާހަގަކުރެއެވެ. މަޝްވަރާތަކަށް ފަހު މި ކަންކަމުގެ މަޢުލޫމާތު ދިވެހި ރައްޔިތުންނަށް ފޯރުކޮށްދޭނެ ވާހަކަ އައިއޭސީއިން ހާމަކުރެއެވެ.\nއިންޓަނޭޝަނަލް އެއިޑް ކެމްޕޭނުންވަނީ މި ކެމްޕޭނުގެ ތެރެއިން އެހީ ލިބުން ފަރާތްތަކުގެ ފަރާތުން ދިވެހި ލޮބުވެތި ރައްޔިތުން ދެއްވި ދީލަތި އެހީތެރިކަމެއް ވަރަށް ބޮޑަށް ޝުކުރު އަދާކޮށްފައެވެ. މީގެއިތުރުން، މި ކެމްޕޭނަށް އެކި ގޮތްގޮތުން އެހީތެރިކަން ފޯރުކޮށްދީ، ޑޮނޭޝަން ދެއްވި ފަރާތްތަކުން އެ ފަރާތަކަށް ވެވެނު ގޮތަކަށް އަބަދުވެސް އެހީތެރިކަން ފޯރުކޮށްދެމުންގެންދާތީ އެކަން އައިއޭސީއިން ވަނީ ފާހަގަކޮށް އެކަމަށް ޝުކުރު އަދާކޮށްފައެވެ.\nއިންޓަނޭޝަނަލް އެއިޑް ކެމްޕޭނާއި ބެހޭގޮތުން އިތުރު މަޢުލޫމާތު ބޭނުންވާ ފަރާތްތަކުން އައިއޭސީގެ ފޭސްބުކް ޕޭޖު (https://www.facebook.com/IACMaldives/) އިން އެ މަޢުލޫމާތު ލިބޭނެއެވެ.\nއިންޓަނޭޝަނަލް އެއިޑް ކެމްޕޭނުން އަބަދުވެސް އަންނަނީ ދުނިޔޭގެ އެކި ކަންކޮޅުތަކުގައި އެހީތެރިކަމަށް ބޭނުންވާ ފަރާތްތަކަށް އެހީތެރިކަން ފޯރުކޮށްދިނުމަށް ގިނަ ގުނަ މަސައްކަތްތަކެއް ކުރަމުންނެވެ.\nއަދާހަމަ: ފުލުހުންގެ ސްޕެޝަލް އޮޕަރޭޝަން ރެސްޕޮންސް ޓީމް ތުޅާދޫއަށް ދެވިއްޖެ!010 hours ago\nމީޑިއާތަކަށް ހަމަހަމަ ފުރުސަތު ދިނުމަށް މީޑިއާ ކައުންސިލުން ފުލުހުންނަށް ގޮވާލައިފި011 hours ago\nރިސޯޓެއްގެ ގޮތުގައި ތަރައްގީކުރަމުންދާ ބ.ބޮޑުފިނޮޅުގައި ދިވެހިންތަކެއް ރަހީނުކޮށްފި 1 15 hours ago\nރިސޯޓްތަކުގައި ދިވެހިން ތިބެންޖެހޭ އަދަދު ގާނޫނަކުން އިތުރުކުރަނީ016 hours ago\nޖުލައި 3ވަނަ ދުވަހު މާލޭގެ މިސްކިތްތަކުގައި ޖަމާއަތުގައި ހުކުރު ނަމާދު ނުކުރަން ނިންމައިފި023 hours ago


6 mas fahun kulhunu furatahama match gai tharutheebeh neh\nރާއްޖޭގެ ފުޓްބޯޅަ ސީޒަން ޖޫންގައި ފަށާ ގޮތަށް ބަދަލު ގެނައުމަށް އެފްއޭއެމުން ކުލަބުތަކުގެ ހިޔާލަށް ހުޅުވާލުމުން ލޯ މަރާލާފައި ކުލަބުތަކުން އެކަމަށް އާ ބަސް ބުނީ، އެކަމަށް އެކަށީގެންވާ ދިރާސާތަކެއް ކުރުމެއް ނެތީ އެވެ.. އެއީ ހަމަ ކުއްލިއަކަށް ގެނައި ބަދަލެކެވެ.\nފުޓްބޯޅައިގެ ޓެކްނިކަލް ބޮޑު ބަދަލެއް ގެންނައިރު އެކަން އެޕްލައި ކުރާނީ، އާންމު ގޮތެއްގައި ދެ އަހަރު ފަހުންނެވެ. މިއީ ދުނިޔޭގެ ކުރިއަރަމުން އަންނަ ގައުމުތަކުގައި އަމަލު ކުރަމުން އަންނަ އުސޫލެކެވެ. ރާއްޖޭގެ ފުޓްބޯޅައިގައި ބޮޑު ބަދަލެއް ގެންނަން ނަގަނީ ކުޑަ ވަގުތު ކޮޅެކެވެ. ވަގުތުން ވަގުތައް އެކަން ތަންފީޒު ކުރެ އެވެ. ސީޒަން ޖޫންގައި ފަށަން ނިންމުން އެއީ އެކަހަލަ ކަމެކެވެ.\nސީޒަން ހުޅުވުމުގެ ގޮތުން ރޭ ކުޅުނު ޗެރިޓީ ޝީލްޑްގެ ދެ ވަނަ ލެގު މެޗަކީ، ހަ މަސް ފަހުން ގަލޮޅު ދަނޑުގައި ކުޅުނު ކުލަބު ފުޓްބޯޅައިގެ ފުރަތަމަ މެޗެވެ. ފުރަތަމަ ލެގު މެޗުގައި ފޯކައިދޫގައި އެރަށު ރައްޔިތުން އެ ޓީމަށް ދިން ތަރުހީބާއެކު މުޅި ދަނޑުގެ އެމްބިއަން ސައުންޑުން އެއްގޮތް ކޮށްލި އެވެ. ރާއްޖޭގެ ފުޓްބޯޅައިގެ ހަގީގީ ސަޕޯޓް އޮތީ މާލެއިން ބޭރުގައިކަން އަންގައި ދިނެވެ.\n"އަށެއްކަ މަސް ފަހު އަނެއްކާވެސް ގަލޮޅު ދަނޑަށް އައުމުގެ ފުރުސަތު ލިބުނީމަ އަޅުގަނޑު ވަރަށް އުފާ ކޮށްފިން،" ވީ ޓީވީން ލައިވު ކުރި މެޗުގެ އެނަލިސްޓެއްގެ ގޮތުގައި ބައިވެރިވި ގުރީން ސުޓްރީޓްގެ ކޯޗް އަލީ ސުޒޭން ވާހަކަ ދެއްކި އެވެ. "ސީޒަން ބަދަލުވެގެން އައި ގޮތަށް ބަލާއިރު ރާއްޖޭގައި އަލަށް މިގޮތަށް ފުޓްބޯޅަ ސީޒަން ތަރުތީބު ކުރެވިގެން މިދިޔައީ، ދެން ދިޔަ ބައި އެދިޔައީ ދެން އޮތްބައި ރަނގަޅު ކުރީމަ ރަނގަޅު ވާނެ."\nހަ މަސް ފަހުން ކުޅުނު ފުރަތަމަ މެޗާ ކުރިމަތިލިއިރު، ރަނގަޅު ޕްރީ ސީޒަނެއް ހެދުނު ޓީމެއް ނެތެވެ. ޕްރީ ސީޒަންގެ ބޮޑު ބައެއް ރޯދަމާހާ ދިމާވި ކަމުން އެންމެ އެދެވޭ ގޮތުގައި ޓީމުތަކަށް ޕްރެކްޓިސް ކޮށް ނުލެވުނެވެ. ރޭ ގެ މެޗުގެ ދެ ވަނަ ހާފު ފަށައިގެން 10 މިނެޓް ކުޅެވުނު އިރު ކުޅުންތެރިން ތިބީ ވަރުބަލި ވެފަ އެވެ. އެއީ ރާއްޖޭގެ ފުޓްބޯޅައިގައި އަބަދުހެން އޮންނަ ޝަކުވާ އެކެވެ.\n"ޕްރީ ސީޒަންގެ އެންމެ މުހިންމު ވަގުތު މިދިޔައީ ރޯދަ މަހަށް، އެހެންވީމަ އެއްވެސް ޓީމަކަށް، އެންމެ ފުރިހަމަ ގޮތުގައި ތައްޔާރެއް ނުވެވޭނެ،" ސުޒޭން ބުންޏެވެ. "އާންމު ގޮތެއްގައި މިކަހަލަ ކަމެއް ތަރުތީބު ކުރާއިރު ޕްރީ ސީޒަން އެންމެ މުހިންމު މަސް ދުވަހަށް ވަދެގެން ދިއުމަކީ، އަޅުގަނޑުމެން ރާއްޖޭގައި މިކަން ކުރަން އުނދަގޫ ވާނެ ކަމެކޭ."\nސީޒަން ފެށިގެން އައިރު ފާހަގަ ކުރެވުނު ހަމައެކަނި އިޖާބީ ބަދަލަކީ ހޯމް އެންޑް އަވޭ އުސޫލުން މެޗު ކުޅެވުމެވެ. ހޯމް އެންޑް އަވޭ އުސޫލުން މެޗު ކުޅެވިގެން ދިއުމަކީ ރާއްޖޭގެ ފުޓްބޯޅައަށް ތާރަފު ކުރަން ޖެހޭ ބަދަލެއް ކަމުގައި، ފުޓްބޯޅައިގެ އެކި ފަރާތްތަކުން ދިޔައީ ބުނަމުންނެވެ. މިއަދު އެބަދަލުގެ ޓެސްޓާއެކު ފުޓްބޯޅަ ސީޒަން ފެށިގެން ދިއުމަކީ ރަނގަޅު ފެށުމެކެވެ.\nސީޒަންގެ ފުރަތަމަ މުބާރާތް ދިވެހި ލީގާ ކުރިމަތި ލާއިރު، މިފަހަރު ބޮޑު ފަޅު ކަމެއް ކުރިމަތި ވާނެ އެވެ. ރާއްޖޭގެ އެންމެ ކާމިޔާބު ކުލަބު، ނިއު ރޭޑިއަންޓް ސްޕޯޓްސް ކުލަބު ނެތި ސީޒަން ފަށަން ޖެހުމެވެ. މިއީ 40 އަހަރަށް ފަހު ރާއްޖޭގެ ފުޓްބޯޅައަށް ކުރިމަތި ވާނެ ވަރަށް ބޮޑު ފަޅު ކަމެކެވެ. ރާއްޖޭގެ ފުޓްބޯޅަ އަހަރުން އަހަރަށް ފޯރި ކުޑަ ވަމުން ދާއިރު، ނިއު ރޭޑިއަންޓް ކަހަލަ ޓީމެއް ނެތުމަކީ އަދި ފަޅުކަން އިންތިހާއަށް އިތުރު ވާނެ ކަމެކެވެ. އާންމު ސަޕޯޓަރުން ދަނޑަށް ވެއްދޭ ހަމައެކަނި ކުލަބަކީ، ނިއު ރޭޑިއަންޓެވެ.


New Dhivehi Observer | މިގައުމުގެ ޒަމީރު މަރުވީބާވައެވެ؟\nEnglish\tމިގައުމުގެ ޒަމީރު މަރުވީބާވައެވެ؟ 10 މޭއި 2012 09:59 |0ކޮމެންޓް މިދިވެހިގައުމަކީ ތިންލައްކަ އެތަކެއް ރައްޔިތުންގެ މިލްކެކެވެ. މިރާއްޖޭގެ ބިމާ، އޮޔާ، ވަޔާ އަދި މިރާއްޖެއިން ލިބޭ އެންމެހައި ފައިދާތަކަކީ ދިވެހިންގެ ހައްގެކެވެ. މިހައްގުތަށް ހޯދައިދީ ހެޔޮގޮތުގައި ރައްޔިތުންނަށް އެތަކެތި ފޯރުކޮށްދިނުމަށްޓަކައި ރައްޔިތުން އެމަސްއޫލިއްޔަތު ހަވާލުކުރަނީ ސަރުކާރުކިޔާ މުއައްސަސާއަކަށެވެ. ސަރުކާރެއްގެ އެންމެ އިސްވެރިޔަކީ ރައީސުލްޖުމްހޫރިއްޔާއެކެވެ. ކޮންމެ ފަސްއަހަރަކުން އެއްފަހަރު ރައީސުލްޖުމްހޫރިއްޔާއަކަށް ހުންނަންފެންނަ މީހަކު ހޮވަނީ ރައްޔިތުންގެ ސީދާ ވޯޓަކުންނެވެ. 2008 ވަނަ އަހަރާއި ހަމަޔަށް ދިވެހިރާއްޖޭގެ ވެރިކަމުގެ ނިޒާމު ގޯސްވެގެން، ގާނޫނުއަސާސީ އިސްލާހުކޮށް ، ގަބުޅިކަތީބުންނަށް ވޯޓުފޮށިނުފެޅޭގޮތަށް، ސަރުކާރުންބޭރުން، މިނިވަން މުސްތަގިއްލު އިލެކްޝަންސް ކަމިޝަނެއް އެކުލަވާލައި، އެ ކަމިޝަންގެ ބެލުމުގެދަށުން މިނިވަން މުސްތަގިއްލު އިންތިޚާބެއްބޭއްވި ރައީސުލްޖުމްހޫރިއްޔާއަކު ރައްޔިތުންގެ ވޯޓުން ހޮވިއެވެ. ދިވެހިން އުންމީދުކުރީ އުޖާލާފަތިހަކަށެވެ. ތަރައްގީގެ މަޝްރޫޢުތައް ފެއްޓިގެންދިޔައެވެ. ރައްޔިތުން އިންތިޚާބުކުރި ރައީސުލްޖުމްހޫރިއްޔާ ގ، ކެނެރީގޭ މުޙައްމަދު ނަޝީދު ރިއާސަތަށް ކުރިމަތިލެއްވީ، ދުނިޔޭގެ އެހެންގައުމުތަކުގައިވެސް ވެރިކަމަށް އައުމަށްޓަކާ ތައްޔާރުކުރާފަދަ މެނިފެސްޓޯއަކާއެކުގައެވެ. އެމެނިފެސްޓޯގައި އޮތީ ފަސްއަހަރު ދުވަހުގެތެރޭގައި ރައްޔިތުންނަށް ބޯހިޔާވަހިކަން ފޯރުކޮށްދިނުމަށާއި، ބޭސްފަރުވާޔަށް ސަލާންޖެހުން ނައްތާލުމަށާއި، އުމުރުންދުވަސްވީ މީހުނާއި، އެކަނިވެރިމައިންގެ ހިތާމަތައް ހައްލުކޮށްދިނުމަށާއި މިކަހަލަ ކިތަންމެ ކަމެކެވެ. ރައީސުލްޖުމްހޫރިއްޔާ މުހައްމަދު ނަޝީދު އޭނާގެ ވައުދުތައް ފުއްދައިދިނުމުގައި ހޭބޯނާރާ ރެޔާދުވާލު ތަރައްގީގެ މަސައްކަތްތައް މެކުހަށް ޖައްސަވައިގެން އުޅުއްވަމުން ދިޔައިރު، ސިޔާސީ ފަރުދާގެ ފުރަގަހުގައި، މިގައުމުގެ ކުރީގެ ސިޔާސީ ބޮޑުބޮޑަތިންނާއި މަހުޖަނުން ގުޅިގެން ބަޣާވާތެއް ރާވާނެކަމުގެ ޚިޔާލެއް އެއްވެސްމީހެއްގެ ހިތަކަށްވެސް ނާދެއެވެ. ދިވެހިރައްޔިތުން ހީކުރީ މިއީ ގާނޫނީގޮތުން އިންތިޚާބުކުރެވިފައިވާ ރައްޔިތުންގެ ވެރިކަމަކަށްވާތީ، ވެރިކަން ދެން ބަދަލުވާނީ ގާނޫނުގައިވާގޮތަށް ފަސްއަހަރުފަހުން އަނެއްކާވެސް ރައްޔިތުންގެ ވޯޓަކުން ކަމަށެވެ.ނަމަވެސް ސަހަރޯއެވެ! ރާއްޖޭގައި ކުރިންވެރިކަންކުރައްވައި ވެރިކަމުގެ ފޮނިކަންލިބިފައި ތިބިމީހުނާއި، ގައުމުގެ މުއްސަނދިކަމުން ފައިދާތައް ހޯދަމުންދިޔަ މަހުޖަނުން، ރާވަމުންގެންދިޔައީ މިގައުމުގެ ސިފައިންނާއި ފުލުހުންގެ ބަޔަކު ހައްލައިގެން ” ކޮންމެގޮތަކުންވިޔަސް ” މިގައުމުގެ ވެރިކަން އަނބުރައި އެމީހުންގެއަތަށް ގެނައުމުގެ މަސައްކަތެވެ. އާޚިރުގައި އެކަން7ފެބްރުއަރީ 2012 ވަނަދުވަހު، ދިވެހިރައްޔިތުން އިންތިޚާބުކުރި ރައީސުލްޖުމްހޫރިއްޔާއަށް މަޖްބޫރުކޮށްގެން ވެރިކަމުން ދުރުކުރީ ބަޣާވާތަކުން ދިވެހިރައްޔިތުންގެ ލޯމަތީގައި ޓީވީތަކުންނާއި ރޭޑިޔޯތަކުން ވަގުތުން ގެނެސްދެމުންނެވެ. ސުވާލަކީ ކެނެރީގެ މުހައްމަދު ނަޝީދެއްނޫނެވެ. ސުވާލަކީ ރައްޔިތުންގެ ވޯޓަކުން އިންތިޚާބުކުރި ވެރިއަކު ރައްޔިތުންގެ ބަހެއްނެތި ވެރިކަމުންދުރުކޮށް ރައްޔިތުންއަތުން ރައްޔިތުންގެވެރިކަން ފޭރިގަތުމެވެ! މިއީ ކިހައިވަރެއްގެ ސީރިއަސް އަދި ހިތާމަވެރިކަމެއްކަން ވިސްނެނީ މިގައުމުގެ ކިތައް ރައްޔިތުންނަށް ބާވައެވެ؟ މިހާރުމިވީގޮތުން ވެރިކަމަކީ ރައްޔިތުން ދޭކަމެއްނޫނެވެ. ސިފައިންނާ ފުލުހުންގެ ބަޔަކު ދޭކަމެކެވެ. އެންމެ ހައިރާންވާކަމަކީ ސިފައިންނާ ފުލުހުންނަކީ ރައްޔިތުން ކާންދީބޯންދޭ ޚާދިމުންތަކެކެވެ. ސިފައިންނާއި ފުލުހުންނަށް މިކަންއޮޅުނީ ނުވަތަ ސިފައިންނާއި ފުލުހުންގެތެރެއިން ބަޔަކަށް މިމާތް މަގްސަދު އޮޅުވާލީ ކޮންބައެއްބާވައެވެ؟ ރައްޔިތުންގެ ވެރިކަން ބަޣާވާތަކުން ފުރޮޅައިލުމަށްފަހު މިއަދު ގައުމަށް ވަމުންދާގޮތްބަލަނީ ނުވަތަ އެކަމާވިސްނަނީ ކިތައް ރައްޔިތުންބާވައެވެ؟ މިހާރު މިފެންނަނީ ގައުމުގެ ވަޒީފާތަކާ، ރައުސްމާލުތައް، ބައެއްގެ މެދުގައި ” އެއްމެދު މުދާބަހާހެން” ބަހަމުންދާ މަންޒަރެވެ! މިއީ ކާކުގެ މުދަލެއްތޯއެވެ؟ ރައްޔިތުންގެ މުދާތައް ސިޔާސީޕާޓީތަކެއް ހަދައިގެންތިބި ބައެއްގެމެދުގައި ބަހާލަން ހުއްދަދިނީ ކާކުބާވައެވެ؟ ގައުމުގެ ބޮޑުބޮޑަތިންގެގޮތުގައި ތިބިމީހުނާއި ގައުމުގެ މަހުޖަނުންގެ ޒަމީރު ކޮބާބާވައެވެ؟ މިމަންޒަރުބަލަން ދިވެހިރައްޔިތުން ކެތްތެރިކަމާއެކު ތިބޭތީ ހާދަހާދެރައެވެ! ދިވެހިންނަށް އެމީހުންގެ ހައްގުތަށް ނުއެނގެނީބާވައެވެ؟ ނުވަތަ އެމީހުން އެގޮތް ގަބޫލުކުރަނީބާވައެވެ؟ ނުވަތަ ދިވެހިން މިތިބީ ޣާފިލުވެފައިބާވައެވެ؟ ދިވެހިރައްޔިތުންނަކީ މިހައި ދޯދިޔާ ވިޔާނުދާ ނުކެރޭ ގީދަޅުބަޔަކީބާވައެވެ؟ އަޅުގަނޑުވާހަމަ އަޖައިބުން އަޖައިބު ވެއްޖައީމެވެ.ރައީސްނަޝީދު ވެރިކަމަށް ރައްޔިތުން އިންތިޚާބުކުރީ އެއީ ކެނެރީގޭ މުހައްމަދު ނަޝީދަށް ވިޔަތީކީނޫނެވެ. ރައްޔިތުން ވޯޓުދިނީ 2008 ވަނައަހަރުގެ ނޮވެމްބަރ 11 އިން ފެށިގެން ކުރިއަށްއޮތް ފަސްއަހަރުދުވަހު ދިވެހިންނަށް ކުރި ފަސްވައުދު ރަގަޅުވެގެންނެވެ. ދިވެހިރައްޔިތުން ބޭނުންވީ އެމީހުންނަށް ތަރައްގީގެ ކަންކަންކޮށްދިނުމެވެ. ދެން ސުވާލަކީ ރައީސްނަޝީދު ވެރިކަމުން ދުރުކުރުމާއެކީ ރައްޔިތުންގެ ތަރައްގީގެ މަސައްކަތްތައްވެސް ހުއްޓުނީތޯއެވެ؟ ރައީސް ނަޝީދުގެ ސަރުކާރަކުން ގައިމު ލާރިއެއްނުޖަހައެވެ. ރައްޔިތުންނަށް ބޯހިޔާވަހިކަމާ، އާސަންދަޔާ ކަންކަން ފޯރުކޮށްދިނީ ހަމަ މިދިވެހިދައުލަތަށް ލިބުނު ފައިސާއިންނެވެ. އޭރު ލިބުނު ފައިސާ މިހާރު ނުލިބެނީ ކީއްވެގެންބާވައެވެ؟ މިހާރުވެސް ރައްޔިތުން ޓެކްސްވެސް ހަމަދަނީ ދައްކަމުންނެވެ. ރިސޯޓުތަކުން ކުލިވެސް ނަގައެވެ. ކުރިން ނަގަމުންދިޔަ އެއްވެސް ފީއެއް، ވަރުވާއެއްވެސް އަދި ހަމަގައިމު ހުއްޓައެއްނުލައެވެ. މިސުވާލު ދިވެހިރައްޔިތުން ނުކުރަނީ ކީއްވެގެންބާވައެވެ؟ ދިވެހިންނަކީ ލިބޭއެއްޗެއް ލިބިގަންނަ، ނުލިބުނަސް ވަރިހަމަ ބަޔަކީބާވައެވެ؟ މިހާރުމިފެންނަނީ ކުރިން ދިވެހިންނަށް ކަމުނުދިޔަ މީހުން އަލުން ސަރުކާރުގެ ވަޒީފާތަކަށް އައްޔަންކުރެވޭ މަންޒަރެވެ. ހީވަނީ މިގައުމަކީ ބައެއްގެ މުދާގަނޑެއްހެންނެވެ. އެޕާޓީއަށް އެބައި މިޕާޓީއަށް މިބައި، މިއުސޫލުން ގައުމުގެ ރައުސުލްމާލު ، ސިޔާސީ މަދުބައެއްގެމެދުގައި ރޯމާދުވާލުގެއަލީގައި ބަހަމުންދަނީއެވެ. މިގައުމަށް މިދިމާވެގެން މިއުޅޭ ހިތްދަތިކަމާމެދު ވިސްނާބަޔަކު މިގައުމުގައި ނެތީބާވައެވެ؟ ގައުމެއްގެތެރޭގައި ހިނގާ ވިޔާނުދާކަންކަން އެބަޔަކު އަމިއްލަޔަށް ބަދަލުކުރަން ނޭދޭހިނދެއްގައި ﷲތަޢާލާ އެބައެއްގެ އެހާލަތު ބަދަލުނުކުރައްވާނެކަމަށް ކީރިތިގުރްއާނުގެ ވަހީބަސްފުޅުގައިވެއެވެ. ދިވެހި މުސްލިމް ފަރުދުންގެ ޒަމީރުތައް މަރުވީ ބާވައެވެ؟ ހާދަހާދެރައެވެ! ދިވެހިންނަކީ އެބުނާ، ސިކުނޑިހުއްޓަސް ނުވިސްނޭ، ލޯހުއްޓަސް ނުފެންނަ، ކަންފަތްހުއްޓަސް އަޑުނުއިވޭ ނަޢަމްސޫފިތަކަކަށް ވެގެންދިޔައީބާވައެވެ؟.. ބޮޑަށް ދެނެވޮޑިގެންވަނީ ﷲ އެވެ!\n0 ކިޔުންތެރިންގެ ޚިޔާލު\tސަމާ Reply\nMay 10, 2012 at 8:38 am\tމައުމޫނާ އޭނާގެ އައުވާނުންގެ ނުބައި ނުލަފާކަން ދިވެހިރައްޔިތުންނަށް ނޭނގެނީބާވައެވެ؟! އޭނާގެ ކޮއްކޮ ޔާމީނަކީ ބޮޑު ގޭންގް ސްޓާރެކެވެ. އެކަމަކު އެހެރީ ޢިއްޒަތްތެރި މަޖްލީހުގެ ގޮނޑިއެއްގައެވެ. ދެންއެހެރީ ޖަނގިޔާ ނާޒިމެވެ. އެއަށްވުރެ ވަކިންބޮޑު ނުބައި ނުލަފާ މީޙަކު ޤާރޫނު ފިޔަވާ ނުހުންނާނެއެވެ. އެއިނީ ޢިއްޒަތްތެރި މަޖްލީހުގެ ގޮނޑިއެއްގެ އިތުރުން އެޢިއްޒަތްތެރި މަޖްލީހުގެ ނާއިބް ރައީސަކަށްވެސް ހޮވިގެންނެވެ. ވިޔަފާރީގެ ނަފާ ނާޖާއިޒްގޮތުގައި ހޯދާ މަކަރާ ހީލަތާ އޮޅުވާލުމުން ވިޔަފާރިކުރަމުންދާ މިޖަނގިޔާ ނާޒިމަކީ މާލިއްޔަތު ކޮމެޓީގެވެސް ރައީސެވެ! ދެން މިޤައުމުގައި ހުރި އެންމެ ބޮޑުވަގު ރެޑްވޭވް ސަލީމުވެސް ހަމަ އެއިނީ އެޢިއްޒަތްތެރި މަޖްލީހުގައެވެ! ހަމައެފަދަ ދެވަނައެއްނުވާ ލޮލީ ޖާބިރުވެސް އެއިނީ ހަމަ އެޢިއްޒަތްތެރި މަޖްލީހުގައެވެ! މިފަދަ އެތައް ވަގުންނެއް ދިވެހިރާއްޖޭގެ ޤާނޫނު ހަދާ މަޖްލިސްތަކުގައި ތިބިއިރު، ކޯޓްތަކުގައި ތިބި ގިނަ ޤާޟީންނަކީވެސް މިފަދަ މީސްމީހުނެވެ. ދެންފަހެ މިޤައުމުގެ ޙާލަތު ރަނގަޅުވާނީ ކޮންފަދަ އަކުންހެއްޔެވެ؟ އަޅުގަނޑުމެންގެ ޤާނޫނު ހަދާ މަޖްލީހަށް މިފަދަ ބޮޑެތި ޣައްދާރުންނަށް ވަދެވިފައި އެތިބީ ރައްޔިތުންނަށް ހަމަނޭނގޭތީހެއްޔެވެ؟ އެމީހުންގެ ނިކަމެތިކަމާ ފަޤީރުކަމުން ބަޔަކު ނާޖާއިޒް ފައިދާ ނަގައިގެންކަމާ މެދަކު އެއްވެސް ޝައްކެއްނެތެވެ. ލޮބުވެތި ދިވެހި ރައްޔިތުންނޭވެ. ވިސްނާށެވެ. އަތުންފައިން ގޯސް ނަހަދާށެވެ. އަރެމެންގެ ދަރިންނާ ދަރިންގެ ދަރިންގެ މުސްތަޤްބަލަށްޓަކައި މިޤައުމު ހިންގަން ތެދުވެރި އިޚްލާސްތެރި ރައްޔިތުންދެކެ ލޯބިވާނެ ވެރިން އިޚްތިޔާރު ކުރަމާތޯއެވެ. މައުމޫނާ އޭނާގެ ބައިވެރިންގެ ކިބައިން މިޤައުމާ މިޤައުމުގެ ރައްޔިތުން ސަލާމަތްކުރައްވާނދޭނވެ. އާމީން. އަޒޫ Reply\nMay 10, 2012 at 9:25 am\tހަމަގައިމުވެސް އަހަރެން ވިސްނާމެވެ، މިކަމާދޭތެރޭ ވިސްނާވިސްނުން ﷲ ދެނޮވޮޑިގަންނަވާނެއެވެ. އެކަމަކުވެސް ހުރިހިތާމައެއް ބޮޑުކަމާއެވެ. މިވެރިންގެ އަޖަލު ހަމަވާނީ ކޮންދުވަހަކުންބާވައެވެ. ހާދަހާ ނުލަފާބައެކެވެ. އަހަރެމެން ވޯޓް ލައިގެން ހޮވި ރައީސްއަށް ހަދާލިގޮތް މިހާރުވެސް އަހަރެންގެ ލޮލަށް ފެންނަ ކަހަލައެވެ. އެދުވަހު އަހަރެން ރުއީމެވެ. ﷲގެ ހަޒްރަތުގައި ދުޢާދަނަވަމެވެ. އެމަނިކުފާނަށް ކާމިޔާބު ދެއްވުމަށެވެ. އަހަރެން މުޒާހަރާތަކަށް ނުނިކުތަކަސް އަބަދާ އަބަދު ކުރެވުނީ އެޚިޔާލްތަކެވެ. މިގައުމުގައި މިކުރަނީ ކޮންކަހަލަ ވެރިކަމެއްބާވައެވެ. މިއީ ހިންދީ ފިލްމެއްބާއޭވެސް ބައެއްފަހަރު ހިތައްއަރައެވެ. އަހަރެންކަހަލަ ކިތައްމީހުންނެއް މިޚިޔާލް ކުރާނެއެވެ. މުޒާހަރާތަކަށް ނުނިކުންނަނީ އަނިޔާކުރާތީއެވެ. ވަގުތުވެސްނުވަނީއެވެ. އެހެންނަމަވެސް އަހަރެމެންވަނީ ރައީސް ނަޝީދާއެކުއެވެ.އެމަކިކުފާނަށް ކާމިޔާބު ދެއްވުމަށް އެދި ﷲގެ ހަޒްރަތުގައި ދުއާ ދަންނަވަމެވެ. އެމަނިކުފާނަށް ކާމިޔާބު ﷲ ދެއްވާނެއެވެ. އިންޝާﷲ ސަތާރަ Reply\nMay 10, 2012 at 2:10 pm\tބާޣީން ރުޅިއަންނަނީ އެމްޑީޕީދެކެއެވެ. އެމްޑީޕީގެ ފިކުރުދެކެއެވެ. އެމްޑީޕީގެ މެމްބަރުން ދެކެއެވެ. ބާޣީން އެމްޑީޕީ ދެކެއަންނަ ރުޅި ފެބްރުއަރީ7އަދި 8 ގައި ފެނިގެން ހިގައްޖެއެވެ. އެމްޑީޕީގެ ފިކުރު ދެކެ އަންނަރުޅި މުޒާހަރާތައް ރޫޅާލުމަށް އެއުޅޭގޮތުން ހާމަވެއެވެ. އަދި އެމްޑީޕީގެ މެމްބަރުންދެކެ އަންނަރުޅި ރާޅުގަނޑު ސަރަޙައްދު ލޫޓުވާލުމާއި މާލޭ ސިޓީކައުންސިލަށް އެކުރާ ގޯނާތަކުން ހާމަވެއެވެ. އެމްޑީޕީގެ މެމްބަރަކަށް މިބާޣީން ފުރުޞަތެއް ނުދެއެވެ. ދަރުބާރުގެ އާއި އުސްފަސްގަނޑު ސިޓީކައުންސިލުން ވަކިކޮށް ބާޣީންގެ ބެލުމުގެ ދަށަށް ގެންނަން އުޅެނީ އެތަންތަނަށް އެމްޑީޕީގެ މެމްބަރުން ގޮސްއުޅޭތީއެވެ. މިހާރު ޚަބަރުލިބޭގޮތުން މިސްކިތްތަކަށް އެމްޑީޕީގެ މެމްބަރުންގޮސް އެތަންތަނުން ވުޟޫކުރުމާއި ފާޚާނާތައް ބޭނުންކުރުމާއި ކަރަންޓް ބޭނުކުރާތީ މިސްކިތައްވެސް ސިޓީކައުންސިލުން ވަކިކުރަން ބޮނަކުއާ މިނިސްޓަރުދަނީ މަސައްކަތް ކުރަމުންނެވެ. މުހައްމަދު Reply\nMay 10, 2012 at 7:31 pm\tމިގައުމުގެ ހަލާކުގެ އެންމެ އިސްމީހަކީ ބުރުމާއެވެ. ތެލުގެ ވިޔަފާރި އެސްޓީއޯއިންކުރަމުން ގޮސް އެންމެ ފަހުން އެއިން ބައިއެޅޭ ގޮތަށް މިބުރުމާއާއި އިލިޔާސާއި މައުމޫނާ ދެމީހުން ހަވާލުކުރީއެވެ. އެތައް އަހަރަކު ތެލުން ފައިދާ ނަގާ އޭނަ މިލިޔަނަކަށް ހަދާދިނެވެ. ދެން އޭނައަށް ރިސޯރޓް ތަކާއި އެކިކަހަލަ ވިޔަފާރި ފަހިކޮށްދިނެވެ. މިތެލުގެ ވިޔަފާރިން އިލިޔާސް އާއި މައުމޫނަށް ބައިނޭޅޭގޮތަކަށް މިކަން ހިގާފައެއް ނޯންނާނެއެވެ. ރިސޯރޓްތައް ދީފައި ވާނީ ވެސް މިދެވަގުންނަށް ބައިއެޅޭގޮތަށެވެ. ދެން މިމީހުން ރާއްޖެއިން މިމުއްސަނދިކަން ފޭރެނީ އާންމުން ހައްގައް އަރައިތިބެއެވެ. އެއީ ކިރިޔާވާވަރުގެ މުސާރަ އަށް ދީގެން އަޅުން ގެންގުޅޭ އުސޫލުން މުސާރަ ދީގެން މިމީޙުންނަށް އޮންނަ އެއްޗެއް މަދުވެދާނެ ކަމުގައި ބިރުގައި ތިބުމެވެ. ބުރުމާ އެއްދުވަސްވަރެއްގައި ތަންކޮޅެއް މުސާރަ ބޮޑުކުރިއެވެ. މީނައަކަށް އެގޮތަށް ކެއްވީދުވަސްކޯލަކަށެވެ. މީނަދެކޭގޮތުގައި ރާއްޖެއިން ލިބޭއެއްޗެއް ލިބެންވާނީ މީނައަށެވެ. ޓެކްސް ނަގަން ފެށުމުން މީނަގެ ޖީބަށް ބާރު ބޮޑުވާންފެށުމުން މިބަޣާވަތަށް ޚަރަދުކޮށް ސަރުކާރު ވައްޓލުމުގެ އެއްމެ ބޮޑުބައެއްކުޅުނީ މައުމޫނާއި ގުޅިގެންމީނައެވެ. ބަލަގަ ޓެކްސް ނުނަގާގައުމެއް މިހާރު ނެތެވެ. ޓެކްސް އިންލިބޭލާރިން ޚަރަދުކުރަނީ މިމީހުން ރައްޔިތުންނަށް ކުޑަމުސާރައެއްދޭތީ އެމުސާރަވެރިންގެ މުސްކުޅި ބައިންބަފައިންނަށެވެ، އަދި މިޓެކްސް އިންމިހާރު ފައިދާކުރަނީ ރާއްޖޭގައި ޓުވަރިޒަމް ފަށާގަތުމުގައި އެންމެ ޙީވާގިކޮށް މަސައްކަތްކުރިމީހުންނެވެ، ޓެކްސް ދައްކަން ނުލިބެނަމަ ތި ރިސޯރޓްތައް ދޫކޮށްލާށެވެ، އެއިރުން މާރަގަޅަށް ތިރިސޯރޓް ހިންގާނެ މީހުން ލިބެން އެބަތިއްބެވެ. މިވިޔަފާރިވެރިން ކިތަންމެ ވަރަކަށް ފުއްޕިޔަސް އަދި ލާރިހުއްޓަސް ދުނިޔޭގެ އެހެންގައުމެއްގައި މިއިންމީހަކަށް އެގައުމުތަކުގައި ބޮޑުޓެކްސް އެއް ދޭންޖެހީތީ ނުއުޅެވެއެވެ. ހަމަ އުޅެން އޮތީ މިތަނެވެ. ދެން ތިގޮތަށް އަބަދާއި އަބަދު ގައުމާއި ރައްޔިތުންގެ ދުޝްމަނުން ގޮތުގައި އުޅެވޭެތޯ ބަލަން ގިނަރައްޔިތުންތަކެއް ތިބިކަން ހުރިހާ ބާޣީންނަކަށް ހަދާންކޮށްދެމެވެ/\nMay 10, 2012 at 8:38 pm\tކޮންޑިމޮކްރަސީއެއް ކިޔާކަށް. ޑިމޮކްރަސީއެއި މިގައުމުގެ ހަލާކު. ޑިމޮކްރަސީއަށް ހަލާކުހުރި. LeaveaReply Cancel reply


BREAKING NEWS: Adhadhu Mahchah: Ithuru 266 Meehun Fassivejje - Vaguthu\nކޮވިޑް-19: ދުނިޔޭގެ ހާލަތު ގޯހުން ގޯހަށް! - 14 މިނެޓް ކުރިން\nއަދަދު މައްޗަށް: އިތުރު 266 މީހުން ކޮވިޑަށް ފައްސިވެއްޖެ\nމާލޭ މަގުމަތި- ވަގުތު އިމޭޖަސް- މުހައްމަދު އަފްޒަލް\nރާއްޖެ އިން މިއަދު އިތުރު 266 މީހުން ކޮވިޑް-19 އަށް ފައްސިވެއްޖެއެވެ.\nމިއަދު ކޮވިޑަށް ފައްސިވި މީހުންގެ ތެރެއިން 41 މީހުން ފައްސިވީ މާލެ އިންނެވެ. 105 މީހުން އަތޮޅުތެރޭގެ މީހުން ދިރިއުޅޭ ރަށްތަކުން މިއަދު ފައްސިވިއެވެ. އަދި ތަރައްގީ ކުރަމުންދާ ރިސޯޓަކުން އިތުރު 112 މީހުން މިއަދު ފައްސިވިއެވެ. އޭގެ އިތުރުން ހިންގަމުންދާ ރިސޯޓްތަކުން އަށް މީހުން މިއަދު ވަނީ ފައްސިވެފައެވެ.\n112 މީހުން ކޮވިޑަށް ފައްސިވެފައި ވަނީ ރިސޯޓެއްގެ ގޮތުގައި ތަރައްގީ ކުރަމުން އަންނަ ރ.އަތޮޅު ކޮތައިފަރުންނެވެ.\nމިއަދަކީ މެއި މަހުގެ 14 ވަނަ ދުވަހަށް ފަހު ރާއްޖެ އިން އެންމެ ގިނަ އަދަދެއްގެ މީހުން ކޮވިޑަށް ފައްސިވި ދުވަހެވެ. ނަމަވެސް މިއަދަކީ ފާއިތުވި ދެމަސް ދުވަހު މާލެ އިން އެންމެ މަދުއަދަދެއްގެ މީހުން ކޮވިޑަށް ފައްސިވި ދުވަހެވެ. މިއަދަކީ މާލެ އިން ކޮވިޑަށް ފައްސިވާ މީހުންގެ އަދަދު 100 އަށްވުރެ ދަށުގައި ހުންނަތާ ދިހަ ވަނަ ދުވަހެވެ.\nމިއަދު ވަނީ 5262 މީހުން ކޮވިޑަށް ޓެސްޓް ކޮށްފައެވެ. މިއަދު ކޮވިޑަށް ޓެސްޓް ކުރި މީހުންގެ ތެރެއިން ކޮވިޑަށް ފައްސިވީ %5 މީހުންނެވެ.\nމިއަދު ކޮވިޑުން ރަނގަޅުވީ 232 މީހުންނެވެ. މިހާރު ކޮވިޑް ޖެހިފައި ތިބި މީހުންގެ އަދަދު 4295 އަށް އަރައެވެ. މިއަދަކީ ފާއިތުވި މަސް ދުވަހުގެ ތެރޭގައި އެކްޓިވް ކޭސްގެ އަދަދު އިތުރުވި ފުރަތަމަ ދުވަހެވެ. އިއްޔެ ބަލި ޖެހިފައި ތިބީ 4262 މީހުންނަށެވެ.\nމިއަދު ކޮވިޑް ބަލި މީހުންގެ އަދަދު އިތުރުވި ނަމަވެސް ހޮސްޕިޓަލްގައި އެޑްމިޓް ކޮށްގެން ތިބި މީހުންގެ އަދަދު ވަނީ މަދުވެފައެވެ. މިއަދު ހޮސްޕިޓަލްގައި އެޑްމިޓް ކޮށްގެން ފަރުވާ ދެމުން އަންނަނީ 31 މީހަކަށެވެ. އިއްޔެ 38 މީހަކަށް ހޮސްޕިޓަލްގައި ފަރުވާ ދެމުން އައެވެ.\nމާލެ އިން ކޮވިޑަށް ފައްސިވާ މީހުންގެ އަދަދު މަދުވަމުން އަންނައިރު މާދަމާ އަކީ މާލޭގައި ހަރުކަށި ފިޔަވަޅުތައް އެޅިތާ އެއްމަސް ދުވަސް ފުރިހަމަވާ ދުވަހެވެ.\nޖޫން 25, 2021 22:17\nނަރެއްހައި ތަން ދޫކޮށްލިއްޔާ ކެނބެއްހައި ތަން ދަމައިގަންނާނެ\nޖޫން 25, 2021 22:30\nމުގުނީއަށް ސަލާމަށް ފަހު ފަންނަވަމެވެ. ދާއިރާއިން ކޮވިޑް ޖެހުނީ ކޮން ފިކުރަކަށްތޯ ބަލާލަދީބަލާށޭ\nޖޫން 25, 2021 23:13\nފުލެޓް ތައް އެގްރިމެންޓް ގެ ސޮއި ކު ރަން އުޅޭތީ އަންނަ މަސް އަންނާތީ ކޮންމެވެސް ގޮތަކަށް އެކަން ހުއްޓުވަން އެއުޅެނީ އަދަދު މައްޗށް ޖައްސާ އަވަހަށް އަންނަ މަސް އަ ންނަން ވާއި ރަށް ކާފިއު އިއުލާން ކުރަން\nޖޫން 26, 2021 04:36\nޖޫން 26, 2021 11:55\nމިގޮތައް ލޮކްޑައުން ގަ ބާއްވާގެން މި ދައުރު ނިންމާލާ. ލުއި ދީފިނަމަ ޕ.ޕ.މ ގެ މީހުން މަގުމައްޗައް ނިކުމެ މުޒަހަރާ ކޮން އުނދަގޫ ކުރާނެ. ރައްރަށުން ވެސް މީހުން އަންނާނެ މުޒަހރާ ކުރަން.


Thimaavesheege dhuvahuge BML muvahzafun dhehki namoonaa misaalu\nތިމާވެށީގެ ދުވަހު ބީއެމްއެލްގެ މުވައްޒަފުން ދެއްކި ނަމޫނާ މިސާލު\nޓްރޭޝް ޓެގް ޗެލެންޖްގެ ތެރެއިން ސ.ހިތަދޫގެ ގޮޑުދޮށް ސާފުކުރުން\nދުނިޔޭގެ ތިމާވެށީގެ ދުވަހާ ގުޅުވައިގެން ބީއެމްއެލްގެ މުވައްޒަފުން ޓްރޭޝް ޓެގް ޗެލެންޖް އެމްވީ ގެ ނަމުގައި ވަރަށް ހާއްސަ ކެންޕޭނެއް ވަނީ ފަށާފައެވެ.\nމިދިޔަ އީދު ބަންދަށް އަތޮޅު ތެރެއަށް ދަތުރު ކުރި މުވައްޒަފުން އިސްނަގައިގެން ފެށި ޓްރޭޝް ޓެގް ޗެލެންޖް އެމްވީ ގައި ވަނީ އެކި ރަށްރަށުގެ ތަފާތު އެކި ހިސާބުތަކުން ގިނަ އަދަދެއްގެ ކުނި ނަގައި އެ ސަރަހައްދުތަކަށް ރީތިކަން ގެނެސްދީފައެވެ. ސާފު ކުރުމުގެ ކުރިން އަދި އެއަށް ފަހު ނަގާފައިވާ ފޮޓޯތައް #TrashTagMV ހިމަނައިގެން ސޯޝަލްމީޑިއާގައި ހިއްސާކޮށްފައެވެ.\nމި ހަރަކާތް ކުރިއަށް ގެންގޮސްފައިވަނީ ، ކުޅުދުއްފުށި، ށ. މިލަންދޫ، ށ.ފުނަދޫ، ޅ. ނައިފަރު، ލ.ގަން، ކ. ދިއްފުށި، ގއ. ގެމަނަފުށި، ގއ. ކޮލަމާފުށި، ގއ. މާމެންދޫ ފުވައްމުލައް، އަދި އައްޑޫ ސިޓީގެ ރަށްތަކާ އަދި މާލޭގެ ސަރަހައްދުތައް ހިމެނެއެވެ.\nމިނިސްޓަރ އޮފް އެންވަޔަރަންމަންޓް ޑރ. ހުސެން ރަޝީދު ހަސަން ވަނީ ބީއެމްއެލް އިން ކުރިޔަށް ގެންދިޔަ ޓްރޭޝްޓެގް އެމްވީ ޗެލެންޖް އަށް މަރުހަބާ ދަންނަވާފައެވެ. ވީހާވެސް ގިނަ ބަޔަކު މިޗެލެންޖްގައި ބައިވެރިވެ ސާފުކުރުމުގެ ކުރިން އަދި ފަހުން ނަގާފައިވާ ފޮޓޯ ހިއްސާކުރެއްވުމަށް އެދިލައްވާފައެވެ. އެންވަޔަރަންމަންޓް މިނިސްޓްރީ އިން ވަނީ މި ހަރަކާތް އެންޑޯސްކުރައްވާފައެވެ.\n"މި ހަރަކާތް ފެށިގެން ދިޔައީ މުވައްޒަފުންގެ މެދުގައި ނަމަވެސް އެއަށްފަހު ފެނިގެން ދިޔައީ ވަރަށް ގިނަ ރަށްތަކުގެ އެކި ބޭފުޅުން މި ހަރަކާތުގައި ބައިވެރިވި މަންޒަރު. އަދި ސާފުކުރުމުގެ މިފަދަ ޕްރޮގްރާމްތައް މިދަނީ ރާއްޖޭގެ އެކި ހިސާބުތަކުގައި ރޭވެމުން. މިއިން ދައްކުވައިދެނީ ތިމާވެށި ރައްކާތެރިކޮށް ސާފު މާހައުލެއްގައި ގާއިމްކުރުމަށް ދިވެހިން ބޭނުންވާކަމާއި އެކަމަށް ހުރި ޝައުގުވެރިކަން. އަޅުގަނޑުމެން އެދެނީ ވީހާވެސް ގިނަ ބައެއް ހަރަކާތުގައި ބައިވެރިވެ މުޅި ރާއްޖޭގެ އެކި ކަންކޮޅުތަކުގައި މި ހަރަކާތް ހިނގައިދިޔުން." މިހަރަކާތާ ގުޅޭގޮތުން ބޭންކުގެ އޮފިޝަލް ވިދާޅުވިއެވެ.\nބީއެމްއެލް ޓްރޭޝް ޓެގް ޗެލެންޖާއި ގުޅިގެން ބީއެމްއެލް އިން ކުރި ޓްވީޓެއް\nއީދު ބަންދު ތެރޭގައި ގިނަ ބައެއްގެ ސަމާލު ކަން ވަނީ ޓްރޭޝް ޓެގް އެމްވީ އަށް ލިބިފައެެވެ. ބީއެމްއެލް އިން ބުނީ ޓްރޭޝް ޓެގް އެމްވީ ގެ މައިގަނޑު މަގްސަދަކީ، ތިމާވެށި ހިމާޔަތް ކުރުމަކީ އަދާކުރަންޖެހޭ ފަރުދީ އަދި އިޖްތިމާއީ ޒިންމާއެއް ކަމަަށްވުމާއެކު އެންމެން އެކުއެކީގައި މަސައްކަތްކޮށް ވަށައިގެންވާ ތިމާވެށި ރައްކާތެރިކޮށް ހިމާޔަތްކުރުމުގެ އިތުރުން ތިމާވެށި ހިމާޔަތްކުރުމުގެ މުހިންމުކަން އަންގައިދީ ހޭލުންތެރިކުރުވުމެވެ.\nމި ޗެލެންޖާ ގުޅިގެން މީހަކު ކޮށްފައިވާ ޓްވީޓެއް\nބީއެއްއެލް ގެ މުވައްޒަފުން އިސްނަގައިގެން ފެށި މި ޗެލެންޖް ވެގެން ދިޔައީ އާންމުން އުފަލާއެކު ވަރަށް ބަލައިގަން ޗެލެންޖަކަށެވެ. އީދުގެ އުފާވެރި މާހައުލުގައި، އާއިލާތައް އަދި ރައްޓެހި ރަހުމަތްތެރިން އެކުވެގެން މި ޗެލެންޖް ފުރިހަމަ ކުރުމަށްފަހު ސޯޝަލްމީޑިއާގައި ވަނީ ސާފު ކުރުމުގެ ކުރިން އަދި ސާފު ކުރުމަށްފަހު ނަގާފައިވާ ފޮޓޯތައް ވަނީ ޝެއާ ކޮށްފައެވެ.\nބީއެމްއެލް އެހީގެ ދަށުން ދަނގެތީ ގެތަކަށް ފޮތި ކޮތަޅު\nކާޑު ދޫކުރާނީ ބީއެމްއެލްގެ އެޕޮއިންޓްމަންޓަށް\nކޮވިޑުގެ ނުރައްކާ ބޮޑު މީހުންގެ ކާޑު ގެއަށް\nބީއެމްއެލް ކާޑު ދޫކުރާނީ އެޕޮއިންޓްމަންޓް ހައްދައިގެން


"E dhaithaage gelluvaalaa bed sheet" akee Shidhatha ah bully kurun! - The Press\nއެ ދައިތާގެ ގެއްލުވާލާ ބެޑްޝީޓް މާލި / ފޮޓޯ: އެފްބީ\n"އެ ދައިތާގެ ގެއްލުވާލާ ބެޑްޝީޓް" އަކީ ޝިދާތާއަށް ބުލީކުރުން!\nޙުސައިން މަޚްތޫމް 13 August 2019, 15:46\nކޮންމެ އީދެއްގައި ވެސް ތަފާތު މާލިތައް ނެރެމުން އަންނަ ހދ. ކުޅުދުއްފުށީގައި "އެ ދައިތާގެ ގެއްލުވާލާ ބެޑްޝީޓް" މާލި އަކީ ޖެންޑާ މިނިސްޓަރު ޝިދާތާ ޝަރީފަށް ބުލީ ކުރުން ކަމަށް ނުސީދާގޮތަކަށް އޭނާ ވިދާޅުވެއްޖެއެވެ.\n"އެ ދައިތާގެ ގެއްލުވާލާ ބެޑްޝީޓް" މާލި އަކީ، ޖެންޑާ މިނިސްޓްރީގެ ބެލުމުގެ ދަށުގައި ހުރި އަބްދުﷲ ޝައިމް ގެއްލުނު ހާދިސާއަށް ޖޯކުޖަހައި ނެރުނު މާއްޔެކެވެ. އަދި މި މައްސަލައިގައި ޝިދާތާއަށް އާންމުން ވަރަށް ބޮޑަށް ފާޑުކިޔަމުން ދަނިކޮށް، ނޫސްވެރިންގެ ބައްދަލުވުމުގައިި ޝިދާތާ ވިދާޅުވެފައި ވަނީ ހިޔާގެ މުވައްޒަފުންނަށް ޝައިމް ގެއްލުނު ކަން ނޭނގުނީ އާންމުކޮށް މޫނާއެކު ޝައިމް ބެޑްޝީޓު އަޅައިގެން ނިދާތީ ކަމަށެވެ. އަދި އޭނާ ގެއްލުނު ރޭ ބެޑްޝީޓު އަޅައިގެން ނިދަން އޮތުމުން މުވައްޒަފުންނަށް ނުބެލުނީ ކަމަށް ވެސް ޝިދާތާ ވަނީ ވިދާޅުވެފައެވެ.\nކުޅުދުއްފުށީ މާލި ޕެރޭޑްގައި ވެސް ދައްކަނީ އެ މަންޒަރެވެ. މި މައްސަލައިގައި ޝިދާތާ ވަނީ ނުރުހުންވެވަޑައިގެން ޓްވީޓެއް ވެސް ކުރައްވާފައެވެ. އެ ޓްވީޓުގައި ޝިދާތާ ވިދާޅުވީ އެއްވެސް ޒާތެއްގެ އެއްވެސް ކަހަލަ ބުލީކުރުމެއް ބަލައި ނުގަނެވޭ ކަމަށާއި އެކަމާ ދެކޮޅަށް އަޑުއުފުލަން ޖެހޭ ކަމަށެވެ. އަދި އޭގެ ތެރޭގައި އޭނާއާ އެހެން މީހުން ވެސް ހިމެނޭ ކަމަށް ޝިދާތާ ވިދާޅުވިއެވެ.\nކުޅުދުއްފުށީ މާލި ޕެރޭޑްގައި މި ސަރުކާރުން ކޮށްދޭން ވައުދުވި ބައެއް ކަންކަން ދައްކާ މާއްޔާ، ކުރީގެ ނައިބު ރައީސް އަހުމަދު އަދީބު ފިއްލަވަން މަސައްކަތް ކުރި ހާދިސާގެ މާއްޔާ، ނޮވެމްބަރު3ގެ އުދުވާނީ ހަމާލެގެ މޭސްތިރި އަބްދުﷲ ލުތުފީ ފެންނަ ގޮތަށް "އަސްލު ލުުތުފީ" ގެ މާއްޔެއް ވެސް ނެރެފައިވެއެވެ.\nއިތުރު ލިޔުންތައް ހަބަރު އީދު ޖެންޑާ މިނިސްޓްރީ


Bidheysee ehge athun 6,000 rufiyaa feyrigenfi\nބިދޭސީ އެއްގެ އަތުން 6،000 ރުފިޔާ ފޭރިގެންފި\nރޭ މާލޭގައި ހިނގާފައި ދިޔަ ބިދޭސީ އެއްގެ އަތުން 6،000 ރުފިޔާ އާއި ފޯނެއް ފޭރިގެންފި އެވެ.\nފުލުހުންގެ މީޑިއާ އޮފިޝަލެއް މިއަދު ވިދާޅުވި ގޮތުގައި، މި ހާދިސާ ހިނގި ކަމުގެ ރިޕޯޓު ކޮށްފައިވަނީ ރޭ 22:25 ހާއިރު އެވެ. އޯކިޑް މަގުގައި ހުންނަ އައިކެއާ ކައިރިން ހިނގާފައި ދިޔަ ބަންގްލަދޭޝްގެ ފިރިހެނެއްގެ އަތުގައި ހުރި ފައިސާ އާއި އޭނާގެ ފޯނު ވެސް ފޭރިގެން ރިޕޯޓު ކޮށްފައިވާ ކަމަށް ބުނެ އެވެ. އަދި، މިކަން ކުރީ ސައިކަލެއްގައި ދިޔަ ބަޔަކު ކަމަށް ވެސް އޮފިޝަލް ވިދާޅުވި އެވެ.\nފޭރުމުގެ މި ހާދިސާ އާ ގުޅިގެން އަދި އެއްވެސް މީހަކު ހައްޔަރެއް ނުކުރެ އެވެ. ފުލުހުންގެ އޮފިޝަލް ވިދާޅުވި ގޮތުގައި މި މައްސަލައިގައި ތުހުމަތު ކުރެވޭ މީހުން ހޯދުމުގެ މަސައްކަތް މިހާރު ދަނީ ކުރަމުންނެވެ.\nމާލެ އާއި މާލެ ސަރަހައްދުގައި މިހާރު ވަނީ ފޭރުން އާއްމުވެފަ އެވެ. މިދޔަ ހަފްތާގައި ވަނީ މިފްކޯގެ ވޭނެއް ހުއްޓުވައި ވޭނުގައި ހުރި ދެމިލިއަނެއްހާ ރުފިިޔާ ފޭރިގެންފަ އެވެ. އަދި، ހަމަ މިމަހު ކުރީކޮޅު ވަނީ އެސްބީއައި ބެންކު ކައިރިން މީހެއްގެ އަތުން ދެ މިލިއަނެއްހާ ރުފިޔާ ވެސް ފޭރިގެންފަ އެވެ.\nފޭރުމުގެ މައްސަލަތައް ގިނަވެފައި ވާއިރު، އެއް ތަނުން އަނެއް ތަނަށް ބޮޑެތި އަދަދުތަކުން ނަގުދު ފައިސާ ގެންދިޔުމުގައިި ފުލުހުންގެ އެހީ ހޯދުމަށް ވަނީ އެދިފަ އެވެ.\nމޯލްޑިވްސް ޕޮލިސް ސާވިސް ބަންގްލަދޭޝް ފޭރުން\nބިދޭސީއަކަށް ހަމަލާދީ ވޮލެޓް ފޭރިގެންފި\nބިދޭސީ އެއްގެ އަތްދަބަސް ފޭރިގެންފި


Lockdown ah dhin luithakuge natheejaa aa gulhey gothun mashvaraa kohfi\nރައީސް އިބްރާހިމް މުހައްމަދު ސޯލިހު މިއަދު ކަމާގުޅޭ އިދާރާތަކުގެ އިސް ވެރިންނާ ބައްދަލުކުރައްވަނީ. -- ފޮޓޯ: ރައީސް އޮފީސް\nރާއްޖޭގައި ކޮވިޑް-19 ފެތުރުން ހުއްޓުވުމަށް އިއުލާނު ކުރެވުނު ލޮކްޑައުނަށް ދިން ލުއިތަކާ ގުޅިގެން ނުކުތް ނަތީޖާތަކަށް ބިނާކޮށް، ކުރިއަށް އޮތް ދުވަސްތަކުގައި އަމަލު ކުރަން ނިންމާނެ ގޮތްތަކާ ގުޅޭގޮތުން، ރައީސް އިބްރާހިމް މުހައްމަދު ސޯލިހު މިއަދު ކަމާގުޅޭ އިދާރާތަކުގެ އިސް ވެރިންނާ ބައްދަލުކުރައްވައިފި އެވެ.\nރައީސް އޮފީހުން ބުނީ މިއަދު ހަވީރު ބޭއްވުނު ބައްދަލުކުވުމަކީ އެންއީއޯސީ އުވާލުމަށްފަހު ކޮވިޑް-19 ގެ ހާލަތު ބަދަލުވަމުންދާ ގޮތް ގާތުން ބެއްލެވުމަށް ސިލްސިލާ ގޮތަކަށް ބާއްވަވަމުން ގެންދަވާ ބައްދަލުވުމެއް ކަމަށެވެ.\nއެގޮތުން، އާންމު ދިރިއުޅުން ބަހައްޓަންވީ ގޮތްތަކާއި، މީހުން ހޭލުންތެރިވެ ސަމާލުކަން ދޭންވީ ކަންކަމާ ގުޅޭގޮތުން ކަމާބެހޭ ފަރާތްތަކުން މަޝްވަރާ ކުރެވުނުކަމަށް ރައީސް އޮފީހުން ބުންޏެވެ.\nއަދި، ސިއްހީ ދާއިރާއިން މިކަމަށް ވަމުންދާ ތައްޔާރީތަކާއި، ދިމާވާ ގޮންޖެހުންތަކުގެ އިތުރުން މި ކަންކަމުގައި ކުރިއަށްދާނެ ގޮތްތަކާއި ބެހޭގޮތުންވެސް މި ބައްދަލުވުމުގެ ބައިވެރީންނާ ރައީސް ސޯލިހު ވަނީ މަޝްވަރާ ކުރައްވައިފަ އެވެ.\nއޭޕްރީލް 15 ވަނަ ދުވަހު، މާލެއިން އެ ބައްޔަށް މީހަކު ޕޮޒިޓިވްވުމާ ގުޅިގެން މުޅި މާލެ ސަރަހައްދު ލޮކްޑައުން ކުރުމަށްފަހު، އެ ހާލަތު ލުއިކޮށްފައިވަނީ މިދިއަ މަހުގެ 15 ވަނަ ދުވަހު އެވެ.\nއޭގެ ފަހުން ސްކޫލްތަކުގެ ބައެއް ގްރޭޑުތަކުގެ ކިޔެވުމާއި، ސަރުކާރު އަދި އަމިއްލަ އޮފީސްތަކުގެ އިތުރުން ކެފޭތަކާއި މިސްކިތްތައް ވެސް މިހާރު ވަނީ ހުޅުވާލައިފަ އެވެ.\nއަދި ކޮވިޑް-19 އާ ގުޅިގެން ދެ މަސް ވަންދެން ބަންދު ކޮށްފައި އޮތުމަށްފަހު ރާއްޖޭގެ ބޯޑަރު މި މަހުގެ 15 ވަނަ ދުވަހު ހުޅުވާލަން ވަނީ ނިންމައިފަ އެވެ.\nމިއަދާ ހަމައަށް، ރާއްޖޭގައި ކޮވިޑް-19 ޖެހުނު މީހުންގެ އަދަދު 2،517 އަށް އަރާފައިވާއިރު، އޭގެ ތެރެއިން 13 މީހަކު ވަނީ މަރުވެފަ އެވެ.\nރައީސް އިބްރާހިމް މުހައްމަދު ސޯލިހު އެޗްޕީއޭ ކޮރޯނާ ވައިރަސް + ކޮވިޑް-19 ކޮވިޑް-19 އިގެ ބަލާއާފާތް ލޮކްޑައުން ޕްރޮޓޮކޯލް


13 Aharuge Kujjaa Ge Maru: Zihaan Ge Shareeathuge Aduehumeh Maadhamaa Hendhunu - Vaguthu\n4 މަސް ކުރިން ( އޮގަސްޓް 25, 2021 )\nރަހީނުކޮށް ކުޑަ ފިރިހެން ކުއްޖަކު މަރާލައި މޫދަށް އެއްލާލާފައި އޮއްވާ ފެނުނު މައްސަލައިގައި ހައްޔަރުކުރި ނ. ލަންދޫ، ބަގީޗާގޭ، އިބްރާހިމް ޒިހާންގެ ޝަރީއަތް މާދަމާ ކްރިމިނަލް ކޯޓުގައި ފަށަން ތައްޔާރުވެއްޖެއެވެ.\nޒިހާންގެ މައްޗަށް މައިގަނޑު ގޮތެއްގައި ކުރި ކަމަށް ތުހުމަތު ކުރަނީ ހަތަރު ކަމަކަށެވެ. އެއީ ޖިންސީ ގޯނާ ކުރުމުގެ އިތުރުން ގަސްތުގައި މީހަކު މެރުގެ ތުހުމަތާއި މާރާމާރީ ހިންގުމާއި ރަހީނުކުރި ކަމުގެ ތުހުމަތެވެ.\nއޭނާގެ މައްޗަށް ތުހުމަތު ކުރެވޭ މައްސަލަތަކުގައި އެކަށީގެން ވާ ވަރަށް ހެކި ލިބިފައި ވުމުން ޝަރީއަތް ނިމެންދެން ހުރީ ބަންދުގައެވެ.\nއޭނާގެ ޝަރީއަތުގެ އަޑުއެހުން އޮތީ މާދަމާ ހެނދުނު 11:00 ގައެވެ.\nމާލޭގައި ދިރިއުޅެމުން އަންނަ އެ ކުއްޖާ ގެއްލުނީ މިދިޔަ ޖޫން މަހުގެ 19 ވަނަ ދުވަހުއެވެ. އެ ކުއްޖާ ނުފެނިގެން ފުލުހުންނަށް ރިޕޯޓްކުރީ ޖެހިގެން އައި އާދީއްތަ ދުވަހުއެވެ. އެއާއެކު ފުލުހުން ހޯދި ހޯދުންތަކުން އެނގުނު ގޮތުގައި އެ ކުއްޖާ ވަނީ ރަހީނު ކޮށްފައެވެ. ފުލުހުން ކުރި މަސައްކަތުން އެ ކުއްޖާ ފެނުނުއިރު އޮތީ ހުޅުމާލެ ދެ ވަނަ ފިޔަވަހީގެ މޫދުގައި ފޮއްޓަކަށް ލައި މަރާލައިފައެވެ.\nމި މައްސަލައިގައި ޒިހާންއާ އެކު އެކަމުގައި ބައިވެރިވި އިތުރު މީހަކު ވެސް ހައްޔަރު ކުރިއެވެ.\nއޮގަސްޓް 25, 2021 16:45\nމިކަހަލަ ލަދުވެތި (އަވަގުރާނަ) ރަމްޒުކުރާ ފުޓޯ ނުޖަހާށޭ\nއޮގަސްޓް 25, 2021 16:47\nއޭނާ އަތުން އެދައްކައިދެނީ އަންހެނާގެ ކުރިމަތިފަރާތް މި ނުވޭތަ ބޭއަދަބީ މަންޒަރަކަށް ؟


Education in 20 principalun thamree kuranee - Hali News\n"ވެހި އެޑިޔުކޭޝަނަލް ޓުއަރ 2021"ގައި ބައިވެރިވެ ވަޑައިގަންނަވާ ޕްރިންސިޕަލުން މިއަދު ތާޖުއްދީން ސްކޫލަށް ޒިޔާރަތްކުރެއްވުން:- ފޮޓޯ އެޑިޔުކޭޝަން މިނިސްޓްރީ\nއެޑިޔުކޭޝަން މިނިސްޓްރީގެ ޚަރަދުގައި 20 ޕްރިންސިޕަލުން ތަމްރީން ކުރަނީ\n24 November 2021, 12:07\nޕްރިންސިޕަލުން ތަމްރީނު ކުރުމަށް މިނިސްޓްރީ އޮފްއެޑިޔުކޭޝަނުން 20 ސްކޮލަރޝިޕުގެ ފުރުސަތު ހުޅުވާލައިފިއެވެ. މި 20 ސްކޮލަރޝިޕަށް ހޮވޭ ބޭފުޅުން ތަމްރީން ކުރުމަށް ހަމަޖެހިފައިވަނީ އެޑިޔުކޭޝަން މިނިސްޓްރީގެ ޚަރަދުގައި ކަމަށް އެމިނިސްޓްރީން ވަނީ ވިދާޅުވެފައެވެ.\nމިސްކޮލަރޝިޕަށް ހޮވޭ ފަރާތްތަކަށް ކިޔެވުމުގެ ޚަރަދާއި މުސާރައާ އެއްވަރުގެ އެލަވަންސަކާއި ދެކޮޅު ޓިކެޓުގެ އިނާޔަތް ލިބިވަޑައިގަންނަވާނެއެވެ. މި ސްކޮލަރޝިޕްގެ ފުރުސަތު ލިބިވަޑައިގަންނަވާ ބޭފުޅުން ކޯސް ފުރިހަމަ ކުރެއްވުމަށްފަހު އެނބުރި ވަޑައިގެންނެވުމަށްފަހު މިނިސްޓްރީން ހަމަޖައްސަވާ ސަރުކާރުގެ ސްކޫލެއްގައި ވަކި މުއްދަތަކަށް ޚިދުމަތްކުރުމަށް "ބޮންޑުކުރެވޭނެ" ކަމަށް އެޑިޔުކޭޝަން މިނިސްޓްރީން ވިދާޅުވެފައިވެއެވެ.\nމި ސްކޮލަރޝިޕް ލިބިވަޑައިގަންނަވާ ބޭފުޅުން ތަމްރީން ހައްދަވާނީ މެލޭޝިއާގައެވެ. އެ ބޭފުޅުން ކިޔަވައިވިދާޅުވުމަށް ހަމަޖެހިފައިވަނީ މާސްޓަރސް އިން ސްކޫލް އެޑުމިނިސްޓްރޭޝަން އާއި އެޑިޔުކޭޝަން މެނޭޖުމެންޓުގެ ދާއިރާއިންނެވެ.\nކިޔަވައިދިނުމުގެ ރޮނގުން ނުވަތަ ތަޢުލީމީ ދާއިރާއިން ބެޗްލަރސް ޑިގްރީ ހާސިލްކޮށްފައިވުން.\nޓީޗަރެއްގެ ގޮތުގައި މަދުވެގެން5އަހަރު ދުވަހު މަސައްކަތް ކޮށްފައިވުން. (މިމުއްދަތުގައި ލީޑިންގ ޓީޗަރުގެ މަސްޢޫލިއްޔަތު އަދާކޮށްފައިވާނަމަ އެމުއްދަތު ގުނޭނެއެވެ.)\nމި މިނިސްޓްރީއިން ކުރިން ކިޔެވުމަށް ލޯނެއް ނަންގަވާފައިވާނަމަ ޑީފޯލްޓެއް ނެތި އެ ލޯނެއް ޤަވާއިދުން ދައްކަވަމުންގެންދަވާ ފަރާތެއް ކަމުގައިވުން.\nކޯހަށް ކަނޑައަޅާފައިވާ ދާއިރާއިން މާސްޓަރސް ޑިގްރީ ފެންވަރުގެ ކޯހެއް ނިންމާފައިވާ ފަރާތެއްކަމުގައި ނުވުން.\nސްކޮލަރޝިޕަށް އެދިހުށަހަޅާ ފޯމް\nތަޢުލީމީ ސަނަދުތަކުގެ ކޮޕީ\nފުލް ޓްރާންސްކްރިޕްޓްގެ ކޮޕީ\nދިވެހި ރައްޔިތެއްކަން އަންގައިދޭ ކާޑުގެ ކޮޕީ (2 ފުށް ފެންނަގޮތަށް)\nސްކޮލަރޝިޕަށް ހޮވޭ ފަރާތްތައް ކަނޑައެޅުން\nސްކޮލަރޝިޕަށް ހޮވޭ ފަރާތްތައް ކަނޑައަޅާނީ ތިރީގައިވާ ކްރައިޓީރިއާ އާ އެއްގޮތަށް މާކްސް ދިނުމަށްފަހު އެންމެ މަތިން މާކްސް ހޯދާ ފަރާތްތައް ތަރުތީބުކޮށް އެއާ އެއްގޮތަށެވެ. މިގޮތަށް ތަރުތީބު ކުރުމުގައި މީގެކުރިން މާސްޓަރސް ޑިގްރީއެއް ހާސިލްކޮށްފައިނުވާ ފަރާތްތަކަށް އިސްކަންދެވޭނެއެވެ.\nމަސައްކަތުގެ ތަޖުރިބާއަށް - %30\nޕްރެޒެންޓޭޝަނަށް - %30\nއިންޓަރވިއުއަށް - %40\nސްކޮލަރޝިޕަށް އެދެންވީގޮތާއި ސުންގަޑި:\nސްކޮލަރޝިޕަށް އެދި ހުށަހަޅާނީ އެކަމަށް ހާއްސަކުރެވިފައިވާ ފޯމު މެދުވެރިކޮށް [email protected] އީމެއިލް ކޮށްގެންނެވެ. ސްކޮލަރޝިޕަށް އެދި ހުށަހަޅާ ފޯމު އިޢުލާނާއެކު އެޓޭޗް ކުރެވިފައިވާނެއެވެ.\nސްކޮލަރޝިޕަށް އެދި ހުށަހަޅަންޖެހޭ ފަހު ވަގުތަކީ 2021 ޑިސެންބަރު 09 ވަނަ ދުވަހުގެ މެންދުރު 2:00އެވެ.\nއިތުރު ލިޔުންތައް ތަޢުލީމް ތަޢްލީމު


އަސްލާން5| Esfiya - Dhivehi Vaahaka Site\n“ހީކުރީ ދެން ދުވަހަކުވެސް ނުގޮވާނެކަމަށް.” އަސްލާން މަޑުމަޑުން ކިޔައިލިއެވެ. އަސްލާން ދުރަށް ޖެހިލުމުން އެނދުގައި އިށީންދެފައި އަހަރެން ވީ ގޮތް ކިޔައިދިނީމެެވެ. ހުރިހާއިރު އަހަރެންގެ އިނގިލިތަކު ދޭތެރެއަށް އިނގިލިތައް މަހާލައި، އަތްތިލައިގައި ހިފައްޓައިގެން އިން އަސްލާން ހީވީ ދުވަހަކުވެސް ދޫކޮށްނުލަން ގަސްތުކޮށްގެން އިންހެނެވެ.\n“ލުއާ! ލުއާ!” ވަރަށް ބާރަށް ހިލްމީ ގޮވަންފެށުމުން އަހަރެން އޯތްއޭ ބުނެ ޖަވާބުދިނީމެވެ. “ކޮބާހޭ މުސްތަފާ؟ އޭނަ މިތަނަށް ގެންނާށޭ ހަމަ މިހާރު!” ހިލްމީ ހަމަ އެ ބާރުމިނުގައި ބުންޏެވެ.\n“ކޮން މުސްތަފާއެއްތަ؟” މޮޔަގޮވަނީކަން އިނގޭއިރުވެސް އަހަރެން ވާހަކަ ގުޅުވައިލީ ހަމަޖައްސައިލެވޭނެ ގޮތެއް ހޯދޭތޯއެވެ.\n“ކޮބާތަ އެ މުސްތަފާ؟ އަހަރެންގެ ސްޓޭޖަށް ކުޅުޖަހާފަ ހީނުކުރާތި ސަލާމަތުން ދިރިއުޅުވޭނެއޭ! މަރާލާނަން!” ދެން ހިލްމީ ވާހަކަދެއްކީ ތަންކޮޅެއް މަޑުން، އަމިއްލަ ނަފްސާއެވެ.\n“އާނ ދޫނުކުރާތި އޭނަ.” އެ ކީ މުސްތަފާއަކީ ކާކުކަމެއް، ހަގީގަތުގައި ދިރިއުޅޭ މީހެއްކަމެއް ނޫންކަމެއްވެސް ފަހުމެއް ނެތި އަހަރެން ބައިވެރިވެލީމެވެ. އަވަހަށް އެކަމުން ބެޗޭތޯއެވެ. އޭގެ ފަހުން އަހަރެން ބޭނުންވި ގޮތަށް ހިލްމީގެ އަޑު ކެނޑުނެވެ.\nނަރުސްކުއްޖާއާއި އެކީ ގޮސް ރޫބީގެ އޮފީހަށް ވަތްއިރު ރޫބީ އިނީ ހަފްތާއަކު އެއްފަހަރުގެ ބައްދަލުވުމަށް ތައްޔާރަށެވެ. ކައުންސެލިންގ އޭ ކިޔައި ރީތި ނަމެއް ދިން ނަމަވެސް، ހިތުގައިވާ އެއްޗެހި މީހަކާ ހިއްސާކޮށްލައިގެން ފަސޭހަވާނެހާ ލުއި ބައްޔެއް ނޫންކަން އަހަންނަށްވެސް ވަނީ އެހާ ދުވަސް ވީއިރު ވިސްނިފައެވެ. ހާލުއަހުވާލުން ފެށުމަށްފަހު އާދައިގެމަތިން ރޫބީ އެހީ ހަފްތާގެ ތެރޭގައި ހިނގި ކަންތައް ކިޔައިދިނުމަށެވެ. އެ ކޮޓަރީގައި ހިނގާނެ މާ ބޮޑުކަމެއް އޮންނާނެކަމަށްބާއޭ އޭރު އަހަރެންގެ ހިތަށްއަރައެވެ.\nހިލްމީއާއި ދޭތެރެއަކުން އަނގަތަޅާ ވާހަކަ ކިޔައިދިނީމެވެ. އޭނާ ދައްކާ ތާކުންތާކުން ނުޖެހޭ ހުރިހާ ވާހަކައެއް އަލިފުން ޔާއަށެވެ. އަލަށް ގެނައި ދަތް އުނގުޅާ ބޭހުގެ އާވި ގަދަކަމުން ކަމުނުދާ ވާހަކަވެސް ދޭތެރެއަކަށް ވައްޓައިލީ، ނުސީދާކޮށް، ކުރީގެ ބޭހަށް ބަދަލުކޮށްދިނުމަށް އެދުމަށެވެ. ހުރިހާ ވާހަކައެއް ކިޔައިދިންއިރުވެސް އަސްލާންއާއި ބެހޭ ވާހަކައެއް ދުލުކުރިއަށްވެސް ނުނެރެމެވެ. ބޭރަށް ދާ ވާހަކަ އެނގިއްޖިއްޔާ ދެން ބައިންދާނީ ސައުއްވީސް ގަޑިއިރު ބެލުމުގެދަށުގަ ނޫންކަމެއްވެސް ނޭންގެވިއްޔާއެވެ. އެންމެ ފުރަތަމަ އެ ވާހަކަ ގަބޫލެއްވެސް ނުކުރާނެއެވެ. ތަންކޮޅެއް ކުރީ މީޓިންގއެއްގައި ރޫބީ ކުއްލިއަކަށް، އަސްލާންއަކީ ކާކުހޭ އެހުމުން މޭގަނޑު އަނގަޔަށް ނައީ ކިރިޔާއެވެ. ޔަގީނުންވިއްޔާ ހަމައިން ނެއްޓި ގަޑިއެއްގައި އަސްލާންގެ ނަންގަނެވުނީއެވެ. އަވަހަށް ނޭންގޭކަމަށް ހެދީމެވެ. ރޫބީ އިތުރަކަށް އެކަމާއި ބެހޭ ގޮތުން އެއްޗެކޭ ނުބުންޏެވެ.\n“އެބައޮތް ވަރަށް އުފާވެރި ހަބަރެއް.” ރޫބީ ބުންޏެވެ. ދަތް އުނގުޅާ ބޭހަށް ފަހު މެނޫވެސް އެންމެ ފަހުން ބަދަލުކުރަނީ ކަމަށް އުންމީދުކުރެވި ވަރަށް އުފާވިއެވެ.\n“ލުއާގެ ބައްޔަށް ބޭހަކާއި، ތެރެޕީއެއް ހެދޭނެގޮތް މިކޮޅުން ހަމަޖެހިއްޖެ.” ރޫބީގެ ހަބަރުން އަހަންނަށް އިރުކޮޅަކު މަޑުޖެހެވުނެވެ. އަނެއްކާވެސް ބޭކާރު ކައުންސެލިންތަކަކާއި ނިދާ ބޭސްތަކެއް ކަމަށޭ ވާނީ ހިތް ބުންޏެވެ.\n“އެއްކޮށް ރަނގަޅުވުމުގެ އުންމީދު ވަރަށް ބޮޑު.” އެންމެ ފުރަތަމަ ބައްދަލުވި ދުވަހުގެ ހިނިތުންވުމަށްފަހު ރޫބީގެ ހިނިތުންވުން އަހަންނަށް ފެނުނީ އަލަށެވެ. އަބަދުމެ އަސަރެއްނެތި ހަރު މިޒާޖެއްގައި ހުންނަ ރޫބީ، ހިތުގެ އަޑިންހެން ހީވާ ހިނިތުންވުމެއް ދައްކައިލުމުން އުންމީދުގެ ހުޅުކޮޅެއް ރޯވެއްޖެއެވެ.\n“މަންމަޔާ ބައްޕަ ގެއަށް ނާންނަތާ މިހާރު ތިން ދުވަސް ވެއްޖެ. ކޮންތާކުތަ އެ އުޅެނީ އަޅެފަހެ؟ ޔަގީނޭ ދެ މީހުން އެއްކޮށެއްވެސް ނޫންކަން. ދެން ގެއަށް އާދެވޭ ދުވަހަކުން ދެ މީހުން އެކަކު އަނެކަކަށް އެއްޗެހި ކިޔާނެ، ދުވަަހަކު ގެއަކަށް ނުވަދެއޭ ކިޔާފަ. އަމިއްލަ މީހާވެސް ބޭރުގަ އުޅެއުޅެފަ. ވަރަށް ހެއްވާ ބައެއް.” ކުޑަ ބުޅަލެއްހެން ބިންމަތީ ފުރޮޅެމުން އަސްލާން ކުސްތެޅިއެވެ. އޭނާގެ ކުސްތެޅުންވެސް އަހަރެން އަޑުއަހާހިތްވެއެވެ.\n“މި ހިލްމީއެއްގެ ކަންތައް ވަރަށް ބޮޑުވެއްޖެއޭ އިނގޭތަ.” ވައި އަޑުން އަހަރެންވެސް ފެށީމެވެ. “ލަވަކިޔާ ވަރުން ބޮލަށް ތުރާ. ތިމަންނަަކީ ކޮންމެވެސް ތަނެއްގެ ވަރަށް މޮޅު ލަވަކިޔާ މީހެކޯ.” އަހަރެން ބުނީމެވެ.\n“އޭނަ ލަވަކިޔާ އަޑު އަހާހިތްވެއްޖެ ތިހެން ބުނީމަ.” އަސްލާން ބުންޏެވެ.\n“ރަނގަޅުވާނީ އަޑު ނީވުނީއާ. ހީވަނީ މަރަށް ތެޅޭ ކުކުޅެއް ރޯހެން.” އަހަރެން ބުނީމެވެ.\n“ހާލެއްގެ ބަދަލުގަ ކުކުޅެއް ގޮވާއަޑަށް ދޯ ކޮންމެ ދުވަހަކު ހޭލެވެނީ.” އަސްލާން ހެމުން ހެމުން ބުންޏެވެ.\nދެން ދޭ ނިދަން. އަނެއްކާ މަންމަ ނޫނީ ބައްޕަ އަންނައިރު އަސްލާންވެސް ގޭގަ ނެތިއްޔާ މައްސަލަޖައްސަފާނެ.” އަސްލާން އަނގަ ބޮޑުކޮށްލާފައި އާފުރުމުން, އަހަރެން ބުނީމެވެ.\n“އާނ، ގެ ތަޅުވެސް ނުލާ ހުންނަނީ. ދަނީ އިނގޭ.” އަސްލާން ބުންޏެވެ.\n“އޭތް! އަދި ވަރަށް މުހިއްމު ވާހަކައެއް ބުނަން ހަނދާން ނެތިފައޭ މި އިނީ.”\n“ކޮން ވާހަކައެއް؟” އަސްލާން އެއްސެވެ.\n“އަހަރެންގެ ބަލި… ފަރުވާކުރެވޭ ގޮތްވެއްޖެއޯ…” އަހަރެން ބޮޑު ހަބަރު ފަޅައިލީމެވެ. ފުންމައިގެން ތެދުވި އަސްލާންގެ މޫނުމަތީ ކުލަވަރު ވަގުތުން ބަދަލުވެއްޖެއެވެ. ހައިރާންކަމަކަށެވެ.\n“އެއްކޮށް ރަނގަޅުވެސް ވެދާނެއޯ.” އަސްލާން އިނީ އަދިވެސް ގަބޫލު ކުރަން ދަތިވެފައި ކަހަލަ ގޮތަކަށެވެ. “އަހަންނަށް އެންމެ ފަހުން މިތަނުން ނުކުމެވޭނެއޭ އޭރަށް.” އަހަރެން ވަރަށް އުފާވެފައި ބުނީމެވެ. އަސްލާން އިނީ އަދިވެސް ފާޑެއްގެ ގަބެއްއަރާފައެވެ.\n“އަސްލާން އުފަލެއް ނުވޭތަ؟” އަސްލާން އެކަމާއި ބެހޭގޮތުން އެއްޗެއް ނުބުނުމުން ހިސާބަކަށް މާޔޫސްވެފައި އަހަރެން އަހައިލީމެވެ.\n“ނޫން. އުފާވޭ.” އަސްލާންގެ ތުންފަތަށް ވެރިކުރުވީ މަސްނޫއީ ހިނިތުންވުމެކެވެ. އެއީ ލިބުނު ހައިރާންކަމުން އުފާވާން ހަނދާންނެތިގެންކަމަށް އަމިއްލަ ނަފްސަށް ވިސްނައިދިނީމެވެ. އެ ހިނިތުންވުމުގެ އަޑީގައި އޭނާ ފޮރުވައިލި ނުތަނަވަސްކަން އަހަރެން އަޅައިނުލައި ދޫކޮށްލީމެވެ.\nLovely me first dhw ????\nThnx ya ur first?\nHey jinni❤❤❤ comment nukurevunas mi vaahaka kiyan ingey hama baraabara??????mee vvv reethi vaahaka eiy…. Dhn mi vaahakaige cover pic dhonthi au vv reethi????????so jinni❤❤❤ufaaveri dhuvasthakakau edhen ingey… Dhn dhonthi balaanan dhn oiy parts thakuga comment eiy kolleveythoa ingey dear❤❤❤❤❤lots of loves from me???????\nThnxalot dhonthee lots of luv frm me too\nMi idea is very unique I love it??????\nThnx drax Nxt prt iraadhakureviyya miadhu kommes irakun ingey\nJinni❤❤❤…mi part vv rythi ingey..dhn in bai vec kiyaafa comment eh kohlaaanan?????????????????????❤❤❤??????lysm\nއެހެނިހެން ލޯބި November 24, 2020\nނަފްރަތަކީ ލޯބީގެ ފެށުން 3\nލޯބި June 14, 2021\nހިތާމަ September 9, 2015\nއާދޭސް ކުރާ ހިތްވޭ ރޮމުން (38)


Mansha 1 (Episode 49) - TrendingRED\n7 ނޮވެންބަރ 2017 - 12:00\nމަންޝާ ތެދުވެ ހިންދެމިލިއެވެ. ކަރު ދެފަރާތަށް އަރިކޮށްލަމުން ޒިބާނާ ދިމާއަށް ހިނގައިގަތެވެ. "ޒިބާން މަބެނާ ކަންތައް ކެރިމެއި ނޫނީ މަންޝާގެ ހަށިގަނޑުން އަވަ ނިނުކުންނަށުން..." (ޒިބާން އަހަރެން ބުނާ ކަންތައްކުރީމަ ނޫނީ މަންޝާގެ ހަށިގަނޑުން އަހަރެން ނުނިކުންނާނަން...) ޒޭބާ ބޭނުންވީ އޭނާ ބޭނުންވާ ކަންތައް ކުރަން ޒިބާން އެއްބަސް ކުރުވާށެވެ. އެއްމިޔަކަނުން ހިނިއައިސް ހުރެ އޭނާ ޒިބާން ކައިރިއަށް ފިޔަވަޅެއް އަޅާލިއެވެ. ޒިބާން ވަށާ ހިނގަމުން ދިޔަ އިރު އޭނާ އަޒީމާ ގާތްވީމަ ޒިބާނަށް އަސަރު ކުރާނެކަން އެނގޭކަމަށްވެސް ބުންޏެވެ. މިހުރިހާ ކަމެއް ތަކުރާރުކޮށް ކުރަމުން ދާނެކަމަށާ އެކަން ހުއްޓާނީ ޒިބާން ޟިރާރަށް ބަދަލުހިފުމަށް އެހީވާން އެއްބަސްވުމުންކަމަށްވެސް ޒޭބާ ބުނަމުން ދިޔައެވެ.\n"ޒޭބާ... ކެހެނަކަށް ވެގެން ތެ ހިނގަނީ... ބަލަފެލަ ތެ ކިއޭ އެއްތަށް... އަދޮ މަށް ޒޭބާ ތެ ދެނީ ކިހެއި ބޮޑޮ އަނިޔާ... އާއިލާއި އެއްވެސް މީހަކާ ބަލައިނިގައް ކޫދަކާ ވީކޯ މަ ޒޭބާ ބެލީ ކިހެއި ލޯބިން... މަ ނެއުއެއްތެއްނާ ޒޭބާށް ވޭނެ ގޮށް ހިތަކަށް ނިއަރައި... މަށް ކުދުކޫދަކާ ގިނިވޭނޑޭ ނިއެސް އިނގެއި އެކޯ... އެކަމަކި މަ އާއިލާއި ދެކެޑަށް ޒޭބާ ގިނިވޭނޑެނެއި ކިހެއި ލޯބިން.. އަދޮ މަންޝާ ބަނޑިއެއޮތީ މަ ކޫދަށް... މަންޝާކީ މަމިދުނިޔެއިން އެންމެ ލޯބިވޭ މީހަކީ... އެކަމަކި ޒޭބާ ބަދަލޮހިފުމުގައި ތެހެދޭ ގޮށްތަކުން މަންޝާގެ ހަށިގަނޑަށް ތެ ދެނީ ކެހެއި ބޮޑޮ އަނިޔާ... މަންޝާއަށް ލިބޭ ކޮންމެ އަނިޔާކީ މަށަސްލިބޭ އަނިޔާ... އާދޭސްކޮށްފެއި މިބެނަނީ ތެހެން ނިހަދަ...މަގޭ ފުރާނަ ނެގިއަސް ހެއު... މަންޝާ ދޫކޮށްލަ...މަގޭ ލޯބި ޒޯއީއަށް ވޭނެވަރޮ ޒޭބާއަކަށް ނިވެސްނެނީއްޔާ؟..." (ޒޭބާ... ކިހިނެއް ވެގެން ތިއުޅެނީ.. ބަލާބަލަ ތި ކިއޭ އެއްޗެއް... މިއަދު އަހަރެންނަށް ޒޭބާ ތިދެނީ ކިހާ ބޮޑު އަނިޔާއެއް... އާއިލާ އެއްވެސް މީހަކު ބަލައިނުގަތް ކުއްޖަކަށް ވީއިރު އަހަރެން ޒޭބާ ބެލީ ކިހާ ލޯބިން... އަހަރެން ނެތްނަމަ ޒޭބާއަށް ވާނެގޮތް ހިތަކަށް ނާރާތަ.. އަހަރެންނަށް ކުޑަކުއްޖަކު ގެންގުޅެން ނުވެސް އިނގޭނެ އޭރު.. އެކަމަކު އަހަރެންގެ އާއިލާއާ ދެކޮޅަށް ޒޭބާ ގެންގުޅުނީ ކިހާ ލޯބިން... މިއަދު މަންޝާގެ ބަނޑުގަ އެއޮތީ އަހަރެންގެ ދަރިއެއް.. މަންޝާއަކީ އަހަރެން މިދުނިޔޭއިން އެންމެ ލޯބިވާ މީހަކީ.. އެކަމަކު ޒޭބާގެ ބަދަލު ހިފުމުގަ ތިހެދޭ ގޮތްތަކުން މަންޝާގެ ހަށިގަނޑަށް ތިދެވެނީ ކިހާބޮޑު އަނިޔާއެއް... މަންޝާއަށް ލިބޭ ކޮންމެ އަނިޔާއަކީ އަހަރެންނަށްވެސް ލިބޭ އަނިޔާއެއް...އާދޭސްކޮށްފަ މިބުނަނީ.. ތިހެން ނުހަދާ... އަަހަރެންގެ ފުރާނަ ގެންދިޔަޔަސް ހެޔޮ މަންޝާ ދޫކޮށްލާ.... މަގޭ ލޯބި ޒޯއީއަށް ވާނެވަރު ޒޭބާއަށް ނުވިސްނެނީތަ؟...) ޒިބާން ކަކޫ ޖަހާ ތިރިވެ ރޯން ފެށިއެވެ. އޭނާއަށް ގޮތްހުސްވިކަހަލައެވެ. މަންޝާއާ ޒޭބާގެ ދެމެދުން އޭނާއަށް ވަކި މީހަކު ހިޔާރު ކުރަން އުނދަގޫ ވިއެވެ. ޒޭބާއަކީ އޭނާ އެކަނިމާއެކަނި ބެލި އޭނާގެ ލޯބިވާ ކޮއްކޮއެވެ. ދެން އެހެރީ އޭނާގެ ފުރާނަފަދަ މަންޝާއެވެ.\n"މަށް މައުފޫކޮށްލަ ޒިބާން.... އެކަމަކި ޟިރާރު މަގޭ މަންމާ މެރީ... މަގޭ މަންމާ ހިށިއެއްތެއްނާ މަ ގަނަތެޅޭކަށް ނިޖެހެނެއިސް... ޒިބާން މާސް ބަނޑޮބޮޑޮ... މަންޝާށް މިހެން ހަދާކަށް ބޭނުމަށް ނޫން... އެކަމަކި ޟިރާރަށް ބަދަލޮހިފާ އެއަގެ ހުށުހައި ކުދިންގެ ދުވަސް ދިއްވަލާށުން..." (އަހަރެންނަށް މާފްކުރޭ ޒިބާން.. އެކަމަކު ޟިރާރު އަހަރެންގެ މަންމަ މަރާލީ.. އަހަރެންގެ މަންމަ ހުރިނަމަ އަހަރެމެން ގަނަތެޅޭކަށް ނުޖެހުނީސް... ޒިބާން އަހަރެންވެސް ބަޑު ބޮޑު.. މަންޝާއަށް މިހެން ހަދާކަށް ބޭނުމެއް ނޫން... އެކަމަކު ޟިރާރަށް ބަދަލު ހިފަން އޭނަގެ ހުރިހާ ކުދިންގެ ދުވަސް ދުއްވާލާނަން...) މަންޝާގެ ދެލޮލުން ނޫކުލައިގެ ވިދުން ފާޅުވެގެން ދިޔައެވެ. ޒޭބާ ގޯހެއް ހަދާފާނެތީ ޒިބާން ބިރުގަތެވެ. ޟިރާރުމެން މިހާރު ފަންޑިތަ ހަދާކަމާ އެމީހުންގެ ބާރުން ޒޭބާ އަންދާލާކަށް ޒިބާން ބޭނުމެއް ނުވިއެވެ.\n"ޟިރާރަށް ހިފާ ބަދަލެއް މަންޝާ އަނިޔާކެރަނީ ކެންކެރާ... މީ ޟިރާރުގެ ކޫދަކާކަމަސް އެއަކަށް ނިއަސް އިނގޭހެއް.... މަންޝާއަށް ދެރާ ދެރެގެން ޟިރާރަށް އަސަރަށް ކެރާށީ؟... ބަދަލޮހިފަގެން ޒޭބާގެ ހިތަށް ފިނިކަމަށް ލިބޭށީ؟... ބަދަލޮހިފުމުން މަންމާ އަނބަރައި އޭށީ؟... މަ ޒޭބާއި އެއްކެޑަށް ހިންނަނެހެން ހީވެއި؟..." (ޟިރާރަށް ހިފާ ބަދަލުގައި މަންޝާއަށް އަނިޔާދެނީ ކީއްކުރަން.. މީ ޟިރާރުގެ ދަރިއެއްކަންވެސް އޭނައަކަށް ނުވެސް އެނގޭނެ... މަންޝާއަށް ދެރައެއް ދީގެން ޟިރާރަށް އަސަރެއް ކުރާނެތަ؟... ބަދަލު ހިފައިގެން ޒޭބާގެ ހިތަށް ފިނިކަމެއް ލިބޭނެތަ؟... ބަދަލު ހިފުމުން މަންމަ އެނބުރި އަންނާނެތަ؟... އަހަރެން ޒޭބާއާ އެއްކޮޅަށް ހުންނާނެހެން ހީވޭތަ؟...) ޒޭބާގެ ނިންމުން ބަދަލުކޮށްލެވޭނެ ކަހަލަ އެތައް ސުވާލެއް ޒިބާން ކުރަމުން ދިޔައެވެ.\n"ސޮރީ ޒިބާން... މަގޭ މުއަ ސިކުނޑިއަށް ތެ ހުށުހައި ކަަަމށް ނިވިސްނެނީ.. މަށް މައުފުކޮށްލަ..." (ސޮރީ ޒިބާން... އަަހަރެންގެ މޮޔަ ސިކުނޑިއަށް ތިހުރިހާ ކަމެއް ނުވިސްނުނީ....އަހަންނަށް މައާފް ކުރޭ...)\nތަނަށް ވެރިވި ހަމަހިމޭންކަމުގެ ތެރެއިން ޒޭބާ އެތާ ނެތްކަން ޒިބާނަށް އިހްސާސް ވިއެވެ. ކުއްލިއަަކަށް ޒިބާން ގާތްވެލީ މަންޝާ ކައިރިއަށެވެ. މަންޝާގެ ހާލު ކިހިނެއްތޯ ބަލަން އޭނާ ބޭނުން ވިއެވެ. "މަންޝާ.. މަންޝާ.. ލޯ ހުޅުވަބަލަ...މަންޝާ..." މަންޝާ ނޭވާނުލާކަން ޒިބާނަށް އެނގުނީ އެވަގުތެވެ. ދެލޯ ކަރުނުން ފުރިފައިހުރެ ޒިބާން ބަލާލީ ބެލްކަނީގައި ހުރި ތަޒްކިޔާއާ ދިމާއަށެވެ. ގޮތްހުސްވެފައި ތަޒްކިޔާ ބަލަން ހުރި ނަމަވެސް ދެން ހަދާނެގޮތެއް ތަޒްކިޔާއަކަށް ނޭނގުނެވެ. އެމަންޒަރު ބަލަން ތަޒްކިޔާގެ ހިތަކަށް ކުޅަދާނައެއް ނުވިއެވެ.\n"ޒިބާން... ޒިބާން..." ޒިބާނަށް މީހަކު ގޮވާލިއަޑަށް ޒިބާން ބޭރަށް ބަލާލިއެވެ. ބެލްކަނީގައި ތަޒްކިޔާގެ އިތުރުން ޒޭބާއާ ސަކޭރާ ހުއްޓެވެ. އަތްދަނޑި މައްޗަށްލާ މަންޝާ އުރާލައިގެން ޒިބާން ބޭރަށް ނުކުތީ އެމީހުންނަށް އެތެރެއަށް ނުވަދެވޭނެކަން އެނގޭތީއެވެ. ބެލްކަނީގެ ޓައިލްސްމަތީ މަންޝާ ބޭއްވުމުން ސަކޭރާ އޭނައާ ގާތްވެލަމުން ޒިބާނަށް ބަލާލިއެވެ. "ބޮޑޮދައިތާ... މަންޝާ ސަލާމަށް ކޮށްދެއްލަ... ހެއުނިވޭހެއް..." (ބޮޑު ދައިތާ... މަންޝާ ސަލާމަތް ކޮށްދީ... ހެޔޮ ނުވާނެ...)\nމަންޝާގެ ނިތްކުރިން އަތްނެގުމަށްފަހު މަންޝާގެ މޭގައި ސަކޭރާ އަތްޖައްސާލިއެވެ. ހަމައެއާއެކު މަންޝާ ދެލޯ ބޮޑުކޮށްލަމުން ފުންނޭވާއެއްލިއެވެ. ކޮށިއަރާ ކަހަލަ ގޮތަކަށް ކެއްސަމުން ދެލޯ ބޮޑުކޮށްލިއެވެ. ނޭވާ ހަމައަކަށް އަޅުވަން މަސައްކަތް ކުރަމުން ވަށައިގެން ތިބި މީހުންނާ ދިމާއަށް މަންޝާ ބަލާލިއެވެ. "ހޭއި.. މަން... މަން... ކިހިނެއްތަ؟.. ހޭއި.. މީ ޒިބާނޭ..."\n"ޒިބާން... ޒިބް..." މަންޝާއަށް އިތުރުއެއްޗެއް ނުބުނެވުނެވެ. އޭނާގެ ހެއަށް ގޮތްވިއެވެ.\n"މަން.. މަންޝާ...ލޯހުޅުވަބަލަ.. މަން... ބޮޑުދައިތާ މަންޝާއަށް ކިހިނެއްވީ..." ޒިބާން ސަކޭރާއާ ދިމާއަށް ބަލާލިއެވެ.\n"ޒިބާން ލަސްނުކޮށް މަންޝާ ހޮސްޕިޓަލަށް ގެންދޭ... އިންސާނުންގެ ގަޔަށް ޖިންނިން ވަނުމަކީ އިންސާނުންނަށް ވަރަށް ވޭން ތަހައްމަލު ކުރަން ޖެހޭ ކަމެއް... މަންޝާގެ ސިކުނޑިއަށް ވަރަށް ބޮޑަށް ގެއްލުންވެފަ އެހުރީ... ޒިބާން އަވަސްކުރޭ... ބޮޑުދައިތައަށް މަޑުކުރެވޭކަށް ނެއް.." ސަކޭރާ މިހެން ބުނަމުން އެތަނުން ދާން މައްޗަށް އުދުއްސައިގަތެވެ. މަންޝާ ގޮވައިގެން އެތެރެއަށް ޒިބާން ވަނެވެ. އެވަގުތު ޒޭބާ އެތެރެއަށް ވަދެ މަންޝާގެ ފޯނުނަގާ މަދީހާގެ ނަންބަރަށް ގުޅާލިއެވެ. މަދީހާ ފޯނު ނެގުމާއެކީ ޒޭބާ ވާހަކަ ދެއްކިއެވެ. "މަންމާ... ކޮންތާކު ތިހުރީ؟.." ޒޭބަ ވާހަކަ ދެއްކީ މަންޝާގެ އަޑުންނެވެ.\n"މަންމަ މިއެރީ ޓެކްސީއަށް... ހުޅުމާލެއަށް ދާން އުޅޭ ވާހަކަ ބުނީމެއްނު..." މަންޝާއަށް ޖަވާބު ދިނުމަށްފަހު މަދީހާ ޓެކްސީ ޑްރައިވަރު ކައިރީ ދާންވީ ހުޅުމާލެ ޓަރމިނަލަށް ކަަމަށް ބުންޏެވެ.\n"މަންމާ.. އާހް.. އާދެބަލަ މިގެއަށް.... މ. ރެޑްލައިޓް... އަަހަރެންނަށް ގޮތެއް އެބަވޭ... މަންމާ.. އަވަހަށް އާދެބަލަ... ޕްލީސް... އަހަރެން ގޮވައިގެން ހޮސްޕިޓަލަށް ދާން..." ޒޭބާ މިހެން ބުނެ ފޯނު ކަނޑާލީ މަދީހާ މިހާރު މިދަނީކަމަށް ބުނުމުންނެވެ. ފޯނު ކަނޑާލުމަށްފަހު ޒޭބާ އެމްބިއުލަންސަށް ގުޅާލިއެވެ. އެއަށްފަހު މަންޝާ ކައިރީ މަޑުކޮށްގެން ޒޭބާއާ ޒިބާން ތިއްބެވެ. ޒިބާންގެ މޫނަށް ޒޭބާ ބަލަން ހުއްޓެވެ. ޒޭބާއަށް ކުރެވުނު ކަންތަކުގެ ނަތީޖާ ނުކުތް ގޮތުން އޭނާ ދެރަވިއެވެ. މަންޝާއަށް މިހެން ވެދާނެ ކަމަކަށް ޒޭބާ ހިއެއް ނުކުރެއެވެ. ޒިބާން ހިތާހިތުން ދުއާ ކުރަމުން ދިޔައެވެ. މަންޝާއަށް ދެރަގޮތެއް ނުވޭތޯއެވެ.\n"މަންޝާ.. މަންޝާ ދަރިފުޅާ ހޭލަބަލަ... މަންޝާ ކިހިނެއްތަވީ؟..." މަދީހާއަށް ރޮވޭގޮތްވިއެވެ. ފޯނު ނަގާ އަޒީމްގެ ނަންބަރަށް އޭނަ ގުޅީ އަޒީމް އަދި ގެއަށް ނާންނާތީއެވެ. މަދީހާއަށް މަންޝާ ގުޅާފަ އަަންނަން އެދުނު ގޮތުން ކަމެއް ގޯސް ވެއްޖެކަން މަދީހާއަށް ނަގައިގަނެވުނެވެ. އެހެންކަމުން އެ ފޯނު ކަނޑާލުމާ އެކީ މަދީހާ ވަގުތުން އަޒީމަށް ގުޅިއެވެ. އަޒީމްވެސް ގެއަށް މިދަނީކަމަށް ބުނެ ފޯނު ކަނޑާލިއެވެ.\nމީރާ އޮތީ އޭޑީކޭ ހޮސްޕިޓަލުގެ އަވަސް ފަރުވާދޭ ކޮޓަރީގައި އެނދުމަތި ކުރެވިފައެވެ. މީރާގެ މަންމަ ޞަފޫރާ އެބަޔަށް ވަދެ މީރާ އޮތް އެނދުކައިރިއަށް ލެފިގަތެވެ. އޭރު އެ އެނދުކައިރީ ޟިރާރާ އާމިނަ މަޑުކޮށްގެން ތިއްބެވެ. ޞަފޫރާ އެތެރެއަށް ވަދެ އެނދުގައި އޮތް މީރާއާ ގާތްވެލިއެވެ. އޭރު މީރާއަށް އޮތީ ނިދިފައެވެ. މީރާގެ ބޮލުގައި ފިރުމާލަމުން ޞަފޫރާ އާމިނައާ ދިމާއަށް ބަލާލިއެވެ. "ކިހިނެއްވީއޯ ޑޮކްޓަރ ބުނީ؟..." ޞަފޫރާގެ މޫނުވަނީ މިލާފައެވެ. ސިޑިން ވެއްޓުނު ފަހުން މީރާއަށް ދިމާވަމުން ދިޔަ ކަންތައްތަކުން އޭނާ ކަންބޮޑުވިއެވެ.\n"އިރުކޮޅަކުން ޓެސްޓުތަކުގެ ނަތީޖާ ލިބޭނެ ކަމަށް ބުނި... އަދިވެސް މީރާ ހުންގަނޑު މައިތިރި ނުވޭ... އެކަމަކު ހޮސްޕިޓަލަށް ގެނައި ފަހުން މިހާރު ހުން މަޑުވެއްޖެ..." އާމިނަ މިހެން ބުނެލަމުން މީރާގެ އަތުގައި އަތް ޖައްސާލިއެވެ.\nއަތު ކުރީގައި އަޅާފައި އޮތް ގަޑިއަށް ބަލާލުމަށްފަހު ޟިރާރު ވާހަކަ ދެއްކިއެވެ. "އާމިނާ...މަމިއެނީ ނަމާދާ... ބަންގި ގޮވާ ގަޑިއަސްޖެހެނީ.." (އާމިނާ... އަހަރެން މިދަނީ ނަމާދަށް... ބަންގި ގޮވާ ގަޑިވެސް ޖެހެނީ...)\nއާމިނަ ބޯ ޖަހާލުމުން ޟިރާރު އެތަނުން ނުކުމެގެން ދިޔައެވެ. އެވަގުތު އާމިނަ ގާތު މިވެގެން އުޅޭ ގޮތަކާ ބެހޭ ގޮތުން އޮޅުން ފިލުވަން ޞަފޫރާ ސުވާލުކުރަން ފެށިއެވެ. އާމިނައަށް އެނގޭ މިންވަރަށް އޭނާ ޖަވާބު ދިނެވެ.\nއެމީހުން ވާހަކައިގަ ތިއްބާ އެތަނަށް ރިޔާޒް އައިސް ވަނީ ނަރުސް ކުދިން ގެންނަން ބުނި ބޭސް ސިޓީއަށް އެއްޗެތި ގަނެގެންނެވެ. ރިޔާޒް އަތުގައި އޮތް ކޮތަޅު ނަރުސްކުދިންނާ ހަވާލުކުރުމަށްފަހު ރިޔާޒް ގާތްވެލީ މީރާ އޮތް އެނދު ކައިރިއަށެވެ.\n"މީރާއަށް މިވާ ގޮތެއް ބަލަން ހިނގާ.. ރިޔާޒްގެ މަންމަ ކިޔައިދީފި ވެގެން އުޅޭގޮތް... ކީއްވެ ލަސްކުރަނީ... ހިނގާ އަވަހަށް މިކަމުން ސަލާމަތްވާން މަސައްކަތް ކުރަން..." ޞަފޫރާގެ ދަރިފުޅަށް ވެފައިއޮތް ގޮތް ފެނުމުން އޭނާއަކަށް ކެތެއް ނުވިއެވެ.\nއެވަގުތު އެ އެނދުގެ ވަށާ ދަމާފައިވާ ފަރުދާ ކަހާލަމުން އެތެރެއަށް ވަނީ މީރާ ބަލަމުން ދާ ޑޮކްޓަރެވެ. "މީރާގެ ފިރިމީހާ ދެއްތޯ... ބޭރަށް ދުރުވޭ.. އަޅުގަނޑު ވާހަކައެއް ދައްކާލަން ބޭނުން..."\nޑޮކްޓަރގެ އެދުމަށް ރިޔާޒް ބޭރަށް ނުކުތެވެ. އަވަސްފަރުވާދޭ ކޮޓަރީގެ ކައުންޓަރ ކައިރިއަށް ޖެހިލަމުން ޑޮކްޓަރ އަތުގައި ހުރި ގަނޑުތައް ރިޔާޒަށް ދައްކާލަމުން ވާހަކަ ދެއްކިއެވެ. "ހެދި ސްކޭނުން ބޭބީއަށް އެއްވެސް ގެއްލުމެއް ނުވާކަން ކަށަވަރު.. އަޅުގަނޑު ބޭސްތަކެއް ދީފަ ހުންނާނެ... އެބޭސް ބޭނުން ކުރުމުން ބްލީޑިންގް އެއްކޮށް ހުއްޓޭނެ.. އެކަމަކު ޕޭޝަންޓް އެއްވެސް ގޮތަކަށް ތެދުވެ އުޅެގެން ނުވާނެ.. ހަމަ ފުލް ބެޑް ރެސްޓް.. ހެދި ލޭގެ ރިޕޯޓްތަކުން ދައްކާ ގޮތުގައި ހިމަގްލޮބިން ވަރަށް ދަށް... ސޯ ވީ އެންމެ އަވަހަކަށް ލޭއަޅަން އެބަޖެހޭ... މީރާގެ ބްލަޑް ގްރޫޕަކީ އޭބީ ޕޮޒިޓިވް.. އެހެންވީމަ ދެ ޑޯނާރ ހޯދާލައިގެން ދުރުވޭ... ކްރޮސްމެޗް ދިމާވާ ކަމަށްވަންޏާ ވަގުތުން ލޭ އެޅުމުގެ ކަންތައް ހަމަޖެހޭނެ... މިހާރު މީރާ އެޑްމިޝަންގެ ލިޔެކިއުންތައްވެސް ހަމަޖާއްސާލަން ޖެހޭ... ލޭ އަޅާފަ ވާނުވާ މޮނިޓަރ ކޮށްފަ ދެން ޕޭޝަންޓް ޑިސްޗާޖް ކޮށްލެވޭނީ..."\nއެނދުމަތިކުރުމުގެ ކަންތައް ހަމަޖައްސަން ދިން ފޯމް ހިފައިގެން މީރާ އޮތް އެނދު ކައިރިއަށް ރިޔާޒް ޖެހިލިއެވެ. ރިޔާޒް އެނދުކައިރިއަށް އައުމުން ވީކިހިނެއްތޯ ބަލަން އާމިނައާ ޞަފޫރާ ސުވާލުކުރިއެވެ. "މީރާ ގަޔަށް ލޭ އަޅަން ޖެހޭތީ ލޭ ހޯދަންވީ.. އޭބީ ޕޮޒިޓިވް... އަހަރެން މިދަނީ އެޑްމިޝަންގެ ކަންތައް ހަމަޖައްސަން..." ރިޔާޒް މިހެން ބުނެ އަވަސްފަރުވާދޭ ކޮަޓަރިން ބޭރަށް ނުކުންނަމުން އޭނާގެ ފޯނު ނަގާ ވައިބާރގެ ބައެއް ގްރޫޕުތަކުގައި ވަރަށް އަވަހަށް އޭބީ ޕޮޒިޓިވް ލޭ ބޭނުންވާ ކަމަށް ލިޔެ މެސެޖެއް ފޮނުވާލިއެވެ.\nއެޑްމިޝަން ފޯމް ހަވާލުކުރަން ޖެހެނީ މައުލޫމާތު ދޭ ކައުންޓަރަށް ކަމަށްވާތީ ރިޔާޒް އެ ކައުންޓަރާ ގާތްވެލިއެވެ. ފޯރމް ފުރާ ހުރިހާ ކަމެއް ނިންމާލުމަށްފަހު ރިޔާޒް ބޭނުުންވީ އޭނާގެ ބައެއް ރައްޓެހިންނަށް ގުޅައިގެން ލޭގެ ކަންތައް އަވަހަށް ހަމަޖައްސާށެވެ. މީރާއަށް އެވާ ގޮތްތަކުން ރިޔާޒްގެ ސިކުނޑީގައި ރިހުމެއް އުފެދިފައި ހުއްޓެވެ. މީރާއާ އެމީހުންނަށް ލިބެން އުޅޭ ދަރިފުޅަށް ގެއްލުމެއް ވާކަށް ރިޔާޒެއް ނޭދެއެވެ.\nފޯނުގެ ސްކްރީނަށް ބަލަމުން ރިޔާޒް ހޮސްޕިޓަލުން ނުކުތުމަށް ހިނގައިގަތެވެ. ދޮރާހަމައަށް ދެވުމާއެކީ ރިޔާޒްގެ ސަމާލުކަން ދިޔައީ އިވެމުން އައި ސައިރިންގެ ބާރު އަޑަށެވެ. އެމްބިއުލެންސް އައިސް މަޑުކޮށްލީ އޭޑީކޭ ހޮސްޕިޓަލްގެ މައި ދޮރާށި ކުރިމައްޗަށެވެ. އެވަގުތު އެމްބިއުލަންސްގެ އިންތިޒާރުގައި ހޮސްޕިޓަލް ދޮރުކައިރީ ތިބި ނަރުހުންނާ މަސައްކަތު މީހުން އަވަސް ވެގަތީ އެބިއުލަންސްގެ ތެރެއިން ބަލިމީހާ ނެރެ އެތެރެއަށް ވެއްދުމަށެވެ.\nރިޔާޒް ފޯނު ހިފައިގެން އެއްފަރާތެއްގައި މަޑުކޮށްލައިގެން ހުރީ އެ މީހުންނަށް ތަން ދައްކާށެވެ. ފޯނުގެ ޑިސްޕްލޭއަށް ބަލަން ހުރި ރިޔާޒަށް އެމީހުންގެ ފަހަތުން އައި އަޒީމް ފެނުނެވެ. އަޒީމް ހުރީ އޭނާ ވަޒީފާއަށް ދާ ޔުނީފޯމްގައެވެ. އެހިސާބުން އެނދުގައި އެތެރެއަށް ވައްދާ ބަލިމީހާއާ ދިމާއަށް ރިޔާޒްގެ ސަމާލުކަން ހުއްޓުނެވެ. މަންޝާ ކަން އެނގުމުން ރިޔާޒް ގަސްތު ކުރީ އެތެރެއަށް ވަންނާށެވެ.\nމަންޝާ ގޮވައިގެން ހޮސްޕިޓަލް ތެރެއަށް ވަތް އިރު އަޒީމަށް ހޮސްޕިޓަލުތެރޭން މީހަކު ފެންނަ ވަރެއް ނޫނެވެ. އޭނާގެ ކަޅި ހުއްޓިފައިވަނީ މަންޝާގެ ހަށިގަނޑާ ދިމާއަށެވެ. އަވަސްފަރުވާދޭ ކޮޓަރިއަށް މަންޝާ ވެއްދުމުން ރިޔާޒްވެސް އެތެރެއަށް ވަނެވެ. މަންޝާ އެނދުމަތި ކުރީ މީރާއާ ޖެހިގެން އޮތް ހުސް އެނދުގައެވެ. އެ އެނދުވަށާ ފޮތިގަނޑު ކަހާލުމަށްފަހު ޑޮކްޓަރުންގެ ޓީމް މަންޝާއަށް ފަރުވާދޭން ފެށިއެވެ. އަވަސްފަރުވާދޭ ކޮޓަރީގައި އުޅުނު އަންހެން ޑޮކްޓަރެއް އައިސް އަޒީމާ މަދީހާމެން ކައިރީ އެތައް ސުވާލެއް ކުރިއެވެ. މަންޝާއަށް ވީ ގޮތް އޮޅުން ފިލުވުމުގެ ބޭނުމުގައެވެ.\nޖަވާބުގައި މަންޝާ ބަނޑުބޮޑުކަމާއި ރަށުން ހެދި ޓެސްޓުތަކުގެ ރިޕޯޓްތައް މަދީހާ ދައްކާލިއެވެ. އަދި ދެދުވަހެއް ވަންދެން މަންޝާ ބޮލުގަ ރިއްސާފަ ހުރިކަމާ އެމީހުން ގެއަށް ދިޔަ ވަގުތު މަންޝާގެ ހެއެއް ނެތްކަމަށް އަޒީމް ބުންޏެވެ. މަންޝާ ބަނޑުބޮޑުވީ ފަހުން އިތުރު ޓެސްޓް ތަކެއް ހަދާފަ ނެތުމުންނާ އެކީ އެމީހުން ބޭނުންވީ ލޭގެ ޓެސްޓުތަކަކާ އަދިވެސް އެހެނިހެން ޓެސްޓްތައް ހަދާށެވެ. އެއަށްފަހު ވަކި ޖަވާބެއް ދެވޭނެ ކަމަށް ބުންޏެވެ. އަޒީމް އަތަށް އެމީހުން ހަވާލުކުރި ގަނޑުކޮޅު ހިފައިގެން އަޒީމް ބޭރަށް ނުކުތީ މެމޯ ކޮޅެއް ހައްދާށެވެ.\nއަވަސްފަރުވާދޭ ކޮޓަރިން ބޭރަށް ނުކުތުމާ އެކީ ފަހަތުން މީހަކު ގޮވާލުމުން އަޒީމް ބަލާލިއެވެ. ފަހަތުގައި ހުރި ރިޔާޒެވެ. އޭނާއަށް ލިބުނު ހައިރާންކަމުން ހޮސްޕިޓަލުގަ ކީއްކުރާނީތޯ އަހާލެވުނެވެ.\n"މި ހިނގަނީ މީރާ ހުންއާސް ހެއިނެތޭހެދި... މީރާ އެއޮތީ އެމަންޖެންސީ ރޫމެ... ލެއި ހޯދާ ބެނެގެން މި ހިނގަނީ... ލެއި މަދުވެނިއްޔައު... މަންޝާއަށް ކެހެނަކަށްވީ؟..." (މިއުޅެނީ މިރާ ހުންއައިސް ހޭނެތޭތީ... މީރާ އެއޮތީ އެމަޖެންސީ ރޫމުގަ.. ލޭ ހޯދަން ބުނެގެން މިއުޅެނީ... ލޭމަދުވަނިއްޔޯ... މަންޝާއަށް ކިހިނެއްވީ؟...) ރިޔާޒް ބޭނުންވީ މަންޝާއަށް ވީ ގޮތެއް އޮޅުން ފިލުވާށެވެ.\n"ނިއެނގެއި... މަ ޑިއުޓިއަށް އޭއް ގޮސް ފެރީއަށް އަރައަރައި ހިށިވޭލެއި މަންޝާ މަންމާ ގުޅަފައި ބެނީ މަންޝާއަށް ގޮތަށްވޭހެދި ގުޅިވާހަކަ... އެހެންވެ މައަވަހަަށް ގެއް އައީ... އެކޯ އެޔަގެ ހެޔަށް ނެއް... ބޯ ރިހޭހެދި މި ދޭތެރެއިން ވޭނޑެނެއިއަސް.. ދެން ނިއެނގެއި... މީރާ ކެހެނަކަށް؟... ކޮން ގުރޫޕަކި ލެޔަށް ތެ ހޯދަނީ..." (ނޭނގެ މަ ޑިއުޓީއަށް ދާން ގޮސް ފެރީއަށް އަރައަރަ ހުއްޓާ މަންޝާ މަންމަ ގުޅާފަ ބުނީ މަންޝާއަށް ގޮތެއްވާތީ ގުޅިވާހަކަ.. އެހެންވެ އަވަހަށް މަ ގެއަށް އައީ.. އޭރު އޭނަގެ ހެޔެއް ނެތް... ބޮލުގަ ރިއްސާތީ މި ދޭތެރެއިން އުޅުނީވެސް.. ދެން ނޭނގެ... މީރާ ކިހިނެއް؟... ކޮން ގްރޫޕެއްގެ ލެއެއްތަ ތި ހޯދަނީ؟...) ކައުންޓަަރުގައި އިން އަންހެންކުއްޖާ އަތަށް މެމޯ ހައްދަން ހަވާލުކުރި ގަނޑުކޮޅާ މަންޝާގެ އައިޑީކާރޑް ހަވާލުކުރަމުން އަޒީމް ވާހަކަ ދެއްކީ ރިޔާޒާއެވެ.\n"އޭބީ ޕޮޒިޓިވް... ރައްޓެހިންނަނށް މެސެޖް ކޮށްގެން މި ވޭނޑެނެއި... ދެނަކަށް މީރާގެ މަންމާ ބެނި މީހަކާ ވެގެއައު... އެމީހާ މިކޯ ތެބެއެއި ކްރޮސްމެޗްހަދާ... އަދި އެހެކާ ބޭނުންވެއި..." (އޭބީ ޕޮޒިޓިވް... ރައްޓެހިންނަށް މެސެޖް ކޮށްގެން މިއުޅެނީ... ދެންމެ މީރާގެ މަންމަ ބުނި މީހަކު ވެއްޖެޔޯ... އޭނާ މިހާރު އެބަ އާދޭ ކްރޮސްމެޗް ހަދަން... އަދި އެކަކު ބޭނުންވޭ...) ރިޔާޒް ވާހަކަ ދައްކަމުން އަނެއްކާވެސް ބަލާލީ ވައިބާރ ގްރޫޕުން މީހަކު މެސެޖް ކޮށްފައި އޮތްތޯއެވެ.\nމަ މިހިށީނު... މަމީ އޭބީ ޕޮޒިޓިވް... މިކަންތައް ނިންމަލެއި ހިނގައު ޓެސްޓުހަދާ އޭއް... މަ ލެއި ނިދޭތާ މިކޯ އަހަަރަށް ވެގެ..." (އަަހަރެން މިހުރީނު... މަމީ އޭބީ ޕޮސިޓިވް... މިކަންތައް ނިންމާލަފަ ހިންގާ ޓެސްޓު ހަދަން ދާން... އަހަރެން ލޭ ނުދޭތާ މީހާރު އަހަރެއް ވެއްޖެ...) ކައުންޓަރުގަ އިން ކުއްޖާ ބުނި އަދަދަށް ފައިސާ ދައްކާލަމުން އަޒީމް ވާހަކަ ދެއްކިއެވެ. މެމޯކޮޅު ލިބުމުން ރިޔާޒާއި އަޒީމް މިސްރާބުޖެހީ އަވަސް ފަރުވާދޭ ކޮޓަރިއަށެވެ. އޭރު މަދީހާ ހުރީ ބޭރުގައެވެ.\nމަންޝާގެ މަންމަ ފެނުމުން ރިޔާޒް ހިނިތުންވުމެއް ރައްދުކޮށްލަމުން ވާހަކަ ދެއްކިއެވެ. "މަންޝާގެ މަންމަ ދޯ... އަޅުގަނޑަކީ ރިޔާޒް... އަޅުގަނޑަކީ މީރާގެ ފިރިމީހާ.. މަންޝާގެ ވަރަށް ގާތް ރައްޓެއްސެއް މީރާއަކީ.... މީރާވެސް އެބައޮތް މިތާ ޖެހިގެން އޮތް އެނދުގަ އެޑްމިޓް ކޮށްފަ...."\nމަދީހާ ހިނިތުންވުމެއް ރައްދުކޮށްލި ނަމަވެސް މަދީހާ ހުރީ ވާހަކަ ދެއްކޭ ވަރަށްވުރެ ބޮޑަށް ހާސްވެފައެވެ. މަދީހާ ގާތު ބޭރުގައި މަޑުކޮށްގެން ތިހުރީ ކިހިނެއްވެގެންތޯ އަޒީމް އެހުމުން މަދީހާ ޖަވާބުދިނެވެ. "ޑޮކްޓަރުން ވެއްޖެ އެތެރޭގަ.... އެހެންވެ މީނީ...." ޑޮކްޓަރުންގެ ޓީމެއް މަންޝާއަށް ފަރުވާ ދިނުމުގައި މަސައްކަތް ކުރަމުން ދިޔައެވެ. އަޒީމްމެން ތިބީ ކެތްމަދުވެފައެވެ.\nއިރުކޮޅެއްފަހުން އަންހެނުންގެ ހާއްސަ ޑޮކްޓަރެއް އަޒީމާ ވާހަކަ ދެއްކުމަށް ގާތްވެލިއެވެ. "ޕޭޝަންޓްގެ ހާލު އެހާ ރަނގަޅެއް ނޫން... ލޭގެ ޕްރެޝަރ ވަރަށް ދަށްވެފަ ހުރީ... މާބަނޑު ދުވަސްވަރު ކުރީކޮޅު ވަރަށް ގިނަ ޕޭޝަންޓުންނަށް ވާކަމެއްމީ... ހޯމޯންސް ލެވެލް މަތިވެގެން ދާފަދަ ދުވަސްވަރެއްގައި ޕޭޝަންޓް ޑީހައިޑްރޭޓް ވުމުގެ ސަބަބުން ލޭގެ ޕްރެޝަރ ދަށްވެ ބޯއެނބުރުމަކީ އެކަށީގެންވާ ކަމެއް... އެހެންވެ ޕޭޝަންޓް އެޑްމިޓްކޮށްގެން މޮނިޓަރކުރަން ޖެހޭނީ... މި ވަގުތު އޭނައަށް ބޭނުންވަނީ އަރާމް... އަދި ބަނޑުބޮޑުވުމަށްފަހު ހަދަންޖެހޭ ލޭގެ ޓެސްތުތައްވެސް ނުހަދާ ހުރުމުން އެ ޓެސްޓުތައް ހަދަން ޖެހޭނީ..." ޑޮކްޓަރ ވާހަކަ ނިންމާލުމަށްފަހު އަވަސްފަރުވާދޭ ކޮޓަރީގައި ހުރި ކައުންޓަރަށް ގާތްވެލިއެވެ. އެވަގުތު އަޒީމް އަަތަށް ނަރުސްކުއްޖެއް ގެނެސްދިނީ އެޑްމިޝަންގެ ކަންތައް ހަމަޖައްސާ ފޯމެވެ. އެ ފޯރމް ހިފައިގެން އަޒީމް ބޭރަށް ނުކުންނަމުން ރިޔާޒް ގާތު ލޭގެ ޓެސްޓު ހަދަން ދާން ހިނގާށޭ ބުނެލިއެވެ.\nދެމީހުން އަވަސްވެގަތީ ކައުންޓަރާ ދިމާއަށެވެ. މެމޯކޮޅެއް ހައްދާލުމަށްފަހު އެމީހުން އަވަސްވެގަތީ ލެބޯޓްރީއަށެވެ. މީރާއަށް ލޭދިނުމަށް ކްރޮސްމެޗް ދިމާވޭތޯ ހަދާ ލޭގެ ޓެސްޓުތައް ހެދުމަށެވެ. އެއަށްފަހު އެދެމީހުން ނުކުތީ އެޑްމިޝަން ކަންތަކުގައެވެ. "އެމަރޖެންސީގަ އޮތް ޕޭޝަންޓް މީރާގެ ރޫމް ހަމަޖެހޭނީ ކޮންއިރަކު..." އަޒީމާ އެކީ ކައުންޓަރާ ގާތްވެލަމުން ރިޔާޒް އަހާލިއެވެ.\n"ކުޑަ އިރުކޮޅަކުން ހަމަޖެހޭނެ.. ހަމަޖެހޭއިރަށް ތިފަރާތުން ދެއްވާފައިން ނަންބަރަށް ގުޅާލާނަން..." އަދަބުވެރިކަމާއެކު ކައުންޓަރުގަ އިން ކުއްޖާ ވާހަކަ ދެއްކިއެވެ. އެވަގުތު ރިޔާޒްގެ ފޯނަށް މެސެޖެއް އައިސްގެން ރިޔާޒް ފޯނަށް ބަލާލިއެވެ.\n"އަޒީމް... މަ އެބޭނީ އެތެރަށް... ތެކަންތައް ނިންމަލެއި ބައިވާ... މަންމާ އެ މެސެޖް ކެރީ ލެއިދޭއް ބެނި އަނެއް ކޮއްޔާ އާސްގެން... ރިޕޯތްތައް ލިބެނެމެއި ގުޅާށުން.. އެބޭނީވާ..." (އަޒީމް އަހަރެން ދަނީ އެތެރެއަށް... ތިކަންތައް ނިންމާލަފަ އާދޭ އިނގޭ... މަންމަ އެ މެސެޖް ކުރީ ލޭ ދޭން ބުނި އަނެއްސޮރު އައިސްގެން.... ރިޕޯޓްތައް ލިބުނީމަ ގުޅާނަން... ދަނީ އިނގޭ...) ރިޔާޒް އަވަސް ފިޔަވަޅުތަކެއްގައި މިސްރާބު ޖެހީ އަވަސްފަރުވާދޭ ކޮޓަރިއާ ދިމާއަށެވެ.\nއަވަސްފަރުވާދޭ ކޮޓަރިއަށް ރިޔާޒް ވަތްއިރު އެތަނަށް ޞަފޫރާ ގުޅައިގެން ގެނައި މީހާ އައިސް ހުއްޓެވެ. އެހެންކަމުން ރިޔާޒް އަވަސްވެގަތީ އެމީހާ ގޮވައިން ލޭގެ ޓެސްޓުތައް ހަދަން ދިއުމަށެވެ. ރިޔާޒް ނުކުތް އިރު އެތަނަށް މުނީރާ އައިސް ވަންނަނީއެވެ. މުނީރާ އައިސް ވަނީ މަންޝާ އެނދުމަތި ކޮށްފައިވާ ދިމާއަށެވެ. މަދީހާ އޭރު ހުރީ އެތާ އެކަންޏެވެ. މުނީރާ އައިސް މަދީހާ ގާތަށް ހުއްޓެމުން ވާހަކަ ދައްކަން ފެށިއެވެ. "މިހާރު މަންޝާ ކިހިނެއްތަ؟... ކިހިނެއްވެގެން ވީކަމެއްތަ މީ؟..."\nކުއްލިއަަކަށް މަންޝާއަށް މިދިމާވި ކަންތަކުން މުނީރާވެސް ހުރީ އަޖައިބުވެފައެވެ. "ޑޮކްޓަރުން ބުނީ ލޭމަދުވަނީއްޔޯ... އަދި ޓެސްޓުތައް ހެދީމަ ވާނުވާ އިނގޭނީ..." މަދީހާގެ ވާހަކަ މެދުކެނޑުނީ އެވަގުތު މަންޝާގެ މެރިފައިވާ ދެލޯ ހުޅުވާލުމުންނެވެ.\nއެހެންކަމުން މަދީހާ އަވަހަށް ނަރުސްކުއްޖަކަށް ގޮވާލަމުން މަންޝާ ގާތަށް ކައިރިވެލިއެވެ. މަންޝާގެ އަތުގައި މަދީހާ ފިރުމާލިއެވެ. ދެލޯ ބޮޑުކޮށްލަމުން މަންޝާއަށް ބަލާލެވުނީ އޭނާ އޮތްތަން ގަބޫލު ނުކުރެވުމުންނެވެ. ވަށައިގެން މުޅިތަނަށް ބަލާލަމުން ކައިރީގައި ހުރި މަދީހާއާ ދިމާއަށް މަންޝާ ބަލާލިއެވެ.\n"ކީއްވެ އަހަރެން ހޮސްޕިޓަަށް ގެނައީ..." މަންޝާއަށް އޭނާގެ ބަނޑުގައި އަތް ޖައްސާލެވުނީ ބޭއިޚްތިޔާރުގައެވެ.\n"އަނެއްކާ ބޭބީއަށް ކަމެއްވީތަ؟..." ހާސްވެފައި އޮވެ މަންޝާއަށް އެހެން އަހާލެވުނީ ވީ އެއްވެސް ކަމެއް އޭނާގެ ހަނދާނަށް ނާންނާތީއެވެ.\n"މަންޝާއެއް ނޫންތަ މަންމައަށް ގުޅާފަ ބުނީ ބޮލުގަ ރިއްސާ ވާހަކައާ ހޮސްޕިޓަލަށް ދާން އަވަހަށް އަންނާށޭ..." އޭރު ވީ ކަންތައް މަންޝާއަށް ހަނދާންކޮށްދޭން މަދީހާ ވީގޮތް ކިޔައިދިނެވެ. ގަދައަށް ބޮލުގަ ރިއްސުމުުގެ ސަބަބުން މަންޝާއަށް އެވަގުތު ވާނުވާ ނޭނގުނީ ކަމަށް މަދީހާއަށް ގަބޫލުކުރެވުނެވެ.\n"ކޮންދުވަހެއްގެ ވާހަކައެއް ތި ބުނަނީ... އަހަރެެން މިއަދު ރަށުން އައީ... ރަށުން އައިސް ގޭގަ ހުއްޓާ ޒުހާ އައި... ދެން... ދެން..." މަންޝާ ދެލޯ ބާރުކޮށްގެން އޮވެ އޭރު ވީކަންތައް ހަނދާން ކުރަން މަސައްކަތް ކުރިއެވެ. މަންޝާގެ ބޮލުގެ އެއްފަރާތަށް ތޫނު ތަދެއް އަރަމުން ދިޔައެވެ. އެތަދަށް ކެތް ނުކުރެވޭތީ ބޮލުގައި މަންޝާ އަތް ޖައްސާލިއެވެ.\n"އެކަމަކު ދަރިފުޅާ ރަށުން އައިތާ މިހާރު ހަތަރު ދުވަސް މިވީ...." މަދީހާއަށް އެހެން ބުނެވުނު އިރު އެ އެނދު ކައިރިއަށް ޑޮކްޓަރަކާއި އެކީ ނަރުސް ކުއްޖެއް އައެވެ.\n"ހެއި މަންޝާ... ކިހިނެއްތަ؟..." ޑޮކްޓަރ މަންޝާއާ ސުވާލުކޮށްލަމުން މަންޝާގެ މޫނަށް ބަލާލިއެވެ. އެއަށްފަހު މަންޝާގެ އަތުގެ ކުޑަހުޅުގައި ހިފަހައްޓާލަމުން ވިންދު ބަލާލިއެވެ.\n"ރަނގަޅު... އާހް... އެކަމަކު ވަރަށް ބޮޑަށް ބޮލުގަ ރިއްސާ..." މަންޝާ ވާހަކަ ދައްކަމުން އެނާގެ އަތުގެ ހުދުހަން ކަހަން ފެށިއެވެ.\n"މަންޝާ... އާ ޔޫ ހެވިން އެނީ ސްޓްރެސް އެޓް ހޯމް... ބަނޑުބޮޑު ދުވަސްވަރު ކަންކަމާ މާ ބޮޑަށް ފިކުރުކޮށް ވިސްނުމަކީ މާ ބަނޑުމީހާއަށާ ބަނޑުގައިވާ ކުއްޖާއަށް ރަނގަޅު ކަންތައްތަކެއް ނޫން.. މަންޝާގެ ހަށިގަނޑުން ވަރަށް ފެންމަދުވެފަ ހުރިކަން ފާހަގަ ވޭ... ވަރަށް ބޮޑަށް ޑީ ހައިޑްރޭޓް ވެފަ ތިހުރީ... ގިނައިން ދިޔާ އެއްޗިސް ބޭނުން ކުރަން ވާނެ.. އަދި ރަނގަޅު ކާނާވެސް ބޭނުން ކުރާންވާނެ... މަންޝާގެ އަތް ތިހެން ވަރަށް ގަދައަށް ކަހާތަ؟..." މަންޝާ ނުހުއްޓި އޭނާގެ އަތް ކަހަމުން ދާތީ ޑޮކްޓަރ އަނެއްކާވެސް ސުވާލެއް ކޮށްލިއެވެ.\n"ނޭނގެ... މިހާރު ވަރަށް ކަހާ..." މަންޝާ ނުކަހަން މަސައްކަތް ކޮށްގެން އޮތް ނަމަވެސް އެނާއަށް އަތް ނުކަހާ އޮވެވޭ ގޮތެއް ނުވިއެވެ.\n"ނާރސް ޕްލީސް ޑޫ ހާ ލިވަރ ފަންކްޝަން ޓެސްޓް ވިތުދި އަދަރ ޓެސްޓްސް... އެންޑް ސްޓަރޓް އެން އައިވީ.... އަޅުގަނޑު މަންޝާ އޮބްޒަވޭޝަންގަ ބާއްވާލާނަން... ޓެސްޓްތަކުގެ ނަތީޖާ ލިބުނީމަ އަދި ވަކި އެއްޗެއް ބުނަން އިނގޭނީ... ދިޔާ އެއްޗިސް ގިނައިން ނަގަން ފަށާ..." ޑަކްޓަރ މިހެން ބުނަމުން އެ ތަނުން ނުކުތެވެ.\nމަންޝާގެ އެޑްމިޝަން ފޯރމް ކައުންޓަރާއި ހަވާލުކުރުމަށްފަހު އަޒީމް އަވަސްވެގަތީ އޭ.ޑީ.ކޭއިން ބޭރަށް ނުކުންނާށެވެ. އަޒީމްގެ ފޯނު ނަގާ އޭނާގެ އޮފީހުގެ ނަންބަރަށް ގުޅާލަމުން މިއަދު އޮފީހަށް ނުދެވޭނެ ކަމަށާ އަޒީމް މިވަގުތު މިއުޅެނީ އަންހެނުން ބަލިވެގެން ހޮސްޕިޓަލުގައި ކަމަަށް ބުނަމުން ހަފްތާއެއްގެ ޗުއްޓީ ހަމަޖެއްސޭތޯ އަޒީމް މަސައްކަތް ކުރިއެވެ. އެ ފޯނަށް ވާހަކަ ދައްކަދައްކާ ހުއްޓާ އަޒީމްގެ ޖީބުގައިވާ މަންޝާގެ ފޯނު ރިންގް ވާތީ އެފޯނުނަގާ ބަލާލިއެވެ. މަންޝާގެ ފޯނަށް އެ ގުޅަނީ ނަވާފް ކަމުން އަޒީމް މަޑުޖެހިލިއެވެ. އޮފީހަށް ގުޅައިގެން އިނކޯލު ނިންމާލުމަށްފަހު ނަވާފްގެ ކޯލު ނަގާ ކަންފަތުގައި ފޯނު ޖައްސާލިއެވެ.\n"ހެއި މަން.. އަހަރެމެން މިތިބީ އެއަރޕޯޓުގަ..ބިޒީކަމުން ނުގުޅުނީ... އެކޮޅަށްގޮއްސަ ގުޅާނަން އިނގޭ..." އެކޮޅުން ވާހަކަ ދެއްކީ ޒުހާއެވެ. އަޒީމް އެ ކޯލަށް ޖަވާބު ދިނެވެ. ކުއްލިގޮތަަކަށް މަންޝާ ހޮސްޕިޓަލަށް ގެނައި ވާހަކައާ ޑޮކްޓަރުން އަދި ވަކި ޖަވާބެއް ނުދޭ ކަމަށްވެސް ބުންޏެވެ. އަޒީމް ޒުހާގެ ފޯނަށް ވާހަކަ ދައްކަމުން މަޑު ފިޔަވަޅުތަކެއްގައި އޭ.ޑީ.ކޭގެ ގޯތިތެރެއިން ބޭރަށް ނުކުމެ ސޯސަންމަގުގެ ދެފަރާތަށް ބަލާލިއެވެ. އެވަގުތު އަޒީމްގެ ލޮލުގައި އަޅައިގަތީ ދުރުދުރުން ހޮސްޕިޓަލާ ދިމާއަށް ހިނގާފައި އައި ޟިރާރެވެ.\n"އަޅެ... މަށަށް ވާނުވާ ވައިބާރ ކުރާތި... އަހަރެން އެކޮޅަށް ގޮޮއްސަ އަޒީމަށް ގުޅާނަން.. އޭނައަށް ރަނގަޅަށް ބަލާތި... މަންޝާއަށް ކަމެއްވާކަން އަހަންނަށް ފާހަގަވާތާ ދުވަސްކޮޅެއްވެއްޖެ.. އޭނަ އަހަންނާ ވަރަށް ދުރުވެއްޖެ... އެއީ އެހެންޏާ މަންޝާ އުޅޭ ގޮތެއް ނޫން... ދެން ބޭއްވީއޭ... ފުރަންދާން މިދަނީ.. ބާއި..." ޒުހާގެ ފޯނު ކަނޑާލަމުން އަޒީމް މަޑުކޮށްލީ ޟިރާރާ އެކީ އެތެރެއަށް ވަންނާށެވެ. ޟިރާރު އެ އަންނަނީ މީރާ ގާތަށް ކަން އަޒީމަށް އެނގުނެވެ.\n"އަޒީމް... ކެންކެރަނީ؟... މިތެއި މީރާ ތެބޮށް އެޑްމިޓްކޮށްފެއި..." (އަޒީމް... ކީއްކުރާނީ؟.. މިތާ މީރާ އެބައޮތް އެޑްމިޓްކޮށްފަ....) އަޒީމާ އަރާ ހަމަވުމުން ޟިރާރު ވާހަކަ ދައްކަން ފެއްޓިއެވެ.\n"ހާން.. ތެކަން އެނގެއި... މަމިއައީ މަންޝާ ބެނޑުވަގެން... އެޔަ ހެއިނެތިގެން... އަދި ވޭ ގޮތަށް އެނގޭނެއި ޓެސްޓުތަކަށް ފަހި... މިތަނަށް އައިތަނުން ރިޔާޒާއި ދިމާވެގެ... މިކޯ މީރާ ގާށް ލެއި އެޑާ ޖެހިގެން އެހިނގަނީ... ލެއި މަދޮވެނީޔައު..." (އާން ތިކަން އިނގޭ... އަހަރެން މިއައީ މަންޝާ ގޮވައިގެން.. އޭނާ ހޭނެތިގެން.. އަދި ވާގޮތެއް އެނގޭނީ ޓެސްޓުތަކަށް ފަހުން... މިތަނަށް އައިތަނުން ރިޔާޒާ ދިމާވެއްޖެ... މީހާރު މީރާ ގަޔަށް ލޭ އަޅަން ޖެހިގެން އުޅެނީ... ލޭ މަދު ވަނިއްޔޯ...) ޟިރާރާ ސަލާމްކޮށްލަމުން މީރާގެ ހާލަތު އަޒީމް ބަޔާންކުރިއެވެ.\n"އެހެނާ... މިކޯ ލެއި ދޭނެ މީހަކާ ވެގެއި؟..." (އެހެންތަ... މިހާރު ލޭ ދޭނެ މީހަކު ވެއްޖެތަ؟...) ޟިރާރުގެ ސުވާލު ވަރަށް ކުރެވެ.\n"ހާން... މާއި... އަދިއަސް އެހެންމީހަކާއި..." (އާން... އަހަރެންނާ... އަދިއެހެންމީހަކުވެސް ވެއްޖެ...) އަޒީމް އަތުގައި އޮތް މަންޝާގެ ފޯނު އޭނާގެ ޖީބަށް ލަމުން ހޮސްޕިޓަލު ތެރެއަށް ވަންނަން އެނބުރިލިއެވެ.\n"ކޮންތާކި މަންޝާ އޮތީ؟... ހިނގަފެލަ އެކޮއްޔާ އެކަހާއު އޭ... މަންޝާސް ބަނޑޮބޮޑޮދީ... މީރާއި މަންޝާއި މި ބަނޑޮބޮޑޮވީ އެކީ އެއްކޮށްދީ..." (ކޮންތާކު މަންޝާ އޮތީ؟... ހިނގާބަލަ އެމަންޖެ ކައިރިއަށް ދާން... މަންޝާވެސް ބަނޑުބޮޑު ދޯ... މީރާއާ މަންޝާއާ މި ބަނޑުބޮޑުވީ ދާދި އެކުއެކީގަ ދޯ...) ޟިރާރުގެ ވާހަކަ އެހިސާބުން މެދުކެނޑުނީ އޭނާގެ ފޯނު ވައިބްރޭޓްވާން ފެށުމުންނެވެ. ފޯނު ނަގާ އޭގެ ޑިސްޕްލޭއަށް ޟިރާރު ބަލާލިއެވެ. އެހިސާބުން ޟިރާރުގެ ފިޔަވަޅު މަޑުޖެހުނެވެ.\n" އެމަންޖެންސީ ރޫމެ.... މީރާ ޖެހިގެން އެނައު އެނދެ މަންޝާ އޮތީ..." (އެމަރޖެންސީ ރޫމްގަ... މީރާ އާ ޖެހިގެން އަނެއް އެނދުގަ މަންޝާ އޮތީ...) ވާހަކަ ދައްކަމުން އޭރު އަޒީމް އެތެރެއަށް ވަންނަން ހިނގައިގަތީއެވެ. އަޒީމަށް ގޮވާލަމުން ޟިރާރު މިދަނީ ކަމަށް ބުނެލިއެވެ.\nއަޒީމް އެތެރެއަށް ވަދެގެން ދިޔައީ އޮފީހުން އެދުނު ފަދައިން އެމީހުންގެ މެނޭޖަރުގެ ނަންބަރަށާ އެޗް.އާރުގެ ނަންބަރަށް މެސެޖެއް ކުރަމުންނެވެ. އަވަސްފަރުވާދޭ ކޮޓަރިއަށް ވަދެ އޭނާ ގާތްވެލީ މަންޝާއޮތް އެނދާ ކައިރިއަށެވެ. އަޒީމަށް އެހިސާބަށް ދެވުނު އިރު މަންޝާމެން ދައްކަމުން ދިޔަ ވާހަކަ ސާފުކޮށް އަޑުއިވުނެވެ.\n"މުނީރައްތަ ކޮބާ އަފްނާނު؟... ހަސަންބެގެ ޚަބަރެއް ނުވޭތަ؟..." މަންޝާ ވާހަކަ ދެއްކީ މަދީހާމެންނާއެވެ. ރަށުން އައި ފަހުން އަފްނާންމެންނަށް ދިމާވި ކަންތައް މަދީހާ ގުޅާފަ ކިޔައިދިން ނަމަވެސް އެއިން އެއްވެސް ވާހަކައެއް މަންޝާއަކަށް ނޭނގެއެވެ. އޭނާގެ ހަނދާނުގައި ހުރީ އީދު ދަތުރު ނިންމާފަ މާލެއަށް އައި ދުވަހާ ހަމައަށެވެ.\n"އަޅެ މަންޝާއަށް މަންމަ ގުޅާފަ ކުރިން ދުވަހުވެސް ވާހަކަ ދެއްކިން... އެއިން އެއްވެސް ކަމެއް ހަނދާން ނުވަނީތަ؟..." މަދީހާ ހުރީ އަންތަރީސް ވެފައެވެ.\n"ކޮންއިރަކުތަ މަންމަ ގުޅީ؟..." މަންޝާ ދެބުމަގޮށް ޖަހާލަމުން ވާހަކަ ދެއްކިއެވެ.\n"ހަސަންބެގެ މަރަށްފަހު އަފްނާން ގެއިން ފިލައިގެން ހިނގައްޖެ... މަންޝާއަށް ކިހިނެއްތަ ވީ؟... ކޮން ކަމެއްތަ އެންމެފަހު ހަނދާނަކަށް ހުރީ...." މަދީހާ ހުރީ ހާސްވެފައެވެ. މި ފަހުން ހިނގި އެއްވެސްކަމެއް މަންޝާގެ ހަނދާނުގަ ނެތްކަން އެހިސާބުން މަދީހާއަށް ޔަގީން ވިއެވެ.\n"ރަށުން އައި ދުވަހު ޒުހާ އައި.. ޒުހާ ދިޔަ ފަހުން ދެން ގެއަށް އައީ.... ޒޭބާ... އާން ޒޭބާ... ކޮބާތަ އަޒީމް؟.." އެނދުމަތިން ބޯ ހިއްލާލަމުން އަޒީމް އެތާ ނެތްކަން އެނގިގެން އަޑަށް ބާރުލަމުން މަންޝާ އަހާލިއެވެ.\n"ކީކޭ؟... ކޮން ދުވަހަކު މަންޝާއާ ޒޭބާއާ ދިމާވީ؟..." ދުރުގައި ހުރިހާ ވާހަކައެއް އަޑުއަހަން ހުރި އަޒީމަށް އެކަމުން ލިބުނީ ހައިރާންކަމެކެވެ. އެހެންކަމުން އަޒީމް މަންޝާ ގާތަށް ޖެހިލަމުން ވާހަކަ ދެއްކިއެވެ.\n"މިއަދު ދިމާވީ... އޭނަ އައިސް އަހަރެންނަށް ހުރިހާ ވާހަކައެއް ކިޔައިދިން... އަހަރެން ރަށުން އައީ މިއަދެއް ނޫންތަ... އޭނައާ އަޒީމާ އޮތް ގުޅުން ދިޔަ ހިސާބު އޭނަ ވަރަށް ރަނގަޅަށް ކިޔައިދިން...." އެހިސާބަށް ވާހަކަ ދިޔައިރު މަންޝާގެ ލޮލުން ކަރުނަ ފޭދުނެވެ.\n"ހަމަޖެހިބަލަ... މަންޝާ.... މިއަދަކު ނޫނޭ ރަށުން އައީކީ.. މަންޝާ ރަށުން އައިތާ ހަތަރުދުވަސް ވީ... ޒުހާ މިއަދު ގެއަށް އައި.. އެކަމަކު މަންޝާ އެންމެ ފަހަރަކުވެސް ޒުހާއާ ވާހަކަ ދައްކަން ބޭރަށްވެސް ނުނިކުމޭ... މަންޝާއަށް ތިކިއޭ ނުކިއޭ އިނގޭތަ..." މަންޝާއަށް ވިސްނައިދޭން އަޒީމް މަސައްކަތް ކުރިއެވެ. މިއަދު ވީ ކަންތައްތައް ހަނދާންކޮށްދޭން މަސައްކަތް ކުރިއެވެ. މަދީހާއާ މުނީރާގެ ކުރިމަތީގައި ޒޭބާގެ ވާހަކަ ދެއްކުމުން އަޒީމް ހުރީ ހިސާބަކަށް ލަދުގަނެފައެވެ.\n"ކޮންމެހެން އެއީ ނުވާކަމަށް ހެދޭނެ ކަމެއް ނެތް.. އަހަަރެން ރަށަށް ދިޔަ އިރުވެސް ތިމީހުން ރައްޓެހިވެގެން ހުޅުމާލެއަށް ބައްދަލުކުރަން ދާކަން މަށަށް އިނގޭ.. ރަށުގަ ހުރި އިރުވެސް އަޒީމް އަހަންނަށް ގުޅާވެސްނުލާ.. ކޮބާތޯވެސް ބަލާ ނުލާ... އަހަރެންނަށް އިނގޭ އަޒީމް ހުރީ ކިހާ ހިސާބެއްގަކަން.. ރަށުުގަ ހުއްޓާ ގުޅި ދުވަހުވެސް އަޒީމް ހުރީ އެ ޒޭބާ ގޮވައިގެން... މިއަދު އޭނައައިސް އަހަރެން ގާތުގަ ދެއްކި ހުރިހާ ވާހަކައެއް އަހަރެން ހަނދާން އެބަހުރި... އޭނަ ބުނީ...އޭނަ ބުނީ..." އެހިސާބަށް ވާހަކަ ދިޔައިރު މަންޝާއާ ޒޭބާ ދެއްކި ހުރިހާ ވާހަކައެއް އޭނާގެ ހަނދާނަށް އައެވެ. ޒޭބާއަކީ އިންސާނެއް ނޫންކަމާއި، މަންޝާގެ ބަނޑުގައިވާ ދަރިފުޅުގެ ހަގީގަތް ޒޭބާއަށް އެނގޭކަމާއި، ޒޭބާގެ ބަނޑުގައި ވަނީ އަޒީމްގެ ދަރިއެއްކަމުގެ ވާހަކައެވެ. އަދި އެއަށްފަހު މަންޝާގެ އަތުގައި އޭނާ އަތް އެޅިކަމާއި އެހިސާބުން މަންޝާއަށް ނޫކުލައިގެ އަލިކަމެއް ފެނި އޭގެތެރެއަށް ގެނބިގެން ދެވުނުކަމެވެ.


SunOnline: South Korea ge vaige sarahadhah Russia ge jet eh vanumuge thuhumathaa gulhigen dhebasvumakah\nދެކުނު ކޮރެއާގެ ވައިގެ ސަރަހައްދަށް ރަޝިއާގެ ޖެޓެއް ވަނުމުގެ ތުހުމަތާ ގުޅިގެން ދެބަސްވުމަކަށް\nރުގިއްޔާ މުހައްމަދު މޫސާ 24 Jul 2019, 17:00\nރަޝިއާގެ ޖެޓެއް ދެކުނު ކޮރެއާގެ ވައިގެ ސަރަހައްދަށް ވަން ކަމަށް ބުނެ، ކޮރެއާއިން އިންޒާރު ދިނުމުގެ ގޮތުން ބަޑި ޖެހި ކަމަށް ބުނޭ -- ފޮޓޯ: ގެޓީ\nމޮސްކޯ (ޖުލައި 24): ރަޝިއާގެ ޖާސޫސީ މަތިންދާބޯޓެއް އިއްޔެ ދެކުނު ކޮރެއާގެ ވައިގެ ސަރައްދަށް ވަން ކަމަށް އެގައުމުން ބުނި މައްސަލައިގައި، ރަޝިއާއިން މާފަށް އެދިފައިވާ ކަމަށް ބުނާ ރިޕޯޓުތައް އެގައުމުން ދޮގުކޮށްފި އެވެ.\nއިއްޔެ ދެކުނު ކޮރެއާއިން ބުނި ގޮތުގައި އެގައުމުން ވަނީ އެގައުމުގެ ވައިގެ ސަރަހައްދަށް ދެފަހަރަކު ވަން ރަޝިއާގެ ބޯޓަކަށް އިންޒާރު ދިނުމުގެ ގޮތުން ބަޑި ޖަހާފަ އެވެ. އަދި މިއަދު އެގައުމުގެ ރައީސްގެ އޮފީހުން ބުނި ގޮތުގައި ރަޝިއާގެ އޮފިޝަލަކު ވަނީ ޓެކްނިކަލް މައްސަލައެއްގެ ސަބަބުން އެހާދިސާ ހިނގި ކަމަށް އެއްބަސްވެފަ އެވެ. އަދި އެމައްސަލަ ތަހުގީގު ކުރާނެ ކަމަށް ބުނެފަ އެވެ.\nމީގެ އިތުރުން ޖަޕާނުންވެސް ވަނީ ރަޝިއާގެ މަތިންދާބޯޓާ ގުޅިގެން އެގައުމުގެ އަސްކަރީ ޖެޓުތައް ފޮނުވި ކަމަށް ބުނެފަ އެވެ. އަދި އެޖެޓު ފެނިފައި ވަނީ ޖަޕާން ކަނޑުގައި އޮންނަ ރަށްތަކެއް ކައިރިން ކަމަށް ބުނެފަ އެވެ. އެރަށްތަކަކީ އޭގެ މިލްކިއްޔާތާ ބެހޭ ގޮތުން ޖަޕާނާއި ދެކުނު ކޮރެއާއާ މެދު ދެބަސްވުން އުފެދިފައިވާ ރަށްތަކެކެވެ.\nނަމަވެސް ރަޝިއާއިން ވަނީ އެގައުމުގެ ޖެޓެއް ދެކުނު ކޮރެއާގެ ވައިގެ ސަރަހައްދަށް ނުވަންނަ ކަމަށް ބުނެފަ އެވެ. އަދި އެހާދިސާއާ ގުޅިގެން އެގައުމުން މާފަށް އެދިފައި ނުވާނެ ކަމަށްވެސް ބުނެފަ އެވެ.\n"އަޅުގަނޑުމެންގެ އޮފިޝަލަކު ވިދާޅުވި ކަމަށް ބުނާ ވާހަކަތަކެއް ދެކުނު ކޮރެއާގެ މީޑިއާތަކުން ވަނީ ފެނިފައި. އެބަޔާންތަކުގައި ގިނަ އަދަދަކަށް ހަގީގަތާ ހިލާފު ވާހަކަ ހިމެނޭ،" ދެކުނު ކޮރެއާގައި ހުންނަ ރަޝިއާ އެމްބަސީގެ ތަރުޖަމާނަކު ވިދާޅުވި އެވެ.\nރަޝިއާއިން ބުނި ގޮތުގައި އެގައުމުން މިހާރު ދަނީ ޗައިނާއާ ގުޅިގެން އެސަރަހައްދުގައި ވައިގެ ހަރަކާތްތަކެއް ކުރިއަށްގެންދަމުންނެވެ. އަދި ޗައިނާއިން ވަނީ ރަޝިއާ ދިފާއުކޮށް، އެހަރަކާތްތަކުގައި އެހެން ގައުމެއްގެ ވައިގެ ސަރަހައްދަށް ނުވަންނަ ކަމަށް ބުނެފަ އެވެ.\nރަޝިއާއިން އުފެއްދި ކޮވިޑް ވެކްސިން އޮކްޓޫބަރުގައި ޖަހަނީ\nއެންމެ ފުރަތަމަ ހުއްދަދެނީ ރަޝިއާގެ ވެކްސިނަށް\nއޮރިޔާން ކާޑު ގެންގުޅެގެން ރަޝިޔާގެ ހިސްޓޯރިއަންއެއް ޖަލަށް


ވަޒީފާއާބެހޭ ޓްރައިބިއުނަލުގެ ފުލްޓައިމް މެންބަރުކަމަށް3ބޭފުޅަކު ޢައްޔަން ކުރައްވައިފި - The President's Office\nވަޒީފާއާބެހޭ ޓްރައިބިއުނަލުގެ ފުލްޓައިމް މެންބަރުކަމަށް3ބޭފުޅަކު ޢައްޔަން ކުރައްވައިފި\n25 މާރިޗު 2019، ރިފަރެންސް: 2019-250\nރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙް، ޤާނޫނު ނަންބަރު 2008/2 (ވަޒީފާއާބެހޭ ޤާނޫނު) ގެ 89 ވަނަ މާއްދާގެ (ހ) ގެ ދަށުން ވަޒީފާއާބެހޭ ޓްރައިބިއުނަލްގެ ފުލްޓައިމް މެންބަރުކަމަށް3ބޭފުޅަކު ޢައްޔަން ކުރައްވައިފިއެވެ.\nމިގޮތުން ވަޒީފާއާބެހޭ ޓްރައިބިއުނަލްގެ ފުލްޓައިމް މެންބަރުކަމަށް މިއަދު އައްޔަނު ކުރެއްވި3ބޭފުޅުންނަކީ:\n1. ހުވަދުއަތޮޅު ދެކުނުބުރި ތިނަދޫ، ގެލަ އަލްއުސްތާޛާ އާމިނަތު ޢަބްދުﷲ ޒުހައިރު\nއަލްއުސްތާޛާ އާމިނަތު ޢަބްދުﷲ ޒުހައިރަކީ އިނގިރޭސިވިލާތުގެ ކިންގްސްޓަން ޔުނިވަރސިޓީއިން މާސްޓަރސް އޮފް ލޯސް – އެލް.އެލް.އެމް. އެމްޕްލޯއިމެންޓް ލޯ ހާސިލް ކުރައްވާފައިވާ ފަރާތެކެވެ. މިއަދާ ހަމައަށް ހުންނެވީ ނޭޝަނަލް ޕޭ ކޮމިޝަނުގެ ލީގަލް ކޮންސަލްޓެންޓްގެ މަގާމުގައެވެ.\n2. ފާދިއްޕޮޅު ހިންނަވަރު، ހިޔާވަހި އަލްއުސްތާޛާ ފާޠިމަތު މަހީރާ މުޙައްމަދު\nއަލްއުސްތާޛާ ފާޠިމަތު މަހީރާ މުޙައްމަދަކީ މޯލްޑިވްސް ނޭޝަނަލް ޔުނިވަރސިޓީ އިން ބެޗެލަރ އޮފް ލޯސް – އެލް.އެލް.ބީ. ލޯ، ޝަރީޢާ އެންޑް ލޯ ހާސިލް ކުރައްވައި، ޤާނޫނީ ދާއިރާގެ ތަޖުރިބާ ލިބިވަޑައިގެންފައިވާ ފަރާތެކެވެ.\n3. ގަލޮޅު އޮށްޓަރު އަލްއުސްތާޛު ޢަބްދުﷲ މިފްރާޒް ނިޒާރު\nއަލްއުސްތާޛު ޢަބްދުﷲ މިފްރާޒް ނިޒާރަކީ ކާޑިފް މެޓްރޮޕޮލިޓަން ޔުނިވަރސިޓީ އިން މާސްޓަރ އިން ބިޒްނެސް ލޯ ވިތް އެމްޕްލޯއިމެންޓް އެންޑް ހިއުމަން ރިސޯސަސް ހާސިލު ކުރައްވާފައިވާ ފަރާތެކެވެ. އަލްއުސްތާޛު ޢަބްދުﷲ މިފްރާޒް ނިޒާރު މީގެ ކުރިން ވަނީ ޕްރޮސެކިއުޓަރ ޖެނެރަލްގެ އޮފީހުގެ އެސިސްޓެންޓް ޕަބްލިކް ޕްރޮސެކިއުޓަރގެ މަގާމާއި، ސުޕްރީމް ކޯޓުގެ ލީގަލް އެސިސްޓެންޓްގެ މަގާމު އަދާ ކުރައްވާފައެވެ. އަދި އަމިއްލަ ގޮތުން ޤާނޫނީ ވަކީލުކަންވެސް ކުރައްވާފައިވެއެވެ.\nވަޒީފާއާބެހޭ ޓްރައިބިއުނަލްގެ ފުލްޓައިމް މެންބަރުކަމަށް ޢައްޔަން ކުރެއްވިކަމުގެ ލިޔުން މި ތިން ބޭފުޅުންނާ ރައީސުލްޖުމްހޫރިއްޔާ ޙަވާލުކުރެއްވީ، އެކަމަށްޓަކައި މިއަދު ރައީސުލްޖުމްހޫރިއްޔާގެ އޮފީހުގައި ބޭއްވެވި ރަސްމިއްޔާތެއްގައެވެ. މިރަސްމިއްޔާތުގައި ލިޔުން ޙަވާލު ކުރެއްވުމުގެ ކުރިން، ކްރިމިނަލް ކޯޓުގެ އިސްޤާޟީ އަލްއުސްތާޛު އަޙްމަދު ހައިލަމްގެ ކުރިފުޅުމަތީގައި، ވަޒީފާއާބެހޭ ޓްރައިބިއުނަލްގެ މެންބަރު ކަމުގެ ހުވައި ކުރެއްވުން އޮތެވެ.\nވަޒީފާއާބެހޭ ޓްރައިބިއުނަލުގެ ނައިބު ރައީސްކަމަށް އައްޔަނު ކުރައްވާފައިވަނީ އަލްއުސްތާޛާ އާމިނަތު ޢަބްދުﷲ ޒުހައިރެވެ.


Messi ge thaureef Casillas ah - AO News\nރެއާލް މެޑްރިޑްގެ ކުރީގެ ގޯލްކީޕަރު އިކާ ކަސިޔަސް (ކ) އާއި ބާސެލޯނާގެ ކެޕްޓަން ލިއޮނަލް މެސީ (ވ) މެޗަކަށްފަހު ސަލާމްކުރަނީ. --ފޮޓޯ: ގެޓީ އިމޭޖަސް\nދާދިފަހުން ކުޅުން ހުއްޓާލިކަން ރަސްމީކޮށް އިއުލާންކުރި ސްޕެއިން އަދި ރެއާލް މެޑްރިޑްގެ ކުރީގެ ގޯލްކީޕަރު އިކާ ކަސިޔާސް އަށް ބާސެލޯނާ އަދި އާޖެންޓީނާގެ ކެޕްޓަން ލިއޮނަލް މެސީ ތައުރީފުކޮށް ވާހަކަދައްކައިފިއެވެ.\nބާސެލޯނާގެ ވާދަވެރި ރެއާލަށް 700 އަށްވުރެ ގިނަ މެޗު ކުޅެދީފައިވާ ކަސިޔަސް ކުޅުން ހުއްޓާލިކަން އިއްޔެ އިއުލާންކުރިއިރު، މެސީ ބުނީ ކަސިއަސް އަކީ ސްޕެއިނުގެ ގައުމީ ޓީމުގެ އިތުރުން ރެއާލާއެކު ގިނަ ގުނަ ކާމިޔާބީތަކެއް ހޯދާފައިވާ ކުޅުންތެރިއެއް ކަމަށާއި، އަދި އޭނާގެ ސަބަބުން ޚުދު މެސީ އަށް ވެސް މޮޅު ކުޅުންތެރިއަކަށްވުމުގައި ފައިދާތަކެއްވެފައިވާ ކަމަށެވެ.\n“އިކާ ކުޅުން ހުއްޓާލިނަމަވެސް، މީގެ އެތަކެއް އަހަރެއް ކުރީން އޭނާ ވަނީ ފުޓްބޯޅައިގެ ތާރީޚުން ޖާގަ ހޯދާފައި. ސްޕެނިޝް ލީގުގައި އޭނާގެ ފަރާތުން މޮޅު ކުޅުމެއް ފެނިގެންދިޔައިރު، ބައިނަލްއަގުވާމީ ކުޅިވަރުގެ މައިދާނުގައި ވެސް ޝަރަފުވެރި ހުރިހާ މުބާރާތެއް ވަނީ ކާމިޔާބުކޮށްފަ،”\n“އިކާ އަކީ ހުނަރުވެރި މޮޅު ގޯލްކީޕަރެއް، އަދި އޭނާއާ ދެކޮޅަށް ކުޅުމަކީ ފަސޭހަކަމެއް ނޫން. އޭނާ ރެއާލަށް ކުޅުނު ދުވަސްވަރުގައި ދެ ކްލަބުގެ ވާދަވެރިކަން އިންތިހާއަށް އޮތީ ބޮޑުވެފައި. އަދި އަހަރެމެން އިތުރު ހަރުފަތަކަށް ދިއުމަށްޓަކައި އެ ފަދަ ކުޅުންތެރިއަކާ ދެކޮޅަށް ކުޅެވުމަކީ ލިބުނު ވަރަށް ބޮޑު އެހީތެރިކަމެއް.” މެސީ ބުންޏެވެ.\nމިހާރު އުމުރުން 39 އަހަރުގެ ކަސިޔަސް އަކީ ރެއާލްގެ ޔޫތު ޓީމުން ތަމްރީންވެ، ސީނިއާ ޓީމަށް 1999 އިން 2015ގެ ނިޔަލަށް އެ ޓީމާ އެކު ސްޕެނިޝް ލީގު ފަސް ފަހަރު އަދި ޔުއެފާ ޗެމްޕިއަންސް ލީގު ތިން ފަހަރު ކާމިޔާބުކޮށްފައެވެ. އަދި ސްޕެއިން ގައުމީ ޓީމަށް 2000-2016 އަށް ކުޅެ 2010 ވަނަ އަހަރުގެ ފީފާ ވޯލްޑް ކަޕާއި 2008 އާއި 2012 ގެ ޔޫރޯ ކާމިޔާބުކުރިއެވެ.\nރެއާލް މެޑްރިޑްބާސެލޯނާކުޅިވަރުއިކާ ކަސިޔަސްދުނިޔެލިއޮނަލް މެސީސްޕެއިން


ކޮފީ އަކީ ހެނދުނުގެ ނިދިގަނޑު ފިލުވައިލަން އެއްވަނައިގެ ބުއިމެކެވެ. ރާއްޖޭގެ ގިނަ ޒުވާނުންނަކީ ކޮފީއަށް ދެވިހިފާފައި ތިބި ބައެކޭ ބުނުމުން ދޮގަކަށް ނުވާނެއެވެ. އެކަމަކު، ކޮފީ އަކީ ހަމައެކަނި ބޯން ހުންނަ އެއްޗެއް ނޫންކަން އެނގެނީ ކިތައް މީހުންނަށް ހެއްޔެވެ؟\nހަންގަނޑު ތާޒާކޮށް، އުޖާލާކަންމަތީ ދެމެހެއްޓުމަށް ކޮފީ ވަރެއް ހަމަ ހަގީގަތުގައިވެސް ނެތެވެ. މިފަހަރު މި ކިޔައިދެނީ، “ކޮފީ މާސްކް” އަކުން ހަންގަނޑަށް ލިިބޭ ގިނަގުނަ ފައިދާތަކުގެ ތެރެއިން ބައެއް ފައިދާތަކެވެ.\nފަލަމަސްގަނޑުގައި ‘ސެލިއުލައިޓް’ ހުރުމަކީ ގިނަ އަންހެނުންނަށް ކުރިމަތިވެފައިވާ ކަމެކެވެ. ބަލާބެލުމަށް ހީވާނީ ރޫޖެހިފައި ހުންނަ ހެނެވެ. ދިރާސާތަކުން ދައްކާގޮތުގައި، 21 އަހަރުން މަތީގެ 85 އިންސައްތަ އަންހެނުންގެ ސެލިއުލައިޓް ހުރެއެވެ. ކޮފީ ސްކްރަބް އެއް ބޭނުންކޮށްގެން ސެލިއުލައިޓް މަދުކުރެވޭނެއެވެ.\nމޫނުމަތިން ފެންނަ ދުވަސްވުމުގެ އަލާމަތްތަކުން ދުރުވުމަށްވެސް ކޮފީ އެހީވެދެއެވެ. މިސާލަކަށް ރޫޖެހުމާއި، ހަންގަނޑު ކުރެކިވުން ފަދަ އަލާމަތްތައް އޭގެތެރޭގައި ހިމެނެއެވެ.\nޤަވާއިދުން މޫނުގައި ކޮފީ މާސްކު ބޭނުންކުރުމުން، ބިހި ނެގުން ހުއްޓުވައިދެއެވެ.\nމޫނުމައްޗަށް ތާޒާކަން ގެނުވައި އެކްސްފޮލިއޭޓް ކުރުމަށް ވެސް ކޮފީ އަކީ އެންމެ ރަނގަޅު އެކައްޗެވެ.\nކޮފީ ސްކްރަބުން ލޯ ކައިރި ކަޅުވުން ފިލުވައިދެއެވެ.\nމޫނުމަތީގައި ވަޅު ހެދިފައި ހުންނައިރު، އެވަޅުތަކުގެ ތެރެއަށް ޖަރާސީމާއި ހިރަފުސް ވަނުން ދުރުކޮށްދިނުމަކީ ވެސް ކޮފީ މާސްކުން ކޮށްދޭ ކަމެކެވެ.\nއަވިން ހަންގަނޑު އެނދުމުން ދޭން އެންމެ ރަނގަޅު އެއް ފަރުވާއަކީ ކޮފީ މާސްކެވެ.\nއެންމެ ފަސޭހައިން ކޮފީ މާސްކު ތައްޔާރުކުރާނެ އެއްގޮތަކީ، އެއް މޭޒުމަތީ ސަމުސާ ކޮފީ (މުގުރާފައި ހުރި) އާއި އެއް ސަމުސާ ރޯ ކިރު ބޯތަށްޓަކަށް އަޅާފައި އޮލަވަންދެން އެއްކޮށްލާނީއެވެ. ދެން ރަނގަޅަށް އޮލަވުމުން މޫނުގައި އުނގުޅާނީއެވެ. ކުޑަކޮށް މަސާޖު ކޮށްލުމަށްފަހު 20 މިނިޓު ވަންދެން ހިކެން ބަހައްޓާފައި ފިނިފެނުން މޫނު ދޮވެލާށެވެ. ހަފްތާއަކު މަދުވެގެން ދެދުވަހު މިގޮތަށް އުނގުޅުމުން ރަނގަޅުވާނެއެވެ.


Newcastle Athun Molhuvi Match Gai Arsenal Ah Record Eh - Vaguthu\nމާލޭގެ އަދަދު މަދު، ނަމަވެސް އަދި އުފަލެއް ނެތް - 40 މިނެޓް ކުރިން\nނިއުކާސަލް އާއި އާސެނަލް ބައްދަލުކުރި މެޗުގެ ތެރެއިން\nއިނގިރޭސި ޕްރިމިއަރ ލީގުގައި ނިއުކާސަލް އަތުން އާސެނަލް މޮޅުވި މެޗުގައި އާސެނަލްގެ އުއްމީދީ ދެ ކުޅުންތެރިން ކަމަށްވާ އެމިލް ސްމިތް އާއި ބުކަޔޯ ސާކާ ރެކޯޑެއް ހަދައިފިއެވެ.\nއާސެނަލްގެ ދަނޑުގައި ނިއުކާސަލް އާއި ދެކޮޅަށް ކުޅުނު މި މެޗު އެ ޓީމު ކާމިޔާބުކޮށްފައިވަނީ 3-0 ގެ ނަތީޖާއަކުންނެވެ. މި މޮޅާއެކު އާސެނަލް ވަނީ ތާވަލުގެ 10 ވަނައަށް ޖެހިލާފައެވެ.\nމެޗުގައި ތިން ގޯލުވެސް ފެނިގެންގޮސްފައިވަނީ ދެވަނަ ހާފުގައެވެ. އާސެނަލްގެ ފުރަތަމަ ގޯލު މެޗުގެ 50 ވަނަ މިނެޓުގައި ކާމިިޔާބުކޮށްދިނީ އޮބަމަޔަންގް އެވެ. މި ލަނޑު އޭނާ ކާމިިޔާބުކޮށްދިނީ އުފެއްދި ކައުންޓަރ އެޓޭކެއްގައި ތޯމަސް ތަނަވަސްކޮށްދިން ފުރުސަތަކުންނެވެ.\nމި ލަނޑު ޖެހިތާ ދިހަ މިނެޓުފަހުން އާސެނަލްގެ ދެވަނަ ލަނޑު ސާކާ ކާމިޔާބުކޮށްދިނެވެ. މިއީ އެމިލް ސްމިތް ތަނަވަސްކޮށްދިން ފުރުސަތަކުން ކާމިޔާބުކުރި ލަނޑެކެވެ. މިއީ އެމިލް ސްމިތް، ސާކާ އަށް ތަނަވަސްކޮށްދިން ބޯޅަތަކުން މި ސީޒަނުގައި މިހާތަނަށް ދެ ކުޅުންތެރިން ގުޅިގެން ކާމިޔާބުކުރި ތިންވަނަ ލަނޑެވެ. އެއާއި އެކު މިއީ ޕްރިމިއަރ ލީގުގައިވެސް ރެކޯޑެކެވެ. އެއީ ޕްރިމިއަރ ލީގުގައި އުމުރުން 21 އަހަރު ނުވާ ކުޅުންތެރިންތަކުގެ ތެރެއިން ދެ ކުޅުންތެރިން ގުޅިގެން މިހާތަނަށް ކާމިޔާބުކުރި އެންމެ ގިނަ ލަނޑެވެ.\nއާސެނަލްގެ ތިންވަނަ ލަނޑު މެޗުގެ 77 ވަނަ މިނެޓުގައި ކާމިޔާބުކޮށްފައިވަނީ އޮބަޔަމަންގް އެވެ. މިއީ ލަނޑެއް ކަމަށް ބަލާފައިވަނީ ވީއޭއާރު މެދުވެރިކޮށް ބެލި ބެލުންތަކަށްފަހު އެވެ.\nމީގެއިތުރުންވެސް އެމިލް ސްމިތް ދަނީ އާސެނަލްއާއި އެކު ކުޅެން ލިބޭ ކޮންމެ ފުރުސަތެއްގައި ތަފާތު ދައްކަމުންނެވެ. މިހާތަނަށް އާސެނަލް ކުޅުނު މެޗުތަކުގައި އޭނާގެ ފަރާތުން ތަފާތު ފެނެއެވެ.\n"އާޓެޓާ ދިން ފުރުސަތުތަކަށް ޝުކުރުވެރިވަން، ހަގީގަތުގައި ޓީމުގެ ކުޅުންތެރިން ވަރަށް ސަޕޯޓިވް، ހާއްސަކޮށް ލަކަޒޭ ވަރަށް އެއްޗެހި ކިޔައިދޭ، އެއީ ވަރަށް ބޮޑު ހިތްހަމަޖެހުމެއް، އެކުގައި ކުޅޭއިރު ހާއްސަކޮށް އަހަރެންގެ ކުޅުމަށް ވަރަށް ބޮޑެތި ބަދަލުތަކެއް އައިއްސި،" މެޗަށްފަހު ސްކަައި ސްޕޯޓްސްއާއި ވާހަކަދައްކަމުން އެމިލް ސްމިތް ބުންޏެވެ.\nމި މޮޅާއެކު އާސެނަލް ތާވަލުގެ 10 ވަނައަށް ޖެހިލީ ކުޅުނު 19 މެޗުން ލިބުނު 27 ޕޮއިންޓާއެކު އެވެ. މި މެޗުން ބަލިވި އޮތީ ކުޅުނު 18 މެޗުން ލިބުނު 19 ޕޮއިންޓާއެކު ތާވަލުގެ ތާވަލުގެ 15 ވަނައިގައެވެ. ތާވަލުގެ އެއްވަނައިގައި މެންޗެސްޓަރ ޔުނައިޓެޑް އޮތީ 37 ޕޮއިންޓާއެކު އެވެ.


Bridge balan thiben haassa platform eh hadhanee | Mihaaru\nބްރިޖްގެ ޕްލެޓްފޯމުގެ މަސައްކަތް ކުރަނީ: މި މަސައްކަތް ކުރާ މަންޒަރު ބަލަން ދާ މީހުންނަށް ފަސޭހަ އިން ތިބެވޭނެ ގޮތެއް ހަދަން މިނިސްޓްރީން ވަނީ ނިންމާފައި. --ފޮޓޯ: ނިޝާން އަލީ/ މިހާރު\nބްރިޖް ބަލަން ތިބެން ހާއްސަ ޕްލެޓްފޯމެއް ހަދަނީ\n10 އޯގަސްޓް 2016 - 11:17 32 comments\nމާލެ އާއި ހުޅުލެއާ ދެމެދު އަޅާ ބްރިޖްގެ މަސައްކަތް ކުރިއަށް ގެންދާ މަންޒަރު ބަލަން ލޮނުޒިޔާރަތްކޮޅަށް ދާ މީހުންނަށް ހާއްސަ ޕްލެޓްފޯމެއް ހަދަން ހައުސިން މިނިސްޓްރީން ނިންމައިފި އެވެ. އެ ޕްލެޓްފޯމު އަޅައިދޭނެ ބަޔަކު ހޯދަން މިހާރު ވަނީ އިއުލާންކޮށްފަ އެވެ.\nބްރިޖް ވިއުއިން ޕްލެޓްފޯމުގެ ނަމުގައި ވަކި ސަރަހައްދެއް ހަދަނީ، ހައުސިން މިނިސްޓްރީން ބުނިގޮތުގައި، ބްރިޖް ބަލަން ގިނަ ބަޔަކު ލޮނުޒިޔާރަތްކޮޅަށް ދާތީ އެ މީހުންނަށް ތިބެވޭނެ ފަސޭހަ އިންތިޒާމެއް ހަމަޖައްސައިދިނުމަށެވެ.\nޕްލެޓްފޯމު ހަދަނީ ބްރިޖް ބަލަން ސައިކަލްތަކުގައި މިހާރު ވެސް މަޑުކޮށްގެން ތިބޭ ސަރަހައްދުގަ އެވެ. އެތަން ހަދަނީ ސިޑިބަރިއަކުން މައްޗަށް އަރައި ތިބެވޭގޮތަށެވެ.\nޕްލެޓްފޯމު ހަދާ ގޮތުގެ ކުރެހުމެއް.\nޕްރޮޕޯސަލް ހުށަހަޅަން ހުޅުވާލާފައިވާއިރު، އިއުލާނުގައިވާ ކުރެހުމުން ފެންނަ ގޮތުގައި، އެ ސަރަހައްދުގައި ކާއެއްޗެހި ލިބޭ ސަރަހައްދެއް ވެސް ގާއިމްކުރާނެ އެވެ. ސަރުކާރަށް މަހުން މަހުން ކުލި ދައްކާ ގޮތަށް ބްރިޖް ޕްލެޓްފޯމު ހިންގަން ހަވާލުކުރަނީ ވަނީ ތިން އަހަރު ދުވަހަށެވެ.\nޗައިނާގެ ސީސީސީސީއާ ހަވާލުކޮށްގެން ކުރިއަށް ގެންދާ ބްރިޖް މަސައްކަތުގައި މިހާރު އަންނަނީ ކަނޑުއަޑި އަށް ބޮޑެތި ހޮޅިތައް ޖަހަމުންނެވެ. މި މަސައްކަތް އަންނަ މަހުގެ ތެރޭގައި ނިމުމުން ދެން އޮންނާނީ ބްރިޖްގެ ޑިޒައިނުން ވީ އަކުރެއްހެން ފެންނަ ކެޕިން ހެދުމުގެ މަސައްކަތެވެ.\nބްރިޖްގެ މަސައްކަތް ކުރަން އެޅި ދިގު ޕްލެޓްފޯމް މާލޭގެ އިރުދެކުނު ކަންމަތިން ފަށައިގެން ގެންގޮސް މިހާރު ވަނީ ކަނޑު މެދުގައި ގާއިމްކުރި ޕްލެޓްފޯމްތަކާ ގުޅާލައިފަ އެވެ. ބްރިޖް އަޅަން ބޭނުންވާ ސާމާނު އުފުލުމާއި އެހެން މަސައްކަތްތައް ކުރިއަށް ގެންދާނީ މި ޕްލެޓްފޯމު މަތީގަ އެވެ.\nހުޅުލެ އާއި މާލެއާ ދެމެދު ބްރިޖް އަޅަން ގާތްގަނޑަކަށް 220 މިލިއަން ޑޮލަރު ހަރަދުވާނެ ކަމަށް ލަފާކޮށްފައިވެ އެވެ. އޭގެ ތެރެއިން 100 މިލިއަން ޑޮލަރު ހިލޭ އެހީގެ ގޮތުގައި ދެނީ ޗައިނާ ސަރުކާރުންނެވެ. އަނެއް ބައި ލޯނެއްގެ ގޮތުގައި ދޭ އިރު ދިވެހި ސަރުކާރުން ވެސް އެ މަޝްރޫއުއަށް ހޭދަކުރެ އެވެ.\nއިތުރު ލިޔުންތައް ތަރައްގީގެ މަޝްރޫއުތައް ދިވެހި ސަރުކާރު ހައުސިން މިނިސްޓްރީ މާލެ-ހުޅުމާލެ ބްރިޖު\n3 years ago 43\nބްރިޖުގެ އައިބީމްތައް އަޅަން ފަށައިފި\nމައްސަލައެއް ނޫޅޭ، ބްރިޖްގެ މަސައްކަތް ކުރިއަށް އެބަދޭ\nސިނަމާލެ ބްރިޖުގެ ވާހަކަ ފޮތެއްގެ ސިފައިގައި


Asters in 100 incheege bodu TV eh vikkan fashaifi\nއެސްޓާސް އިން 100 އިންޗީގެ ބޮޑު ޓީވީއެއް ވިއްކަނީ\nއެސްޓާސް އިން ޓީސީއެލް ބްރޭންޑުގެ 100 އިންޗީގެ ބޮޑު ޓީވީއެއް ވަނީ ނެރެފައި -- ފޮޓޯ: އަވަސް\nއެސްޓާސް އިން ޓީސީއެލް ބްރޭންޑުގެ 100 އިންޗީގެ ބޮޑު ޓީވީއެއް ވިއްކަން ފަށައިފި އެވެ.\nގިނަ ބާވަތްތަކުގެ މުދާ ވިއްކާ އެސްޓާސް ކުންފުނިން ބުނި ގޮތުގައި މިހާރު ބާޒާރަށް ނެރެފައިވާ ޓީސީއެލްގެ 100 އިންޗީގެ ޓީވީ އިންސްޓޯލްމަންޓް ސްކީމް ތަކުން ވެސް ލިބޭނެ އެވެ. މިއީ ޕީ715 ކިއުޔޫ އެޗްޑީ އެންޑްރޮއިޑް ސްމާޓް ޓީވީ އެކެވެ.\nކޮވިޑް-19 އާ ގުޅިގެން މިހާރު ސޯޝަލް މީޑިއާ އާއި ޒޫމް ފަދަ ވަސީލަތްތައް ބޭނުން ކުރުން އާއްމު ވެފައިވާއިރު މި ޓީވީ އަކީ މީޓިން ރޫމްތަކުގައި ބަހައްޓަން ރަނގަޅު ޓީވީއެކެވެ. އަދި ގޭމް ކުޅޭ މީހުނާއި ފިލްމް ބަލާ މީހުނަށް މިއީ ވަރަށް ރަނގަޅު ޓީވީއެކެވެ.\nދުނިޔޭގެ އެންމެ ބޮޑު އެއް ކުންފުނި، ޓީސީއެލްގެ މި ޓީވީއަކީ ކްލިއާ މޯޝަން ރޭޓް ޓެކްނޮލޮޖީ ހިމެނޭ ޓީވީ އެކެވެ. އެހެންވެ މި ޓީވީން ކުޅިވަރު ފަދަ އަވަސް ހަރަކާތް ހިމެނޭ އިވެންޓުތައް ކުރިއަށްދާއިރު ދަތިކަމެއް ނެތި ބަލައިލެވެ އެވެ. މިއީ ޑޮލްބީ ވިޝަން އާއެކު 4ކޭ އެޗްޑީއާރް 10 ޕްލަސް ޓީވީ އެކެވެ. މީގެ އިތުރުން މި ޓީވީގެ އެންމެ ހާއްސަ ސިފައަކީ ޓީވީގެ އަޑެވެ. ޓީވީ ހަރުކުރުމަށް ފަހު އިތުރު ސްޕީކަރެއް ހަރުކުރާކަށް ނުޖެހޭނެ އެވެ.\nބޮޑު ޓީވީގެ އިތުރުން އެސްޓާސް އިން ދަނީ ޓީސީއެލްގެ ގިނަ ސައިޒުތަކުގެ ޓީވީ ވިއްކަމުންނެވެ.\nއެސްޓާސް އިން ހޭންޑް ސެނެޓައިޒާ އާއި މާސްކް\nސެނިޓައިޒާ އާއި މާސްކް ހުހެއް ނުވާނެ: އެސްޓާސް\nއެސްޓާސް އިން ޓީސީއެލްގެ މޮޅު ފޯނެއް ރާއްޖެއަށް ނެރެފި


Italy ge coach kamaa havaaluvaan Mancini Zenit dhookollaifi!\nކުޅިވަރު - އިޓަލީގެ ގައުމީ ޓީމު\nއިޓަލީގެ ކޯޗުކަމާއި ހަވާލުވާން މަންޗިނީ ޒެނިތު ދޫކޮށްލައިފި!\n59 އަހަރުތެރޭ އެ ޓީމަށް ވަނީ ފުރަތަމަ ފަހަރަށް ވޯލްޑް ކަޕުގެ ޖާގައެއް ގެއްލިފައި\nއެ މަގާމުގައި ހުރި ޖިއަން ޕިއެރޯ ވެންޗޫރާ ވަނީ އެ މަގާމުން ވަކިކޮށްފައި\nމަންޗިނީ ވަނީ ކާމިޔާބު ސީޒަންތަކެއް ޔޫރަޕުގެ ބޮޑު ޓީމުތަކުގައި ހޭދަކޮށްފައި\nކ. މާލެ 13 މެއި 2018 | އާދީއްތަ 23:16 1,666\nރޮބާޓޯ މަންޗިނީ - އޭނާއަކީ ޔޫރަޕުގައި ތަޖުރިބާކާރު ކޯޗެއް - ގެޓީ އިމޭޖާސް\nއިޓަލީގެ ގައުމީ ޓީމުގެ ކޯޗުގެ މަގާމާއި ހަވާލުވުމަށް ރަޝިއާގެ ޒެނިތު ސެއިންޓް ޕީޓަސްބަރގްގެ ކޯޗުގެ މަގާމުގައި ހުރި ކާމިޔާބު ކޯޗު ރޮބާޓޯ މަންޗިނީ އެ މަގާމު ދޫކޮށްލައިފިއެވެ.\nއިޓަލީގެ ކޯޗުގެ މަގާމު ހުސްވެފައިވަނީ 1958 ވަނަ އަހަރުގެ ފަހުން ފުރަތަމަ ފަހަރަށް އެ ޓީމަށް ވޯލްޑް ކަޕުގެ ޖާގައެއް ގެއްލުމާއި ވިދިގެން އޭރު ކޯޗުގެ ގޮތުގައި ހުރި ޖިއަން ޕިއެރޯ ވެންޗޫރާ އެ މަގާމުން ވަކިކުރުމުންނެވެ. ކޮލިފައިންގެ ގްރޫޕުގެ ދެވަނަ ލިބުމާއި ވިދިގެން ކުޅުނު ޕްލޭއޮފް މެޗުތަކުގައި އިޓަލީ ވަނީ 1-0 ގެ އެގްރިގޭޓް ނަތީޖާއަކުން ބަލިވެފައެވެ. މި ނަތީޖާގެ ސަބަބުން 59 އަހަރުތެރޭ އެ ޓީމަށް ވަނީ ފުރަތަމަ ފަހަރަށް ވޯލްޑް ކަޕުގެ ޖާގައެއް ގެއްލިފައެވެ.\nމީޑިއާތަކުން ރިޕޯޓްކޮށްފައިވާ ގޮތުގައި ރެއާލް މެޑްރިޑާއި އޭސީ މިލާންގެ ކުރީގެ ކޯޗު ކާލޯ އަންޗެލޯޓީއާއެކު އެއްބަސްވުމަކަށް ނާދެވުމާއެކު އިޓަލީގެ ފުޓްބޯޅަ ފެޑެރޭޝަނުން ވަނީ އެ މަގާމަށް މަންޗިނީ ގެނައުމަށް ނިންމާފައެވެ.\nޒެނިތުގެ ރަސްމީ ވެބްސައިޓުގައި އެ ކްލަބްއިން ނެރެފައިވާ ބަޔާނެއްގައި ވަނީ މަންޗިނީގެ ކޮންޓްރެކްޓް ހަމަވުމުގެ ކުރިން އޭނާއާއެކު އެ ކްލަބްއިން ހަދާފައިވާ އެއްބަސްވުން އުވާލުމަށް ދެފަރާތުން ވެސް އެއްބަސްވެފައިވާ ކަމަށާއި އަދި ކޮންޓްރެކްޓް އުވާލުމުގެ ސަބަބުން އެއްވެސް ފަރާތަކުން އިތުރު ފީއެއް ދައްކަން ނުޖެހޭނެ ކަމަށެވެ.\nމި މަހުގެ ކުރީކޮޅު މީޑިއާތަކުން ވަނީ އިޓަލީގެ ފުޓްބޯޅަ ފެޑެރޭޝަނާއެކު މަންޗިނީ މަޝްވަރާތަކެއް ކުރިޔަށް ގެންގޮސްފައިވާ ކަމަށް ރިޕޯޓްކޮށްފައެވެ. އެގޮތުން މަންޗީނީ އެ މަގާމަށް ގެންނަން އިޓަލީގެ ފުޓްބޯޅަ ފެޑެރޭޝަނުން ބޭނުންވަނީ އޭނާއަކީ އެ ގައުމަށް ނިސްބަތްވާ މީހަކަށްވުމާއެކު އޭނާއަކީ ކާމިޔާބު ގެނެވޭނެ ކޯޗެއް ކަމަށް އެ ގައުމުގެ ފުޓްބޯޅަ ފެޑެރޭޝަނަށް ގަބޫލުކުރެވޭތީ ކަމަށް ރިޕޯޓުތައް ބުނެއެވެ.\nމަންޗިނީގެ އިރުޝާދުގެ ދަށުން މި ސީޒަނުގެ މިހާތަނަށް ކުޅުނު ޒެނިތު އޮތީ ރަޝިއަން ޕްރިމިއާ ލީގުގެ ފަސް ވަނައިގައެވެ. އެ ޓީމަށް ލީގުގައި ބާކީ އަދި އެއް މެޗު އެބައޮތެވެ.\nމަންޗިނީގެ ކާމިޔާބު ކެރިއަރުގައި އޭނާ ވަނީ އިނގިރޭސިވިލާތުގެ މެންޗެސްޓާ ސިޓީ އާއި ތުރުކީގެ ގަލަޓަސަރޭ އަދި އިޓަލީގެ އިންޓަ މިލާނާއި ލާޒިއޯ އަދި ފިއޮރެންޓީނާގައި ކާމިޔާބު ދުވަސްތަކެއް ހޭދަކޮށްފައެވެ. އޭނާ ވެގެންދިޔައީ 2012 ވަނަ އަހަރު މެންޗެސްޓާ ސިޓީއަށް އެ ޓީމުގެ ތާރީހުގައި ވެސް ފުރަތަމަ ފަހަރަށް ޕްރިމިއާ ލީގެއް ހޯދައިދިން ކޯޗަށެވެ.\nވެންޗޫރާގެ ބަދަލުގައި އައު ކޯޗެއް އިޓަލީއިން ހޯދަމުން އަންނައިރު އެ ޓީމުގެ ސީނިއާ ބައެއް ކުޅުންތެރިން ވަނީ ގައުމީ ޓީމަށް ކުޅުން ހުއްޓާލާފައެވެ. އިޓަލީގެ ފުޓްބޯޅަ ފެޑެރޭޝަންގެ ރައީސް ކާލޯ ޓަވޭޗިއޯ ބުނެފައިވަނީ ދެން އެ ގައުމުގެ ގައުމީ ޓީމުގެ ކޯޗުގެ މަގާމަށް ގެންނަނީ ތަޖުރިބާކާރު އަދި ނަން މަޝްހޫރު ކޯޗެއް ކަމަށެވެ. މަންޗިނީ މި މަގާމާއި ހަވާލުވުމާއެކު އޭނާގެ އެންމެ ބޮޑު މަސައްކަތަކަށް ވެގެންދާނީ 2020 ވަނަ އަހަރު އޮންނަ ޔޫރޯ ފުޓްބޯޅަ މުބާރާތުން އެ ގައުމަށް ފުރުސަތު ހޯދައިދިނުމެވެ.\nމަންޗިނީ އެ މަގާމާއި ހަވާލުވާނެކަން ގާތްގަނޑަކަށް ކަށަވަރުވެފައިވާއިރު އޭނާގެ 17 އަހަރުގެ ކެރިއަރުގައި މަންޗިނީ ވަނީ އެކި ޓީމުތަކަށް 725 މެޗުގައި އިރުޝާދު ދީފައެވެ. އޭނާވަނީ މި ޓީމުތަކާއެކު 13 ތަށްޓެއް ކާމިޔާބުކޮށްފައެވެ.


މި އިދާރާއަށް ޕިކަޕެއް ގަންނަން ބޭނުން ވެއްޖެއެވެ.\nވީމާ، މިއިދާރާއަށް ޕިކަޕު ވިއްކަން ބޭނުންފުޅުވާ ފަރާތްތަކުން، މިއިދާރާއިން ދޫކުރާ އަންދާސީ ހިސާބު ހުށަހަޅާ ފޯމު ފުރިހަމަ ކުރައްވައި 2020 ޖޫން 09 ވަނަ ދުވަހުގެ 11:00 އަށް މިއިދާރާއަށް ވަޑައިގެން ފޯމު ހުށަހެޅުއްވުން އެދެމެވެ. ގަޑިޖެހުމަށް ފަހު ހުށަހަޅާ ފޯމުތައް ބަލައެއްނުގަނެވޭނެއެވެ.\nމިއިދާރާއަށް ގަންނަން ބޭނުންވާ ޕިކަޕުގެ މަޢުލޫމާތު ކަރުދާހާއި އަންދާސީ ހިސާބު ހުށަހަޅާ ފޯމު، މިއިދާރާއިން ލިބެން ހުންނާނެއެވެ. އަދި މިއިދާރާގެ ވެބްސައިޓާއި (www.fncl.gov.mv)، ފޭސްބުކް ޕޭޖުންވެސް (Faafu Nilandhoo Council Idhaaraa) އެ ލިއުންތައް ނެގެން ހުންނާނެއެވެ.


Fehendhoo dharivarun aa launch gai school ah, ufaaveri manzareh\nފެހެންދޫ ދަރިވަރުން އާ ފެރީގައި ގޮއިދޫ އަށް ދަނީ --\nބ. ފެހެންދޫ ދަރިވަރުން އެ އަތޮޅުގެ ގޮއިދޫ ސުކޫލަށް ކިޔަވަން ގެނައި ފެރީގައި މިއަދު ދަތުރުތައް ފަށައިފި އެވެ.\nކުދީން ބާ ޑިންގީ އެއްގައި ގޮއިދޫއަށް ދަތުރު ކުރަން ޖެހޭތީ މިދިޔަ އަހަރު އެޑިއުކޭޝަން މިނިސްޓްރީން ވަނީ ކުދިން ދަތުރު ކުރުމަށް 20 ފޫޓު ޑިންގީއެއް ހަމަޖައްސައިދީފަ އެވެ. ނަމަވެސް، އެ ޑިންގީގެ ސަތަރިގަނޑު ހަލާކުވެ ދަތުރު ކުރުމުގައި ދަތިތަަކެއް ކުރިމަތިވި އިރު މޫސުން ގޯސް ދުވަސްވަރު ދަރިވަރުންނާއި ބެލެނިވެރިންނަށް ކަނޑު ދަތުރު ކުރުމުގައި ދިމާވާ އުނދަގޫތައް ހައްލުކޮށްދިނުމަށް އެދި އިންޑިއާގެ އެހީގައި ބަނދެދިން ފެރީ އެ ރަށާ ހަވާލު ކުރީ މި އަހަރު ޖޫން މަހު އެވެ.\nމީގެ ކުރިން ބޭނުންކުރި ޑިންގީ --\nސޯޝަލް މީޑިއާގައި މިއަދު ދައުރުވާ ފޮޓޯތަކުން ފެންނަނީ، ފެހެންދޫ ދަރިވަރުން ގޮއިދޫ އަށް ދިއުމަށް ލޯންޗުގައި ދަތުރު ކުރާ ފޮޓޯތަކެކެވެ. އެ ރަށުން ސްކޫލަށް ދާ ކުދިންތައް ލޯންޗަށް އަރައި ލައިފް ޖެކެޓު އަޅުވައި ހަމަޖެހިލައިގެން ތިބި އުފާވެރި މަންޒަރެވެ.\nމި ފޮޓޯތައް ޓްވީޓު ކުރަށްވާ އެޑިއުކޭޝަން މިނިސްޓަރު، ޑރ. އައިޝަތު އަލީ ވިދާޅުވީ ފެހެންދޫ ދަރިވަރުން ފެރީގައި ގޮއިދޫ އަށްދާ މަންޒަރު ފެނި އުފާވާ ކަމަށެވެ. އަދި މިނިސްޓަރު ވަނީ އެ ކަންކޮށްދިން ކަމަށްޓަކައި އިންޑިއާ ސަރުކާރަށް ޝުކުރު އަދާ ކޮށްފަ އެވެ.\nމިއީ ސަރުކާރުގެ އެހީގައި ދިން ފެރީ އެއް --\nމި ފެރީ އަކީ، މިދިއަ އަހަރުގެ މާޗް މަހުގެ ތެރޭގައި އިޖުތިމާއީ އަދި އިގުތިސޯދީ މަޝްރޫއުތައް ހިންގުމަށް އިންޑިއާ ސަރުކާރުން ހިލޭ އެހީގެ ގޮތުގައި ދީފައިވާ 100 މިލިއަން ދިވެހި ރުފިޔާ (6.9 މިލިއަން އެމެރިކާ ޑޮލަރު) ކަނޑައެޅި ޖުމްލަ 13 މަޝްރޫއުގެ ތެރޭގައި ފެހެންދޫ ދަރިވަރުންނަށް ހާއްސަކޮށް، ބަންނަން ނިންމި ފެރީ އެކެވެ.\nއެ ފެރީ ހޯދުމަށް 2.5 މިލިއަން ރުފިޔާ އެޑިޔުކޭޝަން މިނިސްޓްރީ އަށް ވަނީ ކަނޑައަޅައިފަ އެވެ.\nމިނިސްޓްރީ އޮފް އެޑިއުކޭޝަން ކުޑަކުދިން ފެހެންދޫ + ދިވެހި އިންޑިއާގެ ގުޅުން


Rahrashun gai film dhekkun, undhagoo, bura masahkathe | Mihaaru\nދިވެހި ފިލްމް ދައްކާ ރާއްޖޭގެ މައި ސިނަމާ އޮލިމްޕަސް\nރަށްރަށުގައި ފިލްމު ދެއްކުން، އުނދަގޫ، ބުރަ މަސައްކަތެއް\n09 ޑިސެމްބަރ 2016 - 10:419comments\nރާއްޖޭގެ އެންމެ ދެކުނުން އައްޑު އަށް ބަލަމާ ހިނގާށެވެ. ބޮޑު އާބާދީއެއް އޮތް ތަނެކެވެ. ދިވެހި ފިލްމެއް އަޅުވައިފި ނަމަ، އަބަދު ވެސް އާންމުންގެ ފަރާތުން ބޮޑު ތަރުހީބެއް ލިބެ އެވެ. ނަމަވެސް އައްޑޫގައި ވެސް ފިލްމެއް އެޅުވުމަކީ ފަސޭހަ ކަމެއް ނޫނެވެ.\nމި އަހަރުގެ ކުރީކޮޅު ޑާކް ރެއިން އެންޓަޓައިންމަންޓުން ގެނެސް ދިން ފިލްމު "ވާށޭ މަށާއެކީ" ނަސީބަކުން ހިތަދޫ މުހިއްބުއްދީ ސްކޫލްގެ ހޯލްގައި ބަލައިލުމުގެ ފުރުސަތު ލިބުނެވެ. އެކަމަކު އެ ފިލްމު އައްޑޫގައި ދައްކަން ބޭނުންވި ވަރަށް އެ ސްކޫލްގައި ޝޯތައް ދެއްކޭ ގޮތެއް ނުވި އެވެ.\nސްކޫލްތަކުގައި ފިލްމު އަޅުވަން ބައެއް ސްކޫލްތަކުގެ ޕީޓީއޭ އިން އެއްގޮތަކަށް ވެސް ހިތްހަމައެއް ނުޖެހެ އެވެ. "ވާށޭ މަށާއެކީ" ޝަރަފުއްދީން ސްކޫލްގައި ދެއްކިތަނާ ހިތަދޫގެ ޖަމިއްޔާއަކުން ބަޔާނެއް ނެރުނެވެ. އޭގައި ބުނެފައި ވަނީ ސްކޫލްތަކުގައި ފިލްމު އެޅުވަކީ ގަބޫލު ކުރެވޭނެ ކަމެއް ނޫން ކަމަށެވެ. އަދި އެފަދަ ކަންކަން ސްކޫލްތަކުގައި ކުރާ ނަމަ ދަރިވަރުންގެ އަހުލާގު ގޯސް ވާނެ ކަމަށް ބުނެފައިވެ އެވެ.\nރަށެއްގައި ފިލްމު އަޅުވަން ބަލާ ނަމަ، ސްކޫލް ހޯލް ނޫން ތަނެއް ނުހުރެ އެވެ.\nއައްޑޫ ގަމުގައި "އަސްޓްރާ" ގެ ނަމުގައި ސިނަމާއެއް ހުރެ އެވެ. އެކަމަކު ފިލްމު ދައްކާކަށް އެތަނެއް މިހާރަކު ނުލިބެ އެވެ.\nގަމުގެ އަސްޓްރާ ސިނަމާގެ އެތެރެ: މިތަން މިހާރު ފިލްމު ދައްކާކަށް ނުލިބޭ.\nއެހެންވެ ޖެހެނީ ކޮންމެ ވެސް ސްކޫލެއްގެ ހޯލް ލިބޭތޯ ސަލާން ޖަހާށެވެ. މިއީ ރާއްޖޭގެ ހުރިހާ ރަށެއްގައި ވެސް މިކަން ހިނގާ ގޮތެވެ.\nހދ. ކުޅުދުއްފުށި ކަހަލަ މަދު ރަށެއްގައި ސިނަމާ ހުއްޓަސް، ރަށްރަށަކު އެކަހަލަ ވަސީލަތެއް ނެތެވެ. އެހެންވެ ދިވެހި ފިލްމު ބެލުމުގެ ފުރުސަތުން ގިނަ ފަހަރަށް ރަށްރަށުގެ ރައްޔިތުން ތިބެނީ މަހުރޫމުވެފަ އެވެ.\nކުރިން ނަމަ ސްކޫލްތަކުގެ ހޯލް ދޫކުރެ އެވެ. އެކަމަކު މިހާރު އެއީ ވުން ނާދިރު ކަމެކެވެ. އެހެންވެ ޕްރޮޑިއުސަރުން ކިތަންމެ ބޭނުން ވިޔަސް، އަދި ރަށްރަށުގެ ރައްޔިތުން އެދުނަސް ރަށްރަށުގައި ފިލްމު ދައްކާނެ އެކަށީގެންވާ ތަނެއް ލިބޭ ގޮތެއް ނުވެ އެވެ.\nމާލޭގައި ފިލްމު އަޅުވާ ރޭ، ރަށްރަށުގެ ރައްޔިތުން ވެސް އެ ފިލްމެއް ބަލަން ވަރަށް ބޮޑަށް ބޭނުންވެ އެވެ.\nކުޅުދުއްފުށީ ތިލަދެކުނު ސިނަމާގައި 2012 ގައި އެޅުވި ފިލްމެއްގެ ޕޯސްޓަރު ހަރުކޮށްފައި. ފޮޓޯ: ކުޅުދުއްފުށި ލައިވް\n"އަޅުގަނޑުމެން އަބަދު ވެސް ވަރަށް ބޮޑަށް ބޭނުންވޭ ރަށްރަށުގައި ފިލްމު ދައްކަން. އެކަމަކު އަޅުވާނެ ތަނެއް ނުލިބެންޏާ ކިހިނެއް އެކަން ކުރާނީ؟ ރަށްރަށުގެ ރައްޔިތުން ވެސް ފިލްމު ބަލާލައި މުނިފޫހިފިލުވަން ބޭނުން ވާނެ،" ޕްރޮޑިއުސަރަކު ބުންޏެވެ.\n"އަނެއްކާ ރަށްރަށުގައި ފިލްމު ދެއްކޭނެ ފަސޭހަ ގޮތްތަކެއް ހުންނަ ނަމަ، އާމްދަނީގެ ގޮތުން ވެސް ފިލްމުތަކަށް މިހާރަށް ވުރެ ރަނގަޅު އެއްޗެއް ލިބޭނެ. ދެން ތަނެއް ލިބުނަސް މި ލިބެނީ މާލޭގައި ޝޯތައް ދައްކައި ނިމޭ ފަހުން."\nރަށްރަށުގައި ދިވެހި ފިލްމުތައް ދައްކަން ކުރިމަތިވާ ތާށިކަމާ ހުރެ މީގެ އަހަރުތަކެއް ކުރިން ފިލްމީ ތަރި އަލީ ސީޒަން އިސްކޮށް ހުރެގެން "މައި ސިނަމާ"ގެ ނަމުގައި ބައެއް ރަށްރަށުގައި ފިލްމު ދެއްކޭނެ ކޮންމެވެސް ގޮތެއް ހޯދި އެވެ. އެކަމަކު ވަސީލަތްތައް ހުރި ގޮތުންނާ އެކު އެކަން އެންމެ އެދެވޭ ގޮތަކަށް ކުރިއަށް ގެންދެވިފައެއް ނެތެވެ.\nފިލްމު އުފައްދާ ގިނަ މީހުންގެ ވަރަށް ބޮޑު ޝަކުވާއެއް އެބަ އޮތެވެ. ފިލްމު އަޅުވަން ސްކޫލް ހޯލު ނުލިބުމެވެ. ރަށްރަށުގައި އެންމެ ބޮޑު ހޯލެއް އޮންނަނީ ސްކޫލްތަކުގަ އެވެ. އެތަންތަން ކުއްޔަށް ދޭ ނަމަ، ސްކޫލަށް ކޮންމެވެސް ވަރެއްގެ އާމްދަނީއެއް ލިބޭނެ އެވެ. ފިލްމު ދައްކަން ދެކޮޅު މަދު ބައެއްގެ ސަބަބުން، ބައެއްގެ ފަންނީ މަސައްކަތާއި އެ ފަދަ މަސައްކަތްތަކުން ފޫހިކަންފިލުވަން ބޭނުން ރައްޔިތުންނަށް އޮތް ފުރުސަތު ގެއްލިގެންނުވާނެ އެވެ.\nއޮލިމްޕަހުގައި ދެއްކި ފުރަތަމަ 3ޑީ ދިވެހި ފިލްމް "ފަތިސްހަނދުވަރުގެ ފެށުން" ބަޔަކު ބަލަނީ.\nރަށްރަށުގައި ފިލްމު ދައްކަން އެހެން މައްސަލައެއް ވެސް ދިމާވެ އެވެ. ރާއްޖޭގައި ފިލްމެއް ހަދަނީ ވަރަށް ކުޑަކުޑަ ޓީމަކުންނެވެ. އެހެންވެ މާލޭގައި ފިލްމު ދައްކަމުން ރަށްރަށުގައި ފިލްމު ދައްކަން މީހުން ފޮނުވަން އުނދަގޫ ވެސް ވެ އެވެ.\nއަނެއްކޮޅުން ނުދަންނަ ބައެއްގެ އަތްމައްޗަށް ފިލްމު ދޫކޮށްލުމަކީ، ބައެއް ޕްރޮޑިއުސަރުންނާއި ޑައިރެކްޓަރުން ދެކޭ ގޮތުގައި، ކުރަން ހެޔޮވާ ވަރުގެ ކަމެއް ނޫނެވެ. އޭގެ ނުބައި ތަޖުރިބާތައް އެބަ ހުއްޓެވެ.\nބައެއް ރަށްރަށަށް ފިލްމު ގެންދާ ތަނުން ލީކުވުން ފަދަ މައްސަލަތައް ކުރިމަތިވެ އެވެ. އޭގެ ބައެއް މައްސަލަތައް ޝަރީއަތަށް ވެސް ވަނީ ހުށަހަޅައިފަ އެވެ.\nޕްރޮޑިއުސަރު ނުވަތަ ޑައިރެކްޓަރު ނުވަތަ ފިލްމު އުފެއްދި ޓީމްގައި ހިމެނޭ އިތުބާރު ކުރެވޭ ގާތް މީހަކާ ހަވާލުކޮށްފައި ނޫނީ ރަށްރަށަށް ފިލްމު ގެންދަން ދުލެއް ނުކުރެ އެވެ.\nއާންމުކޮށް ދިވެހި ފިލްމުތައް ބަލާލަން މި ލިބެނީ މާލޭގައި އުޅޭ އާބާދިއަށެވެ. އެކަމަކު އެއީ ވިޔަފާރީގެ ނަޒަރުން ބަލައިފި ނަމަ، އެންމެ ރަނގަޅު ގޮތެއް ނޫނެވެ. ރަށްރަށުގައި ވެސް ފިލްމު ދައްކައިގެން ބޮޑު އާމްދަނީއެއް ހޯދޭނެ އެވެ. ނެތީ އެކަން ކުރެވޭނެ ފަހި ގޮތެކެވެ. މިއީ ޕްރޮޑިއުސަރުންނަށް އޮތް ވަރަށް ބޮޑު ގޮންޖެހުމެކެވެ.\nއައްޑޫގައި މިހާރު ފިލްމު އަޅުވާ މަރަދޫ ބޮނޑޮގެ\nއެކަމަށް ލިބެން އޮތް އެއް ހައްލަކީ ޑިސްޓްރިބިއުޝަން ނެޓްވާކެއް އުފެއްދުމެވެ. އިތުބާރުކުރެވޭ ބަޔަކު ކޮންމެ ހިސާބެއްގައި ވެސް ބައިތިއްބަން ވީ އެވެ.\nމިފަދަ ނިޒާމަކަށް ދާ އިރު، ޕްރޮޑިއުސަރުންނާއި ޑައިރެކްޓަރުންގެ ހޭލުންތެރިކަން ވެސް އެހާމެ ބޭނުމެވެ. ފިލްމީ މަސައްކަތަކީ ވެސް ބޮޑު މަންފާއެއް ހޯދޭނެ ދާއިރާއެކެވެ. އެހެންވެ ޕްރޮޑިއުސަރު ނުވަތަ ޑައިރެކްޓަރު ޓިކެޓް ކައުންޓަރުގައި އިންނަން ޖެހޭނެ ކަމަށް މިހާރު ގަބޫލުކުރާ ކުރުން ބަދަލުކުރެވޭނެ ގޮތެއް ހޯދައި، ޑިސްޓްރިބިއުޓް ކޮށްދޭނެ ގާބިލް ބަޔަކު އުފެދިއްޖެ ނަމަ ވަރަށް ބޮޑު ކުރިއެރުމެއް އަންނާނެ އެވެ.


China ge 200,000 dose libeyne dhuvaheh neyge: HEOC\nހެލްތް އިމާޖަންސީ އޮޕަރޭޝަން ސެންޓަރު (އެޗްއީއޯސީ) ގެ ތަރުޖަމާން ޑރ. ފާތިމަތު ނަޒްލާ ރަފީގް --\nޗައިނާގެ ކުންފުންޏަކުން އުފެއްދި ކޮވިޑް-19 އިގެ 100،000 ޑޯޒް ވެކްސިން ރާއްޖެއަށް ހަދިޔާ ކުރަން ނިންމާ އެކަން އިއުލާނު ކޮށްފައިވަނިކޮށް އިތުރު 100،000 ވެކްސިން ޑޯޒް ހަދިޔާ ކުރަން ނިންމާފައިވާ ކަމަށް ރާއްޖޭގައި ހުންނަވާ ޗައިނާގެ ސަފީރު ޖޭންގް ލީޖޮންގް ވިދާޅުވި ނަމަވެސް އެ ވެކްސިން އަދި ލިބޭނެ ދުވަހެއް ނޭންގޭ ކަމަށް ހެލްތް އިމާޖަންސީ އޮޕަރޭޝަން ސެންޓަރު (އެޗްއީއޯސީ) އިން ބުނެފި އެވެ.\nޗައިނާއިން 100،000 ވެކްސިން ޑޯޒް ދޭނެ ކަމަށް ފުރަތަަމަ އިއުލާނުކުރީ މިދިޔަ މަހުގެ ހަތަރުވަނަ ދުވަހުއެވެ. އޭގެ އެއްމަސް ފަހުން އިއްޔެ ޗައިނާއިން ރާއްޖެއަށް ކަނޑައަޅާފައިވާ ސަފީރު ވިދާޅުވީ ކުރިން އިއުލާނުކުރި 100،000 ޑޯޒްގެ އިތުރުން އިތުރު 100،000 ޑޯޒް ދޭން ނިންމާފައިވާ ކަމަށެވެ. ސަފީރު މިހެން ވިދާޅުވީ ފޮރިން މިނިސްޓަރު އަބްދުﷲ ޝާހިދުއާއެކު ބައްދަލު ކުރެއްވުމަށް ފަހުއެވެ.\nއެ ވެކްސިން ލިބޭނެ ދުވަހަކާއި ގުޅޭގޮތުން ސުވާލު ކުރުމުން އެޗްއީއޯސީގެ ތަރުޖަމާން ޑރ. ފާތިމަތު ނަޒްލާ ވިދާޅުވީ ޗައިނާ ސަރުކާރުން 200،000 ޑޯޒް ދޭނެ ކަމަށް އިއުލާނު ކުރި ނަމަވެސް އެ ވެކްސިން ލިބޭނެ ވަކި ތާރީހެއް އަދި ނެތް ކަމަށެވެ.\n"އެ ވެކްސިން [ޗައިނާ ވެކްސިން] އަންނާނެ ދުވަހެއް ކަންފޯމެއް އަދި ނުއެއްވޭ އިނގޭތޯ،" ނަޒްލާ ވިދާޅުވިއެވެ.\nމިދިޔަ މަހުގެ ފުރަތަމަ ދުވަހު ރާއްޖޭގައި ކޮވިޑް ވެކްސިން ޕްރަގްރާމް ފެށީ އިންޑިއާއިން ހަދިޔާކުރި 10،000 ވެކްސިން ޑޯޒްއާއެކުގައެވެ. އިއްޔެ ނިޔަލަށް 137،000 މީހުންނަށް ވަނީ ފުރަތަމަ ޑޯޒް ދީފައެވެ.\nޗައިނާ ޖަންގް ލީ ޖޮންގް ދިވެހި ރާއްޖެއާ ޗައިނާގެ ގުޅުން + ކޮރޯނާ ވައިރަސް ކޮވިޑް-19 ޑރ. ނަޒްލާ ރަފީގް ކޮވިޑް ވެކްސިން


ޝައިޚުލް އިސްލާމް އިބުނު ތައިމިއްޔާ ރަޙިމަހުﷲ5– DhiSalafiyyah\n24/03/2012 ޢިލްމުވެރިން, ސިޔަރަތާއި ތާރީޚްއައްޝައިޚު ޢަބްދުއްރަޙީމް ބިން މުޙައްމަދު\nއެކަލޭގެފާނުގެ ލިޔުއްވުންތަކުގައި ގެންގުޅެފައިވާ ވައްޓަފާޅި އަދި އެކަލޭގެފާނު ލިޔުއްވި ފޮތްތައް\nއެކަލޭގެފާނުގެ ލިޔުއްވުންތަކުގައި ގެންގުޅުއްވި ވައްޓަފާޅި\nއެކަލޭގެފާނަކީ ލިޔުއްވުމުގައި ދުނިދަނޑިއެއް ދާހާ ހަލުއިމިނުގައި ލިޔުއްވަމުން ގެންދެވި ބޭފުޅެކެވެ. އެކަލޭގެފާނު އެހާވެސް ބާރު ދުވެލީގައި އެކަލޭގެފާނުގެ ގަލަންކޮޅު ހިންގެވިއެވެ. އެކަލޭގެފާނުގެ ބޭބޭފުޅު ޢަބްދުﷲ ވިދާޅުވިކަމަށް އަލް އުޤޫދުއް ދުއްރިއްޔާގެ 64 ވަނަ ޞަފުޙާގައި ލިޔުއްވާފައިވެއެވެ. ” މާތް ﷲ އެކަލޭގެފާނަށް ވަރަށް ހަލުވިކަމާއެކު ލިޔުމުގެ ނިޢުމަތް މިންވަރުކޮށްދެއްވިއެވެ. އަދި އެއްވެސް އެއްޗަކުން ކޮޕީކުރުމެއް ނެތި އެކަލޭގެފާނުގެ ހަނދާނުގައި ހުންނަ ތަކެތި ލިޔުއްވައެވެ.\nއަދި އެކަލޭގެފާނުގެ ލިޔުއްވުންތައް ނަކަލު ކުރުމަށްޓަކައި ކާތިބެއް ވެސް އެކަލޭގެފާނު ގެންގުޅުއްވިއެވެ. ކާތިބުގެ ނަމަކީ އަބްދުﷲ ބިން ރަޝީދު އަލްމަޣުރަބީއެވެ. އަލްޙާފިޡު އިބުނު ކަޘީރު މިކަން ބަޔާންކުރައްވަމުން އެކަލޭގެފާނުގެ ތާރީހު ފޮތްކަމުގައިވާ ބިދާޔަތު ވައް ނިހާޔަތުގައި ލިޔުއްވައެވެ. ” ކާތިބު މީހާ ލިޔާއިރުގައި ޝެއިޚުއަށްވުރެ މޮޅަށް ޝެއިޚުގެ އަތުލިޔުންފަދައިން އޭނާ ނަކަލުކުރައްވައެވެ. ”\nއަލް އުޤޫޤުއް ދުއްރިއްޔާގައި ބަޔާންކުރައްވާ ގޮތުގައި އެކަލޭގެފާނު ހިޖުރީ ސަނަތުން 721 ވަނަ އަހަރު ޖަލުން މިނިވަން ކުރެއްވުމާއެކު އެކަލޭގެފާނުގެ ލިޔުއްވާފައިވާ ފަތްފުތްތަކުގައި މައްސަލައެއް ހުރިތޯ ވަރަށް ގިނައިރުވަންދެން މުތާލިޢާކުރައްވަވައެވެ. ސަބަބަކީ ވަރިޔާއި ބެހޭގޮތުން ޖެހުނު ފިޤުހީ މައްސަލައެއްގެ ސަބަބުންނެވެ. އަދި އަލްބިދާޔަތު ވައްނިހާޔަތުގައި ވާ ގޮތުން އެކަލޭގެފާނު ޙިޖުރީ ސަނަތުން 712 ވަނަ އަހަރު ޝާމަށް އެނބުރި ވަޑައިގަތުމަށްފަހު ވަރަށް ގިނަ ބޮޑެތި ފޮތްތައް ލިޔުއްވިއެވެ. އަދި އަލްކަވާކިބު ދުއްރިއްޔާގައި ވާގޮތުން އެކަލޭގެފާނަށް ނިސްބަތްކުރެވޭ ލިޔުއްވުންތަކަށް އެކަލޭގެފާނު ވަރަށް ބޮޑު ސަމާލުކަމެއް ދެއްވިއެވެ. މިއަދު އަޅުގަނޑުމެންނަށް އެކަލޭގެފާނަށް ނިސްބަތްކުރެވޭ ފާޑުކިޔުންތަކާއި އަދި ރައްދުތައް ފެންނަމުން ދަނީ އެކަލޭގެފާނު ލިޔުއްވާފައިވާ މަސައްކަތްތަކުގެ ގިނަކަމާއި އެ މަސައްކަތްތަކުގެ ކުޅަދާނަކަމުންކަން ޔަޤީނެވެ. އަދި އެކަލޭގެފާނުގެ ނަމަށް ނިސްބަތްކޮށް އަގުވައްޓާލުމަށްޓަކައި އެތައް ދޮގުތަކެއްވެސް ހަދައި އަދި އެކަލޭގެފާނުގެ އަގުވައްޓާލުމަށް މަސައްކަތްކުރަމުން ދަނީ މިލިޔުންތަކަށް މީހުން ކުރާ ޤަދަރު ހުއްޓުވާލުމުގެ ބޭނުމުގައެވެ.\nއެކަލޭގެފާނުގެ ލިޔުއްވާފައިވާ ބައެއް ފޮތްތައް\nއެކަލޭގެފާނުގެ ގަލަންކޮޅަކީ ހިނގާ ގަލަންކޮޅެއްކަން އެނގެނީ އެކަލޭގެފާނު ލިޔުއްވާފައިވާ ފޮތްތަކުންނެވެ. އެކަލޭގެފާނުގެ ކޮންމެ ފޮތަކީ މިޒަމާނުގައި އެންމެ ހިނގާ ފޮތްތަކެވެ. އެކަލޭގެފާނާއި ދެކޮޅަށް މިހާރާއި އަދި އޭރުގައިވެސް އެހާ ގިނަ ގުނަ މަސައްކަތް ކުރުމާއެކުވެސް އެކަލޭގެފާނުގެ ފޮތްތައް މި ހިސާބަށް އައުމަށް އެބައިމީހުންނަށް ހުރަސް ނުއެޅުނެވެ. އެއްޗެއް ދެމިހުރުމުގައި އެމަސައްކަތުގައި އިޚުލާސްތެރިކަން ދެމިހުރުމަކީ ކޮންމެހެންވެސް ލާޒިމުކަމެކެވެ. އެކަލޭގެފާނުގެ ފޮތްތައް މިހިސާބަށް އައިސްފައިވަނީވެސް މިދެންނެވި މަގުން އެކަލޭގެފާނު ކުރެއްވި އިޚުލާސްތެރި މަސައްކަތުގެ ނަތީޖާއެއްގެ ގޮތުންނެވެ. މިއަދު އިބުނުތައިމިއްޔާގެ ފޮތެއް ނެތް ލައިބުރަރީއަކީ މަދު ލައިބުރަރީއެކެވެ. ދުނިޔޭގެ ބޮޑެތި ހުރިހާ ލައިބަރަރީތަކެއްގައި އަދި އެކި ބަސްބަހަށް ދަނީ އެކަލޭގެފާނުގެ ފޮތްތައް ތަރުޖަމާކުރެވެމުންނެވެ.\nއަދި މިހާރުވެސް އެކަލޭގެފާނަށް މީހުން ފާޑުކިޔައި އަދި އެކަލޭގެފާނުގެ ފޮތްތަކަށް ރައްދުދެމުން ދަނީ އެކަލޭގެފާނަކީ މިޒަމާނުގައި އުޅުއްވާ ޢިލްމުވެރިއެއްފަދައިންނެވެ. ނުވަތަ މިޒަމާނުގައި އުޅުއްވާ ބޭފުޅަކަށްދޭނެ ރައްދުތަކަށްވުރެވެސް ބޮޑަށެވެ. ދިވެހި މުހާވިރާއެއްގައި ބުނާހެން ގަޅި އުކޭނީވެސް އެއްޗެއް ހުންނަ އެއްޗަކަށްތާއެވެ. އަދި އެކަލޭގެފާނާއި މެދުގައި މިޒަމާނުގައި އުފައްދަމުންދާ ސުބުހަތަކަށް ވަކި މައުޟޫއެއްގެ ދަށުން އަލިއަޅުވާލެވޭނެ ވާހަކަ ކިޔުންތެރިންގެ މައުލޫމާތަށްޓަކައި ދަންނަވަމެވެ.\nއެގޮތުން ތިރީގައި މިވަނީ އެކަލޭގެފާނު ލިޔުއްވާފައިވާ ބައެއް ފޮތްތަކެވެ.\n1. މަޖޫމޫޢު ފަތުވާ – ފަތުވާ ސެޓު. މި ފަތުވާ ސެޓަކީ އެކަލޭގެފާނުގެ ބައެއް ފަތުވާތަކާއި އަދި ބައެއް ރިސާލާތަކުގެ މައްޗަށް ތައްޔާރު ކުރެވިފައިވާ 35 ފޮތުގެ މައްޗަށް އެކުލެވޭ ބޮޑު ފޮތެކެވެ.\n2. މަވާފިޤަތުއް ޞަޙީހުލް މަންޤޫލު ލިޞަރީހިލް މަޢުޣޫލު. މިއީ ދިހަ ފޮތުގެ(މުޖައްލަދު ނުވަތަ ބައި) މައްޗަށް އެކުލެވޭ ފޮތެކެވެ.\n3. އަލްޖަވާބުއް ޞަޙީހް ލިމަން ބައްދަލަ ދީނުލް މަޞީޙު. މިއީ ނަޞާރާ ދީނުގެ ޝުބުހާތަކަށް ރައްދު ދީފައިވާ ފޮތެކެވެ.\n4. މިންހާޖުއް ސުންނަތުއް ނަބަވިއްޔަތި ފިއް ރައްދި އަލާ ޝީޢަތި ވަލް ޤަދަރިއްޔާ\n5. އަލްފަތާވަލް މިޞްރިއްޔާ\n6. އިޚުތިޔާރާތުލް ފިޤުހިއްޔާ\n7. އަލްޤަވާޢިދުއް ނޫރާނިއްޔަލް ފިޤުހިއްޔާ\n8. ނަޤުޟު މިންހާޖިއް ތައުސީސު\n9. އިޤާމަތުއް ދަލީލި ޢަލައް އިބްތާލިއް ތަޙުލީލް\n10. ޝަރަހަލް ޢަޤީދަތުލް އަޞްފަހާނިއްޔާ\n11. އަލް އިސްތިޤާމާ\n12. ކިތާބުލް އީމާން\n14. އިޤުތިޟާއުއް ޞިރާތިލް މުސްތަޤީމި މުޚާލަފަތު އަޞްޙާބުލް ޖަޙީމް\n15. އައް ރައްދު އަލަލް މަންތިޤިއްޔީން. ( މަންތިޤީންނަށް ދީފައިވާ ރައްދު)\n16. ދާރު ތަޢާރުޟު އަލް އަޤަލު ވައްނަޤަލު\n17. ނަޤުދުލް މަރާތިބުލް އިޖްމާޢު\n18. އަލް ޢުބޫދިއްޔާ\n19. ޙިޖާބުލް މަރްއާ. އަންހެނާގެ ޙިޖާބު\n20. އައުލިޔާއުއް ރަޙުމާނު ވަ އައުލިޔާއުއް ޝައިތާނު. ( ﷲ ގެ ވަލީވެރިންނާއި ޝައިތާނާގެ އެކުވެރިން)\n21. އައްރައްދު އަލަލް އިބުނު ޢަރަބީ\n22. އައްޒުހުދު ވަލްވަރަޢު ވަލް ޢިބާދާ\n23. ސިޔާސަތުއް ޝަރުޢިއްޔާ. މިއީ އެކަލޭގެފާނު ސިޔާސަތާއި ބެހޭގޮތުން ލިޔުއްވާފައިވާ ފާހަގަކޮށްލެވޭ ފޮތެކެވެ.\n24. އައްޞޯރިމުލް މަސްލޫލު\n26. އަޤީދަތުލް ވާސިތިއްޔާ\n27. ބަޔާނުލް ތަލްބީސުލް ޖަޙަމިއްޔާ\n28. ތަޙުޤީޤުލް މަސްއަލަތި ޢިލްމިﷲ\n29. ބަޣިއްޔަތުލް މުރުތާދު\n30. ދަޤާއިޤުއް ތަފްސީރު\n31. ދީނުލް އަންބިޔާއި ވާޙިދުން\nއަދިވެސް އެތައް އެތައް ފޮތެއް އެކަލޭގެފާނު ލިޔުއްވާފައިވެއެވެ. އަދިވެސް އޭގެ އިތުރުން އެކަލޭގެފާނު ލިޔުއްވި ބައެއް މަސައްކަތްތައް ވަނީ ގެއްލިގެން ގޮސްފައެވެ. މިފޮތްތަކަކީ އެކަލޭގެފާނުގެ ޢިލްމުވެރިކަން ރަމްޒުކޮށްދޭ އަލިގަދަ ހެކިތަކެކެވެ. އަޅުގަނޑުމެންނަކީ މިފޮތްތަކުން ފައިދާ ޙާޞިލުކުރާ ބަޔެއް ކަމުގައި ލައްވާށިއެވެ. އަދި މިފޮތްތައް ލިޔުއްވި މުއައްލިފުކަމަށްވާ ޝެއިޚުލް އިސްލާމް އިމާމް އިބުނު ތައިމިއްޔާގެ ފާފަ ފުއްސަވާ އެކަލޭގެފާނަށް ހެޔޮވެގެން ވާ މަތިވެރި ހެޔޮ ރަޙުމަތް ލައްވާށިއެވެ. އާމީން\nދެން އަންނަ ލިޔުމެއްގައި އެކަލޭގެފާނަށް ޢިލްމުވެރިން ރައްދުކުރައްވާފައިވާ ތަޢުރީފުގެ ބަސްތައް\nނަންތައް ލިޔެވިފައި އެވަނީ ޢަރަބި ބަހުން ފޮތްތަކަށް ކިޔާ ނަމެވެ. ފަހަރެއްގައި ފޮތުގެ ނަންލިޔުމުގައި ލިޔުމުގެ މައްސަލައެއް ފާހަގަކުރެވިއްޖެނަމަ އަންގާލަދެއްވުމަކީ އަޅުގަނޑުގެ އެދުމެކެވެ.\n1. ޑރ. ޞާލިޙު ބިން ފައުޒާން ލިޔުއްވާފައިވާ ” މިން އަޢުލާމުލް މުޖައްދިދީން”